Moodys in ves raajjeyge credit rating dhah koffi\n06:09am | Monday, 01 June 2020\nމޫޑީސް އިން ވެސް ރާއްޖޭގެ ކްރެޑިޓް ރޭޓިން ދަށްކޮށްފި\nމޫޑީސް އިންވެސްޓާ ސާވިސަސް އިން ރާއްޖެ އަށް ދީފައިވާ، ކްރެޑިޓް ރޭޓިން ވެސް ދަށްކޮށްފި އެވެ.\nމިދިޔަ ދެ އަހަރު ވެސް މޫޑީސް އިން ރާއްޖެ އަށް ދީފައި ވަނީ، ނެގެޓިވް އައުޓްލުކަކާ އެކު "ބީ2" ގެ ރޭޓިން އެކެވެ.\nއެހެން ނަމަވެސް، މި އަހަަރުގެ ކްރެޑިޓް ރޭޓިން ނެގެޓިވް އައުޓްލުކަކާ އެކު "ބީ3" އަށް ދަށްކުރުމަށް ފަހު، މޫޑީސް އިން އިއްޔެ ނެރެފައިވާ ބަޔާނެއްގައި ބުނީ، މުޅި ދުނިޔޭގައި ފެތުރެމުންދާ ކޮރޯނާވައިރަސް ރާއްޖޭގައި ވެސް ފެތުރިފައިވުމުގެ ސަބަބުން ރާއްޖޭގެ ފަތުރުވެރިކަމުގެ ސިނާއަތް ހުއްޓުމަކަށް އައިސްފައިވާތީ،ރާއްޖޭގެ އިގްތިސާދަށް ވަރަށް ބޮޑެތި ނޭދެވޭ އަސަރުތަކެއް ކޮށްފައިވާ ކަަމަށެވެ. އެގޮތުން، ބޭރު ފައިސާ ލިބުމުގައި ބޮޑެތި ގޮންޖެހުންތަކެއް ރާއްޖެ އަށް ކުރިމަތިވެ، ދައުލަތުގެ އާމްދަނީ އަށް ބޮޑު އަސަރެއް ކޮށްފައިވާކަން ފާހަގަކޮށްފައިވެ އެވެ.\nމޫޑީސް އިން ބުނީ، މި މާލީ ދަތިތަކުގެ ސަބަބުން ރާއްޖޭން ބޭރުގެ މާކެޓުގައި ބޮންޑް ވިއްކަން ކުރާ މަސައްކަތްތަކަށް ވެސް ބޮޑެތި ގޮންޖެހުންތަކެއް ކުރިމަތިވާނެ ކަމަށެވެ.\nސަރުކާރުން ވަނީ ޖަޕާން މާކެޓަށް 300 މިލިއަން ޑޮލަރުގެ ބޮންޑެއް ވިއްކަން މިި އަހަރު ނިންމާފަ އެވެ. އެ މަސައްކަތް ކުރިއަށް ދާ ކަމަށް ވެސް ފިނޭންސް މިނިސްޓަރު މިދިޔަ ހަފްތާގައި ވިދާޅުވެފައިވެ އެވެ.\nމޫޑީސް އަކީ ރާއްޖެ އަށް އެންމެ ފުރަތަމަ ކްރެޑިޓް ރޭޓިން ދޭން ފެށި އެޖެންސީ އެވެ. އެގޮތުން، 2017 ވަނަ އަހަރު އެ އެޖެންސީން ރާއްޖޭގެ ތާރީހުގައި ވެސް ފުރަތަމަ ފަހަރަށް ކްރެޑިޓް ރޭޓިންއެއް ދިންއިރު، ދީފައި ވަނީ ޕޮޒިޓިވް އައުޓްލުކަކާ އެކު "ބީ2" ގެ ރޭޓިން އެކެވެ. އެހެން ނަމަވެސް، ޖެހިގެން އައި އަހަރު ވަނީ ނެގެޓިވް އައުޓްލުކަކަށް ދަށްކޮށްފަ އެވެ.\nރާއްޖެ އަށް ކްރެޑިޓް ރޭޓިން ދެނީ ދުނިޔޭގެ އެންމެ ބޮޑު ދެ ކްރެޑިޓް ރޭޓިން އެޖެންސީ ކަމަށްވާ ފިޗާއި މޫޑީސް އިންވެސްޓާސް އިންނެވެ. މި ދެ ކުންފުނިން އަންނަނީ ކޮންމެ އަހަރަކު ރާއްޖެއާ ގުޅޭ ގޮތުން އާންމުކޮށް ލިބެން ހުންނަ މާލީ ހިސާބުތަކާ ބެހޭ މައުލޫމާތު ހޯދައި އަދި ރާއްޖެ އަށް ޒިޔާރާތްކޮށް، ކަމާ ބެހޭ އޮފީސްތަކާއި ރާއްޖެއާ ގުޅުންހުރި ބޭރުގެ ފަރާތްތަކާއި ބައްދަލުކޮށް މައުލޫމާތު ހޯދަމުންނެވެ.\nމޫޑީސް އިން ރާއްޖެ އަށް ދީފައިވާ ކްރެޑިޓް ރޭޓިން ދަށްކުރިއިރު، ފިޗު ރޭޓިންސް އިން ވެސް ވަނީ ރާއްޖެ އަށް ދީފައިވާ ކްރެޑިޓް ރޭޓިން، މިދިޔަ އޭޕްރީލް މަހު "ބީ" އަށް ދަށްކޮށް، "ނެގެޓިވް" އައުޓްލުކެއް ދީފި އެވެ.\nރާއްޖޭގެ "ބީ ނެގެޓިވް" ކްރެޑިޓް ރޭޓިން މޫޑީސް އިން ދަމަހައްޓައިފި\nސެޕްޓެމްބަރ 5, 2019


Vishka gai Rishmyge character aky The Good | Mihaaru\n14 ޖުލައި 2016 - 09:11\nފިލްމުގެ ފުރަތަމަ ޓްރެއިލާ ވެސް މިހާރު ވަނީ ދައްކާލައިފަ އެވެ.\nކްރައިމް ތުރިލާ "ވިޝްކާ" އަކީ މައިގަނޑު ތިން ކެރެކްޓާއަކަށް ބިނާވާ ފިލްމެކެވެ. ޓައިޓްލް ރޯލުން ފިލްމުގެ ޕްރޮޑިއުސަރު ރިޝްމީ ރަމީޒް ފެނިގެންދާ އިރު، އޭނާ އާ އެކު ދެން ފެނިގެން ދާނީ ރަވީ ފާރޫގައި އަހުމަދު ސައީދެވެ.\nއެ ތިން ތަރިންގެ ކެރެކްޓާތައް ބެލުންތެރިންނަށް ތައާރަފުކޮށް ދޭން މިހާރު ވަނީ ހާއްސަ ޕޯސްޓަރުތަކެއް ގެނެސް ދޭން ފަށައިފަ އެވެ. މި ފަހަރު މިއޮތީ ރިޝްމީގެ ކެރެކްޓާ ތައާރަފުކޮށްދޭ ޕޯސްޓަރެކެވެ.\n"ވިޝްކާ" ގައި ރިޝްމީ ފެނިގެން ދާނީ ވަރަށް އިންޑެޕެންޑެންޓް، ވަރަށް މައުސޫމް އަންހެން ކުއްޖެއްގެ ރޯލުންނެވެ. އެކަމަކު އޭނާގެ ހަޔާތް ވަރަށް އަނދިރި އެވެ. ލޯބިވެވޭ މީހެއްގެ ސަބަބުން ހަޔާތުގެ ވަރަށް އަނދިރި ގޮޅިއަކަށް އޭނާ ފެތެ އެވެ.\nރިޝްމީގެ ތައާރަފުކޮށްދޭ ޕޯސްޓަރުގައި އޭނާ ސިފަކޮށް ދެނީ "ދަ ގުޑް" ގެ ގޮތުގަ އެވެ. ޓްރެއިލާ އަށް ބަލާލުމުން ރިޝްމީގެ "ވިޝްކާ" ގެ ކެރެކްޓާއަކި އޭނާ އަށް ޖެހޭ ހާލާ ހެދި ބެލުންތެރިންގެ ހަމްދަރުދީ އާއި ލޯބި ވަރަށް ބޮޑަށް ދަމައިގަންނާނެ ކަހަލަ ކެރެކްޓާއެއް ކަމަށް ގަބޫލު ކުރެވެ އެވެ.\nރިޝްމީ ބުނީ ފިލްމް ރިލީޒް ކުރުމާ ހަމައަށް އަންނަ އިރު "ވިޝްކާ" ގެ މައިގަނޑު ތިން ކެރެކްޓާގެ ތަފާތު ތިން ލުކެެއް ބެލުންތެރިންނާ ހަމައަށް ގެނެސް ދޭނެ ކަމަށެވެ.\nމި ފިލްމުގެ ވާހަކަ ލިޔެފައި ވަނީ އަބްދުﷲ ވިޝާމެވެ. އަދި ސްކްރީންޕްލޭ ލިޔެފައި ވަނީ މަހުދީ އަހުމަދެވެ.\nރަވީ ޑައިރެކްޓްކޮށްފައިވާ "ވިޝްކާ" އަންނަ މަހު އަޅުވަން ނިންމި ނަމަވެސް، އަދި ވަކި ތާރީހެއް އިއުލާނެއް ނުކުރެ އެވެ.\nއެހެން ނަމަވެސް އަންނަ މަހުގެ ކުރީކޮޅު ޝްވެކް ސިނަމާގައި ފިލްމް އަޅުވާނެ އެވެ.\nދިވެހި ފިލްމް އިންޑަސްޓްރީ ރަވީ ފާރޫގު އައިޝަތު ރިޝްމީ


Mobile Operating System thakuge Vaadhaverikan | Mihaaru\nސެމްސަންގް ޓައިޒަން އޯއެސް: މޮބައިލް އޮޕަރޭޓިން ސސްޓަމް މާކެޓްގައި ވާދަކުރެވޭ ފެންވަރަށް ޓައިޒަން ތަރައްގީކުރަން ސެމްސަންގް ބޭނުންވޭ\nމޮބައިލް އޮޕަރޭޓިން ސިސްޓަމްތަކުގެ ވާދަވެރިކަން ކުރި އަށް\n16 ނޮވެމްބަރ 2016 - 05:572comments\nއެންމެ ބާރުގަދަ މޮބައިލް އޮޕަރޭޓިން ސިސްޓަމަކީ ކޮބައިތޯ އަހައިފި ނަމަ ބޮޑު މައްސަލައަކަށް ވާނެ އެވެ. އެކަށީގެން ވަނީ ދެ މީހަކަށް އެއް ޖަވާބަކަށް އެއްބަސްނުވެވުމެވެ. ޝައުގުވެރިކަން ކަފިވުމުގެ ސަބަބުންނެވެ. ސްމާޓްފޯން މާކެޓްގައި އެންމެ ގިނައީ އެންޑްރޮއިޑް ފޯނެވެ. މާނަ އަކީ އެންމެ ބާރުގަދަ މޮބައިލް އޮޕަރޭޓިން ސިސްޓަމަކަށް އެންޑްރޮއިޑް ވުން ހެއްޔެވެ؟ ފަހަރެއްގައި ނުވެދާނެ އެވެ. މާކެޓް ހިއްސާ އެންޑްރޮއިޑަށް ވުރެ އައިއޯއެސް ކުޑަ ނަމަވެސް، އެންޑްރޮއިޑަށް ވުރެ އައިއޯއެސް ހަރުދަނާ ކަމަށް ބުނާ މީހުން ވަކި މަދެއް ނޫނެވެ.\nމޮބައިލް އޮޕަރޭޓިން ސިސްޓަމްތަކުގެ މެދުގައި އޮތް ވާދަވެރިކަން ހަމައަކަށް އަޅުވަން ސެމްސަންގް ވެސް ބޭނުންވެ އެވެ. ވާދަވެރިކަން ނައްތާލަން ވިސްނާއިރު ސެމްސަންގް ވެސް ނިކުންނަން ޖެހެނީ އޮޕަރޭޓިން ސިސްޓަމަކާ އެކު އެވެ. ޓައިޒަން ޕްރޮޖެކްޓް ފެށޭ ހިސާބަކީ މިއީ އެވެ.\nސްމާޓްފޯން މާކެޓްގައި ވާނުވާ ދެނެތިބި މީހުންނަށް އެނގޭނެ ކަމެއް ބުނެދޭނަމެވެ. ސެމްސަންގުން ޓައިޒަން ފޯނު އުފައްދާ މިންވަރު އިތުރުކުރަމުން އަންނަ ކަމެވެ. ޓައިޒަން އަކީ ވެސް، އެންޑްރޮއިޑް އަދި އައިއޯއެސް ފަދައިން، ގިނަ ބަޔަކު ރުހޭ މޮބައިލް އޮޕަރޭޓިން ސިސްޓަމަކަށް ހަދަން ސެމްސަންގް ބޭނުންވެ އެވެ.\nމޮބައިލް އޮޕަރޭޓިން ސިސްޓަމެއް ވާދަވެރި މާކެޓަށް ނެރޭ ނަމަ، ވާދަކުރެވޭ މިންވަރަށް ބޭނުންކުރާ މީހުން ތިބެން ޖެހެ އެވެ. ފުދި ބާކީވާ ވަރަށް އެޕްލިކޭޝަން ހުންނަން ޖެހެ އެވެ. އެ އޮޕަރޭޓިން ސިސްޓަމަކަށް ޚާއްސަ އެޕް ސްޓޯރެއް ހުންނަން ޖެހެ އެވެ.\nނޮކިއާ، ބްލެކްބެރީ އަދި މައިކްރޮސޮފްޓަށް ވެސް ނުވެފައި އޮތް ކަމަކީ އެއީ އެވެ. ބޭނުން ވަރަށް އެޕްލިކޭޝަން ލިޔެދޭނެ ޑިވެލޮޕަރުން ނުވުމެވެ. އަދި ޚާއްސަކޮށް މަޝްހޫރު ގިނަ އެޕްލިކޭޝަންތައް، އެ އޮޕަރޭޓިން ސިސްޓަމްތަކަށް ނެތުމެވެ.\nޓައިޒަން އަށް ބޭނުންވާ އެޕްލިކޭޝަން އުފެއްދުމަށްޓަކައި ސެމްސަންގުން ޕްރޮޖެކްޓެއް ހިންގަން ފަށަނީ އެވެ. ކަނޑައަޅާ ކެޓަގަރީތަކުން އެންމެ މޮޅު އެޕްލިކޭޝަނަކަށް 10،000 ޑޮލަރު ލިބޭ ގޮތަށެވެ.\nއަންނަ އަހަރު ފެބްރުއަރީން ފެށިގެން އޮކްޓޯބަރުގެ ނިއަލަށް ސެމްސަންގުން އެ ޕްރޮގްރާމް ހިންގާނެ އެވެ. ކޮންމެ މަހަކު ހޮވާލެވޭ 100 އެޕްލިކޭޝަނަކަށް، ކޮންމެ އެޕްލިކޭޝަނަކަށް 10،000 ޑޮލަރު ދޭނެ އެވެ. އެއީ މަހަކު އެއް މިލިއަން ޑޮަލަރެވެ. މުޅި ޖުމުލަ ނުވަ މިލިއަން ޑޮލަރެވެ.\nބައެއް މީހުންނަށް ގަބޫލުކުރެވޭ ގޮތުގައި އެ ޕްރޮގްރާމުގައި އާރުލުން ވެސް އެކަށީގެންވެ އެވެ. ތާކުންތާކު ނުޖެހި ފެއިލްވުން ވެސް އެކަށީގެން ވެ އެވެ. އެ މީހުން ދައްކާ މިސާލަކީ އެޕްލިކޭޝަން އުފައްދަން މައިކްރޮސޮފްޓުން ކުރި މަސައްކަތްތަކެވެ. ފައިސާ ދީގެން ވެސް އެޕްލިކޭޝަން އުފައްދާނެ ބަޔަކު ނުވި ވާހަކަ އެވެ.\nސްމާޓްފޯން މާކެޓްގައި ސެމްސަންގާ މައިކްރޮސޮފްޓް ހާސްބައި ތަފާތެވެ. ސެމްސަންގަކީ ސްމާޓްފޯނަށް ބޭނުންވާ ހުރިހާ އާލާތްތަކެއް އަމިއްލަ އަށް އުފައްދާ ކުންފުންޏެކެވެ. ސްމާޓްފޯން މާކެޓްގައި ބާރުގަދަ ކުންފުންޏެކެވެ. ފަންނުވެރިކަން ވެސް ހުރި ކުންފުންޏެވެ.\nއިތުރު ލިޔުންތައް ގޫގްލް އެންޑްރޮއިޑް ސެމްސަންގް އެޕަލް ސްމާޓް ފޯން އައިއޯއެސް


September mahu Hoarafushi airport nimeyne: MTCC\nމިއަހަރުގެ ސެމްޓެމްބަރު މަހު ހޯރަފުށީ އެއާޕޯޓް ނިމޭނެ: އެމްޓީސީސީ\nހއ. ހޯރަފުށިން: މުހައްމަދު އަފްރާހު\nހޯރަފުށީ އެއާޕޯޓުގައި އަކިރީގެ ފަށަލަ ފަތުރާގައި- ފޮޓޯ: މުހައްމަދު އަފްރާހު | އަވަސް\nމި އަހަރުގެ ސެޕްޓެމްބަރު މަހު ހޯރަފުށީ އެއާޕޯޓުގެ މަސައްކަތް ނިންމާލެވޭނެ ކަމަށް، އެމްޓީސީސީ އިން ބުނެފި އެވެ.\nހޯރަފުށީ އެއާޕޯޓުގެ މަސައްކަތް ކުރިއަށްދާ ގޮތް ބެއްލެވުމަށްފަހު، ރަންވޭ އަޅާ ސަރަހައްދުގައި ހުންނަވާ އެމްޓީސީސީގެ މެނޭޖިން ޑިރެކްޓަރު އާދަމް އާޒިމް ވިދާޅުވީ އެއާޕޯޓު އެޅުމަކީ ވަރަށް ޓެކްނޮކަލް ކަމެއް ކަމަށާ، އެ ކުންފުނީގައި މި ފަދަ އެއާޕޯޓެއް އެޅުމުގެ ގާބިލްކަމާއި ވަސީލަތް އެބަހުރި ކަމަށެވެ.\n"މިއީ ވަރަށް ބޮޑު، އެހާ ބުރަ މަސައްކަތެއް،" އާޒިމް ވިދާޅުވި އެވެ.\nހޯރަފުށީ އެއާޕޯޓަކީ ރައީސް އަބްދުﷲ ޔާމީންގެ ވެރިކަމުގެ ދުވަސްވަރުވެސް އަޅަންކީ އެއާޕޯޓެވެ. ކުރިން މި އެއާޕޯޓް އަޅަން ކިޔާފައިވަނީ މިރަށާ އިންވެގެން އޮންނަ މާފިނޮޅު ކިޔާ ފަޅުރަށާއި އެރަށުގެ ފަޅުން ބައެއް ހިއްކައިގެންނެވެ. ނަމަވެސް މި ސަރުކާރިން ވަނީ މި މަސައްކަތް ހޯރަފުށީގެ ފަޅުން ބައެއް ހިންގައިގެން ހަދަން ނިންމައި މަސައްކަތް ފަށާފަ އެވެ.\nމިހާރު އެއާޕޯޓުގައި ކުރާ މަސައްކަތަކީ ރަންވޭގައި އަޅާ ހަތަރު ލޭޔަރުގެ ތެރެއިން ފުރަތަމަ އަޅާ އެގްރިގޭޓް ބޭސް އެޅުމުގެ މަސައްކަތެވެ.\nސޮއިކުރި ތާރީހް: 25 މާޗް 2019\nމަަސައްކަތުގެ އަގު: 198 މިލިއަން ރުފިޔާ\nމަސައްކަތުގެ މުއްދަތު: 17 މަސް\nމަސަައްކަތް ނިމިފައިވާ މިންވަރު: 52 ޕަސެންޓް\nމި މަޝްރޫއުގެ ދަށުން 842،200.33 ކިއުބިކް މީޓަރުގެ ސަރަހައްދެއްގެ ބިން ހިއްކާނެ އެވެ. އަދި ގޮނޑުދޮށް ހިމާޔަތް ކުރުމަށްޓަކައި 1،120 މީޓަރުގެ ރިވެޓްމަންޓް ޖަހާނެ އެވެ. ރަންވޭއަށް 37،424 އަކަމީޓަރު ހާއްސަކޮށްފައިވެ އެވެ. އަދި ބޯޓު ޕާކުރާ އޭޕްރަން އަދި ޓެކްސީ ވޭގެ މަސައްކަތަށް 8،635 އަކަ މީޓަރު އަދި މިތަނުގައި ސާވިސް ރޯޑާއި ފަޔާ އެކްސެސް ރޯޑު ހަދާނެ އެވެ.\nޑޮމެސްޓިކް އެއާޕޯޓް އެމްޓީސީސީ ހޯރަފުށީ އެއާޕޯޓް


SunOnline: Uhudh Hanguraama - 12\nއުޙުދު ހަނގުރާމަ - 12\n9 މަސް4ހަފްތާ ކުރިން - 21 ސެޕްޓެމްބަރ 2017 0\nކައުސާހިބާ ޞައްލަﷲ ޢަލައިހި ވަސައްލަމަގެ ޞަޙާބީން ކުރެ ޖަމާޢަތެއްގެ ބޭބޭކައުކަނބަލުން ވަނީ މިހަނގުރާމައިގައި އިތުރުސާހިބާއަށްޓަކައި ފިދާވެވަޑައިގެންނެވުމުގެ ވަރަށް އާދަޔާޚިލާފު މިސާލުތަކެއް ޤާއިމުކުރައްވައިފައެވެ. ހަމައެކަނި އެބޭބޭކައުކަނބަލުންގެ ޤުރްބާނީ އާމެދު ޚިޔާލުކޮށްލިކަމުގައި ވިޔަސް ޤިޔާމަތާ ހަމަޔަށް އިސްލާމީ އުންމަތުގެ ރޫޙުތާޒާކޮށްދޭފަދަ ޤުރުބާނީތަކެއް ވެވަޑައިގެންފައެވެ.\nކޮންމެ ތަޙްރީކަކަށް ނަޒަރު ހިންގިކަމުގައިވިޔަސް އެތަޙްރީކެއްގެ އިސް ދާޢީ ނުވަތަ އެންމެމަތީ ޤާއިދަކީ އެތަޙްރީކުގެ މުހިންމު ބާރެކެވެ. އިސްލާމި ތަޙްރީކުވަނީ އެތަޙްރީކުގެ ޤާއިދުދެކެ ވަރަށް ފުން ލޯތްބަކުން ލޯބިވުމަށް ދަޢުވަތުދީފައެވެ. ވަކީން ޚާއްޞަކޮށް އެމަޤާމުގައި ހުންނެވީ ރަސޫލަކު ކަމުގައިވާތީ އެރަސޫލާއަށްޓަކައި ނިހާޔަތަށް ފިދާވުން ލާޒިމެވެ. އިސްލާމީ ތަޙްރީކަކީ އެތަޙްރީކުގެ ދާޢީ ނުވަތަ ޤާއިދު އެކަހެރިކޮށްލައިފައި ކުރިޔަށް ގެންދެވޭނެ ތަޙްރީކެއްނޫނެވެ. އިސްލާމީ ތަޙްރީކާއި އެތަޙްރީކުގެ ދާޢީއަކީ ހަމަހަމަޔަށް ބައިވެރިވާ ދެފަރާތެވެ. ބާރާއި، ޢިއްޒަތާއި، ކަރާމަތާއި، އަސަރު ފޯރުވުމުގެ ދާއިރާގައެވެ. އެތަޙްރީކުގެ އުސޫލާއި ތަޙްރީކުގެ ޤިޔާދަތަކީ ގުޅިލާމެހިފައިވާ ދެފަރާތެވެ. ތަޙްރީކުގެ އުސޫލުތަކަށް ވަރުގަދައަށް އީމާންވުމާއި ތަޙްރީކުގެ ޤިޔާދަތުދެކެ އިޚްލާޞްތެރި ލޯތްބަކުން ލޯބިވުމާއި، ޤިޔާދަތަށްޓަކައި ފިދާވުމަކީ އެއްކަމެއް އަނެއްކަމަކާ ވަކިނުކުރެވޭނެ ކަންތައްތަކެކެވެ. ކައުސާހިބާ ޞައްލަﷲ ޢަލައިހި ވަސައްލަމަގެ މިތުރު ޞަޙާބީންނާއި އިތުރު ޞަޙާބިއްޔާތުން އެކަލޭގެފާނަށްޓަކައި ޕަރުވާނާތަކެއް ފަދައިން ފިދާވެވަޑައިގެންނެވިއެވެ. ރަސޫލުބޭކަލަކަށް ވާތީއެވެ. އިތުރުސާހިބާގެ ވުޖޫދަކީ އިސްލާމީ ތަޙްރީކުގެ ފުރާނަކަން ޤަބޫލުކުރައްވާތީއެވެ. އެބޭބޭކައުކަނބަލުންގެ ހަޔާތްޕުޅުގެ އެންމެ މުހިންމު އަމާޒަކީ އިތުރު ސާހިބާގެ ފުރާނަފުޅު ޙިމާޔަތްކުރެއްވުމެވެ. އެމާތްސާހިބާގެ ޝަރަފާއި ކަރާމަތް މަތިވެރިކުރެއްވުމެވެ. އެމާތްސާހިބާގެ ބާރުފުޅާއި ނުފޫޒު އިތުރަށް ފުޅާކުރައްވައި ތަނަވަސްކުރެއްވުމެވެ. އުޙުދުގެ މައިދާނުގައި އެބޭބޭކައުކަނބަލުންވަނީ އެކަން ސާބިތުކޮށްދެއްވައިފައެވެ. ތާރީޚުގެ ސަފުޙާތަކުގައި ރަންއަކުރުން އެކަން ލިޔުއްވައި ބިންވަޅު ނަންގަވައިފައެވެ.\nއުޙުދު ހަނގުރާމައިގެ ނުރައްކާ ސައްތައިންސައްތަޔަށް އެރިވަގުތު އެންމެ ވަރުގަދަ މަޢުރިކާއެއް ހިނގީ އިތުރުސާހިބާގެ ވަށައިގެންނެވެ. ދުޝްމިނުންގެ ގަދަފަދަ ޖައްބާރުންތައް އެމާތް ސާހިބާ އާދިމާޔަށް ކޯޅިކޯޅިޔަށް އަރައަރައިގެން އަންނާން ފެށުމުން އިތުރުސާހިބާ ޞައްލަﷲޢަލައިހިވަސައްލަމަ ޙަދީޘުކުރެއްވިއެވެ. " މިބައިމީހުންގެ ކިބައިން ތިމަން ކަލޭގެފާނު ދިފާޢުކުރާނީ ކާކުހެއްޔެވެ؟" އެވަގުތު އަރިހުގައި ތިއްބެވި ހަތް އަންސާރިއްޔަ ބޭކަލުން އެބަސްފުޅަށް އިޖާބަދެއްވިއެވެ. ސިންގާތަކެއް ފަދައިން ދުޝްމިނުންގެ ފަހުލަވާނުންނާ ހަނގުރާމަކުރެއްވިއެވެ. އެބޭކަލުންގެ ހަށިކޮޅުތައް އިތުރުސާހިބާއަށްޓަކައި އައްޑަނަކޮޅުތަކަކަށް ހެއްދެވިއެވެ. އެއްބޭކަލަކަށްފަހު އަނެއްބޭކަލަކު ޝަހީދުންގެ މަތިވެރި ދަރަޖަ ޙާޞިލުކުރެއްވިއެވެ. އެބޭކަލުންގެ ތެރެއިން އެންމެ ފަހުބޭކަލަކަށް ޝަހީދުވެވަޑައިގެންނެވި ބޭކަލަކީ ޢައްމާރަތު ބިން ޔަޒީދު ބުނުއްސަކަން ރަޟިޔަﷲޢަންހުއެވެ. އެކަލޭގެފާނު ޒަޚަމުވެވަޑައިގެން މުޅިހަށިކޮޅުގައި ޅިޔައެޅިފައިވާ ޙާލުކޮޅުގައި ވެއްޓިވަޑައިގެންނެވި ހިނދު އިތުރުސާހިބާގެ އަރިހަށް ގެންދެވުނެވެ. އިތުރުސާހިބާގެ އަރިހުގައި ވެޑުވުނެވެ. އެހިނދު އެކަލޭގެފާނުގެ ހަށިކޮޅުގައިހުރި ހުރިހާ ބާރެއް އެއްކޮށްލައްވައިގެން އިސްތަށިފުޅު އުފުއްލައިލައްވައި އިތުރުސާހިބާގެ ފައިތިލަފުޅުގައި މޫނުފުޅު ކާއްތައިލެއްވިއެވެ. އެކަލޭގެފާނު ފުރާނަފުޅު ދޫކޮށްލެއްވީ ކައުސާހިބާ ޞައްލަﷲ ޢަލައިހި ވަސައްލަމަގެ ފައިތިލަފުޅު މައްޗަށެވެ.\nޢަބްދުﷲ ބިން ޤަމިއަތު އިތުރުސާހިބާ ޞައްލަﷲ ޢަލައިހި ވަސައްލަމަ އާދިމާޔަށް ކަނޑިއެތިފަހަރެއް ދޫކޮށްލުމުން އައްސައްޔިދާ ނުސައިބާ ރަޟިޔަﷲ ޢަންހާ ފުންމައިވަޑައިގެން އެދެމެދަށް ވަދެވަޑައިގެންނެވިއެވެ. އެކަމަނާގެ ކަނދުރާފުޅު އެއެތިފަހަރުން ވަރަށް ފުންކޮށް ޒަޚަމުވިއެވެ. ނަމަވެސް ކައުސާހިބާ ޞައްލަﷲ ޢަލައިހި ވަސައްލަމަ އެއެތިފަހަރުން ސަލާމަތްވެވަޑައިގެންނެވިއެވެ. އައްސައްޔިދާ ނުސައިބާވެސް އިބްނު ޤައިމިއަތުގެ ގައިގައި ކަނޑިން އެތިފަހަރެއް ޖެއްސެވިއެވެ. ނަމަވެސް އޭނާ ހުރީ ދެފަށްދަގަނޑުދަހަނާ އަޅައިގެންނެވެ. އެހެންކަމުން ނުސައިބާ ޖެއްސެވި ކަނޑިއެތިފަހަރުން އޭނާ ސަލާމަތްވިއެވެ.\nކައުސާހިބާ ޞައްލަﷲ ޢަލައިހި ވަސައްލަމައަށްޓަކައި އުޙުދުގެ މައިދާނުގައި ފިދާވެވަޑައިގެންނެވި ބައެއް ބޭކަލުންގެ ވާހަކަ މީގެކުރިންވެސް އަޅުގަނޑު ވަނީ ލިޔެފައެވެ. ޝައްކެތްނެތެވެ. އެތަޙްރީކެއްގައި ލޯތްބާއި ޤުރްބާނީ އާއި ފިދާވުމުގެ މިފަދަ ވަރުނުލާރާޅުތަކެއް ބިންދަބިންދައިއޮތް ތަޙްރީކެއް ހުއްޓުވޭނެ އެއްވެސް އިންސާނީ ބާރެއް މިދުނިޔެއަކު ނުވެއެވެ.\nމުޝްރިކުންގެ ލަޝްކަރުވަނީ އެބައިމީހުންގެ ރުޅިވެރިކަމާއި ހަސަދަވެރިކަން ފިލުވައިލުމަށްޓަކައި މުސްލިމުންގެ ޝަހީދުންގެ ހަށިކޮޅުތަކުގެ ޙުރުމަތް ވެއްޔާ މޮޑެފައެވެ. ނުހަނު ވަހްޝީ ގޯނާތަކެއްކޮށްފައެވެ. ޚާއްޞަކޮށް ޤުރައިޝުންގެ އަންހެނުންތައް ވަނީ ޝަހީދުންގެ ހަށިކޮޅުތަކުގެ ބަނޑުފުޅު ފަޅައި މޭފުޅުނަގައިފައެވެ. އައިބުގަނަވަންތަކާއި، ކަންފަތްޕުޅުތަކާއި، ނޭފަތްޕުޅުތައް ކަނޑައި އެއިން ތަކަހޮޅިހަދައި ފައިގައި އަޅައިފައެވެ. ހާރު ހަދައިގެން ކަރުގައި އަޅައިފައެވެ. އެބައިމީހުންގެ ނަދުރު ފުއްދުމުގެ ނަމުގައެވެ. ޚާއްޞަކޮށް ޤުރައިޝީ އަންހެނުންގެ ލީޑަރ ހިންދުބިންތި ޢުތުބާ (އަބޫސުފްޔާނުގެ އަނބިކަނބަލުން) ވަނީ ވަހްޝީ ޖަނަވާރެއްގެ ލަދުވެތި ޚަސީލަތް ދައްކައިފައެވެ. ޙަމްޒާބިން ޢަބްދުލް މުއްޠަލިބު ރަޟިޔަﷲ ޢަންހު ޝަހީދުކުރި ވަހްޝީ އެކަލޭގެފާނުގެ މޭފުޅު ނަގައި ހިންދަށް ހަދިޔާކުރިއެވެ. ހިންދު އެމޭފުޅުކާން އުޅެ ނުކެވިގެން އެއްލައިލިއެވެ. ހިންދު އޭނާގެ އަތްފަޔާއި ކަރުގައި ހުރި ގަހަނާތައް ވަހްޝީއަށް ހަދިޔާކުރިއެވެ. ޚުދު އޭނާ އަމިއްލަޔަށް ޙަމްޒަތުގެފާނުގެ ކަންފަތްޕުޅާއި ނޭފަތްޕުޅު ކަނޑައި މޫނުފުޅުގައި ޅިޔައަޅައި ފޮތިފޮތިކުރިއެވެ. ހަމައެފަދައިން ކައުސާހިބާ ޞައްލަﷲޢަލައިހި ވަސައްލަމަގެ ދެބީނުންގެދެދަރި ކޮއްކޯފުޅު ޢަބްދުﷲ ބިން ޖަޙްޝު ރަޟިޔަﷲ ޢަންހުގެ ހަށިކޮޅުވެސް މުޘަލާކުރިއެވެ.\nއަބޫސުފްޔާނަށް އޭނާގެ އެކުވެރީންގެ ވަހްޝީ އަނިޔާތަކުގެ ޚަބަރުލިބިވަޑައިގަތުމުން އޭނާ އެކަމަށް މަރްޙަބާ ވިދާޅުވިއެވެ. ޚުދު އަބޫސުފްޔާނު ޙަމްޒަތުގެފާނުގެ ދަތްޕިލާފުޅުގައި ދުނިދަޑިން ތަޅަމުން ބުނެފައިވެއެވެ. "ފެނިއްޖެހެއްޔެވެ؟ ރަހަލައިފިހެއްޔެވެ؟" ނަމަވެސް އޭނާގެ އެކުވެރިޔަކު އެކަމަށް ފާޑުކިޔުމުން ތަންކޮޅެއް މައިތިރިވެ ވަޑައިގެންނެވިއެވެ. އެފަދަ ޢަމަލުތަކެއްގެ ޒިންމާ ނެންގެވުމުން މުސްތަޤްބަލުގައި ކުރިމަތިލައްވަން ޖެހިވަޑައިގެންފާނެ އާފާތަކަށް ބިރުފުޅުގެންވަޑައިގެންވަޑައިގެންނެވިއެވެ. ޢާއްމުންގެ ކުރިމަތީގައި އޭނާގެ އަގުވެއްޓިދާނެތީ ކަންބޮޑުވެވަޑައިގެންނެވިއެވެ. އެއްވެސް އިންސާނީ ޖަމާޢަތަކީ އެޖަމާޢަތުގެ އެންމެންގެ ހެޔޮކަމަށް ބާރުއަޅާ ޒަމީރު މަރުވާނެ ޖަމާޢަތެއް ނޫނެވެ.\nއިސްލާމީ އިންޤިލާބުގެ ދުޝްމިނުންގެ މިހަޑިމުޑުދާރު ހަރަކާތުގެ ސަބަބުން އާއްމު އަރަބީންގެ ކުރިމަތީގައި އެބައިމީހުންގެ ޤަދަރުކުޑަވި ވަރަކާ ބެހޭގޮތުން މިހާރަކު ތަފްސީލު މަޢުލޫމާތުތަކެއް ލިބޭކަށެއްނެތެވެ. ނަމަވެސް އެއް ޙާދިޘާއެއްގެ ވާހަކަ ތާރީޚީ ރެކޯޑުތަކުން ވަނީ ފެނިފައެވެ. އަބޫސުފްޔާނު، ޙަމްޒާ ރަޟިޔަﷲ ޢަންހުގެ ދަތްޕިލާފުޅާއި މޫނުފުޅުގައި ދުނިދަނޑީން ތަޅާތަން ފެނިފައި (ބައެއް ރިވާޔަތްތަކުގައިވާ ގޮތުން ޙަމްޒަތުގެފާނު މޫނުފުޅަށް ލޮންސި ހަރާތަން ފެނިފައި) ޖަލީސް ނުވަތަ ހުލައިސު ބިން ޒިބާން އަލްކިނާނީ އޭނާގެ ޤައުމާ މުޚާޠަބުކޮށް ބުނެފައިވެއެވެ. "އޭ ކިނާނަތުވަންހައިގެ މީހުންނޭވެ! ޤުރައިޝުންގެ އިސްވެރިޔާ ކުރާކަންތައް ނިކަން ދެކެބަލާށެވެ! އޭނާގެ ބޮޑުބޭބޭފުޅުގެ ދަރިކަލުންނާމެދު އެ އަމަލުކުރަނީ ކޮންގޮތަކަށް ހެއްޔެވެ؟" އެވާހަކަ އަޑުއިވިވަޑައިގަތުމުން އަބޫސުފްޔާނު ވަރަށް ބޮޑަށް ސިހިވަޑައިގެންނެވިއެވެ. އެހެންކަމުން އޭނާ މުސްލިމުންނާ ވާހަކަ ދެއްކެވިއިރު މިނުކުތާއަށް އަލިއަޅުއްވައިލެއްވިއެވެ. އޭނާ ވިދާޅުވިއެވެ. "ތިޔަބައިމީހުންކުރެ ޤަތުލުވީމީހުންނަށް އެކިޒާތުގެ އަނިޔާކޮށްފައި ހުންނާނެއެވެ. އެއީ އަހަރެން އަމުރުކުރި ކަމެއްނޫނެވެ. އަހަރެން އެކަމަކާ ހިތާމައެއްވެސް ނުކުރަމެވެ."\nމުސްލިމުންގެ ޝަހީދުންނާމެދު ދުޝްމިނުން އިސްވެދެންނެވިފަދަ ލާއިންސާނީ ޢަމަލުތަކެއް ކުރިކަމުގައިވިޔަސް ކައުސާހިބާ ޞައްލަﷲ ޢަލައިހި ވަސައްލަމަވަނީ މުޝްރިކުންކުރެ ޤަތުލުވީ މީހުންގެ ހަށިތަކަށް ހާނިއްކަކޮށް މުޘަލާކުރުން ވަރަށް ވަރުގަދަޔަށް މަނާކުރައްވައިފައެވެ. އެހަށިތަކުގެ ޙުރުމަތް ކެނޑޭނެ އެއްވެސް ކަމެއް ނުކުރަން އިސްލާމީ ލަޝްކަރަށް ބަވަސްކޮށް އަންގަވައިފައެވެ. އިސްލާމީ ތަޙްރީކުގެ އުސޫލުތަކުގެ ތެރެއިން އެންމެ ވަރުގަދަ އެއް އުސޫލަކީ އިންސާނިއްޔަތަށް އިޙްތިރާމްކުރުމެވެ. އަނެކުން އަޚްލާގީ ގޮތުން ދަށުދަރަޖަޔަކަށް ވެއްޓިގަތްކަމުގައިވިޔަސް މުސްލިމުން އެކަން ނަކަލުކުރާކަށެއް އިސްލާމީ ތަޙްރީކު ހުއްދައެއްނުދެއެވެ.\nކައުސާހިބާ ޞައްލަﷲ ޢަލައިހި ވަސައްލަމަ އިސްލާމީ އުންމަތަށް ދެއްވަމުންގެންދެވި ރީތި ތަރްބިޔަތާއި، ހަނގުރާމައިގެ މައިދާނުގައި ދަސްކޮށްދެއްވައިފައިވާ އިންސާނީވަންތަކަން ސާބިތުކޮށްދޭ އެއް ޙާދިޘާއަކީ އަބޫ ދުޖާނާ ރަޟިޔަﷲ ޢަންހު ހަނގުރާމައިގެ މައިދާނުން ދެއްކެވި ރީތި މިސާލެކެވެ. އެކަލޭގެފާނު ކަނޑިކޮޅުގެ މިޔަމައްޗަށް ހިންދުބިންތި ޢުތުބާއަށް ނިކުމެވަޑައިގެންނެވުނު ހިނދުގައެވެ.\nކައުސާހިބާ ޞައްލަﷲ ޢަލައިހި ވަސައްލަމަ އެކަލޭގެފާނުގެ ކަނޑިކޮޅު އަބޫދުޖާނާ ރަޟިޔަﷲ ޢަންހުއަށް ދެއްވި ވާހަކަ ކުރިންވަނީ ބަޔާންކުރެވިފައެވެ. އަބޫދުޖާނާ މުޝްރިކުންގެ ސަފުތައް ފަޅުއްވަމުން އެބައިމީހުންގެ ވަރުގަދަ އަބްޠާލުންތައް ހޮއްވަވައި ލައްވަމުން ކުރިޔަށް ވަޑައިގަންނަވަނިކޮށް މުޝްރިކުންނަށް މާވަރުގަދަޔަކަށް ހަނގުރާމައަށް ހިތްވަރުދެމުން ގެންދާ މީހަކު ފެނިވަޑައިގެންނެވިއެވެ. އެމީހަކީ ހިންދު ބިންތި ޢުތުބާއެވެ. އެކަމަނާގެ ހިތްޕުޅުގައި މުސްލިމުންނާމެދު އޭރު އޮތް ޢަދާވާތްތެރިކަން މިމަޒްމޫނު ވިދާޅުވާ ބޭފުޅުންނަށް ވާނީ އެނގިވަޑައިގެންފައެވެ. އަބޫދުޖާނާއަށް ހިންދު ފެނިވަޑައިގެންފައި އެކަމަނާއަކީ އަންހެނެއްކަމެއް އެނގިވަޑައެއް ނުގެންނެވިއެވެ. ހިންދު ހެދުން އަޅުއްވައިގެން ހުންނެވި ގޮތުންނެވެ. އަބޫދުޖާނާ ހިންދާ ޙަމަލަދެއްވައި ދެންމެދެންމެ ޤަތުލުކޮށްލައްވަފާނެކަން ހިންދަށް އެނގިވަޑައިގަތުމުން އެހީއަށް އެދިވަޑައިގެން ހަޅޭފުޅުލައްވައިގެންނެވިއެވެ. ހިންދުގެ އަޑުފުޅު އިވިވަޑައިގެންނެވުމުން އަބޫދުޖާނާއަށް އެއީ އަންހެނެއްގެ އަޑުކަން އެނގިވަޑައިގެންނެވިއެވެ. އަބޫދުޖާނާ އެކަލޭގެފާނު ބޭލުއްވި ކަނޑިއެތިފަހަރު މަތަކުރައްވައި ކަނޑިކޮޅު ދުރަށްލެއްވިއެވެ. އެކަލޭގެފާނުގެ ކަނޑިކޮޅު ހިންދުގެ ކަނދުރާފުޅުގައި ބީހެން ކައިރިވެފައި ވަނިކޮށެވެ. އަބޫދުޖާނާ އެކަލޭގެފާނުގެ ކަނޑިކޮޅު އެއްފަރާތްކޮށްލެއްވީ ކީއްވެގެންކަން އެކަލޭގެފާނުވަނީ ވިދާޅުވެދެއްވައިފައެވެ. އެކަލޭގެފާނު ވިދާޅުވެފައިވާ ގޮތުން އެގޮތަށް ކަންތައް ކުރެއްވީ ކައުސާހިބާ ޞައްލަﷲ ޢަލައިހި ވަސައްލަމަ ދެއްވައިފައިވާ ކަނޑިކޮޅެއް އަންހެނެއްގެ ލެއިން ކަޅިކުރެއްވުމަކީ އެކަނޑިކޮޅުގެ ވެރިޔާ ދެއްވި އަޚްލާޤީ ފިލާވަޅާ ކުފޫހަމަވާ ކަމަކަށް ނުވާތީއެވެ.\nއުޙުދު ހަނގުރާމައިގައި މުސްލިމު އަންހެނުން ވަނީ ވަރަށް ބުޠޫލަތްތެރި ދައުރެއް އަދާކޮށްފައެވެ. އީމާނާއި، ހިތްވަރާއި، ކެތްތެރިކަމާއި، އިސްލާމީ ތަޙްރީކަށް ވަފާތެރިވުމުގެ ނާދިރު ނަމޫނާތަކެއް ދައްކައިފައެވެ. އެކަމުން އެނގެނީ އިސްލާމީ ތަޙްރީކުގެ ޤާއިދު އަދި އިސްލާމްދީނުގެ ނަބިއްޔާ ޞައްލަﷲ ޢަލައިހި ވަސައްލަމަ މުސްލިމު އަންހެނުނަށް ދެއްވަމުން ގެންދެވި ފުރިހަމަ ތަރްބިޔަތެވެ. ޖާހިލިއްޔަތުގައި އަންހެނުން "ގާކޮށްފައި" ތިބި ކަމުގައިވިޔަސް އިސްލާމީ ތަޙްރީކު އެކަނބަލުން ހަރަކާތްތެރި ކުރުވައިފައިވާކަމެވެ. މުޖްޠަމައުގެ ދެބައިކުޅައެއްބައިކަމުގައިވާ އަންހެނުން ޖަމާޢަތުގެ ތަރައްޤީގައި އެކަނބަލުންގެ ދައުރު އަދާކުރަން ތައްޔާރުކޮށްފައިވާކަމެވެ.\nވޭތުވެދިޔަ ތާނގައި އަޅުގަނޑުވަނީ އައްސައްޔިދާ ނުސައިބާ ބިންތި ކަޢުބު އަލްމާޒިނިއްޔާ ރަޟިޔަﷲ ޢަންހާ ކައުސާހިބާ ޞައްލަﷲ ޢަލައިހި ވަސައްލަމަގެ ދިފާއުގައި އައްޑަނަކޮޅަކަށް ވެވަޑައިގެންނެވި ވާހަކަ ބަޔާންކޮށްފައެވެ. އައްސައްޔިދާ ނުސައިބާ އުޙުދު ހަނގުރާމަޔަށް ނިކުމެވަޑައިގަތީ މުޖާހިދުންނަށް ފެންދެއްވުށްޓަކައެވެ. ޒަޚަމީންނަށް ބޭސްފަރުވާ ކޮށްދެއްވުމަށްޓަކައެވެ. އިސްލާމީ ލަޝްކަރަށް ޑޮކްޓަރީ ޚިދުމަތާއި ނަރުހުންގެ ޚިދުމަތްދެއްވި ޞަޙާބިއްޔާތުންގެ ތެރޭގައެވެ. ނަމަވެސް ހަނގުރާމައިގެ މައިދާނުގައި ވައިބަދަލުވެ މުޝްރިކުން އިތުރު ސާހިބާ ޞައްލަﷲ ޢަލައިހި ވަސައްލަމަ ވަށައިލުމާއެކު ނުސައިބާ އެކަމަނާ ގެންގުޅުއްވި ފެންހަން އެއްލައިލެއްވިއެވެ. ކަނޑިކޮޅު ހިއްޕަވައިގެން ދުވެވަޑައިގެންފައިވަޑައިގެން ކައުސާހިބާ ދިފާއުކުރައްވާން ފެއްޓެވިއެވެ. އިތުރު ސާހިބާގެ ދިފާއުގައި އެކަމަނާ ހަނގުރާމަކުރެއްވީ ފިރިހެން ފަހުލަވާނަކަށް ފުކެއްވެސް ދޫނުކުރައްވައެވެ. އިތުރުސާހިބާގެ ކުރިފުޅުމަތީންނާއި، ފަހަތްޕުޅުންނާއި ކަނާތްޕުޅު ފަރާތުންނާއި ، ވާތްޕުޅު ފަރާތުން އެކަމަނާ ހަނގުރާމަކުރެއްވިއެވެ.\nއުޙުދު ހަނގުރާމައިގެ ދެވަނަ މަރްޙަލާގައި ފިރިހެނުން ކުރެ މަދުބަޔަކު ފުރަގަސްދީފައި ފިލަންދުވިއެވެ. އޭގެތެރެއިން އެއްބަޔަކު އުޙުދު ފަރުބަދަ މައްޗަށްއެރިއެވެ. އަނެއްބަޔަކު ދުވެފައިގޮސް މަދީނާއަށް ވަންނަން ދިމާކުރިއެވެ. ކައުސާހިބާ ޞައްލަﷲ ޢަލައިހި ވަސައްލަމަގެ އާޔާ އައްސައްޔިދާ އުއްމު އައިމަން ރަޟިޔަﷲ ޢަންހާއަށް އެމީހުން ފެނިވަޑައިގެންނެވުމުން އެމީހުނަށް ކޯފާވެ މަލާމާތުން ހިތްވަރުދެއްވައި އަނބުރާ މައިދާނަށް ފޮނުއްވައިލެއްވިއެވެ. އެއަށްފަހު ޚުދު އުއްމު އައިމަނުވެސް ދުވެވަޑައިގެންފައި މައިދާނަށް ވަޑައިގެން މުޖާހިދުންނަށް ފެންދެއްވައި ޒަޚަމީންގެ ގައިކޮޅުގައި ބޭސްއަޅުއްވައި ދެއްވުމުގެ މަސައްކަތްޕުޅު ފެއްޓެވިއެވެ.\nއިސްލާމީ މުޖްތަމަޢުގެ އެންމެ އަބުއި އެންމެ "ނާމާން" އަންހެން ސާހިބާއިންވެސް އެނާޒުކުވަގުތުގައި އެކަނބަލުންގެ ގެކޮޅުތަކުން ނުކުމެވަޑައިގެން ދުވެވަޑައިގެންފައި މައިދާނަށް ވަޑައިގެންނެވިއެވެ. އެބޭކަނބަލުންގެ ހަރުވާޅުކޮޅުތަކުގެ ފައިކުރިފުޅު އޮޅައިލެއްވުމަށްފަހު ފެންހަންތައް ބުރަކަށިފުޅު މައްޗަށް ލައްވައިގެން ރަންމަން ފުއްލާތަކެއްގެ މިސާލުގައި އުޙުދުގެ މައިދާނުގައި ކޮޅުކޮޅަށް ދުވެވަޑައިގެން މުޖާހިދުންނަށް ފެންދެއްވިއެވެ. ޒަޚަމީންނަށް ހޭހަންކުރެއްވިއެވެ. ޝަހީދުންގެ ހަށިކޮޅުތައް އުފުއްލަވައިދެއްވިއެވެ.


Hangandugai kalhuvefai hunna than than ali kurevidhane4remedy eh - AO News\nހަންގަނޑުގައި ކަޅު ވެފައި ހުންނަ ތަންތަން އަލި ކުރެވިދާނެ 4ރެމެޑީއެއް\nހަންގަނޑު ކަޅުވުމަކީ އަޅުގަނޑުމެން އޭޝިއާބައްރުގެ މީހުންނަށް އާންމުކޮށް ދިމާވާ މައްސަލައެކެވެ. އާންމު ގޮތެއްގައި އުޅަބޮށްޓާއި ކިހިލިފަތް، އަދި އުކުޅުވަޅު ފަދަ ސަރައްދުތައް އަޅުގަނޑުމެން އޭޝިއާއަށް ނިސްބަތްވާ މީހުންގެ ކަޅުވުން ވަރަށްގިނައިން ދިމާވެއެވެ.\nހަމުގެ ޑޮކްޓަރުން ބުނާގޮތުގައި މިހެންދިމާވަނީ ހޯމޯނަލް އިންބެލެންސް އެއްގެ ސަބަބުންނާއި، ހަންގަނޑަށް ދިމާވާ އެހެން މައްސަލަތަކާއި ފަލަވުމުގެ ސަބަބުންނެވެ. ތިރީގައި މިވަނީ ހަންގަނޑު ކަޅުވެފައިވާ ނަމަ ކުލަ އަލިކޮށްލުމަށް ގޭގައި ދެވިދާނެ ބައެއްފަރުފާތަކެވެ.\nކާށިތެޔޮ އަދި ލުނބޯ ހުތް:\nހަންގަނޑުގައި ކަޅުވެފައިވާ ސަރަހައްދު އެންމެ ފަސޭހައިން އަލިކޮށްލެވޭނީ ލުބޮލުގެ ހުތުންނެވެ. ލުބޮލަކީ އޭގައި ގިނައަދަދަކަށް ވިޓަމިން “ސީ” އެކުލެވޭއެއްޗެކެވެ. ލުބޯޖޫހާއި ކާށިތެޔޮ އެއްކޮށްލުމަށްފަހު ހަންގަނޑުގައި ކަޅުވެފައި ހުންނަ ސަރަހައްދުގައި އުނގުޅާލުމަށްފަހު 10-15 މިނެޓް ވަންދެން ބެހެއްޓުމަށްފަހު ދޮވެލާށެވެ. ކަޅުވެފައިވާ ސަރަހައްދު އަލިވަންދެން މި ރިމެޑީ ބޭނުން ކުރެވިދާނެއެވެ.\nބޭކިންގ ސޮޑާއި ފެންފޮދެއް އެއްކުރުމަށްފަހު ޕޭސްޓް ތައްޔާރުކޮށްފައި ހަންގަނޑުގައި ކަޅުވެފައިވާ ސަރަހައްދުގައި އުނގުޅާށެވެ. 10-15 މިނެޓްވަންދެން ބެހެއްޓުމަށްފަހު ދޮވެލާށެވެ. ބޭކިންގސޮޑާއަކީ ބާރުގަދަ އެއްޗަކަށް ވުމުން ހަންގަނޑުގައި އުނގުޅުމުގެ ކުރިން ޓެސްޓްކޮށްލާފައި އުނގުޅުން ރަނގަޅެވެ.\nއަލޮވެރާ އަކީ އޭގައި ޖާދޫއެއް އެކުލެވިގެންވާ އެއްޗެކޭވެސް ބުނެވިދާނެއެވެ. ހަންގަނޑުގައި ހަލާކުވެފައި ހުންނަ ތަންތާގައި އަލޮވެރާ ޖެލްކޮޅެއް އުނގުޅުމުން ހަނގަޑު ރަނގަޅުވެއެވެ. ކަޅުވެފައި ހުންނަ ސަރަހައްދުގައި އަލޮވެރާ ޖެލްކޮޅެއް އުނގުޅާލުމަށްފަހު ހިކެންދެން ބަހައްޓާށެވެ. އަލޮވެރާގައި ހިމެނޭ ޖަދުވީ މާއްދާއެއް ކަމަށްވާ އެލޮއިން އިން ހަންގަނޑު އަލިކޮށްދީ ރީތިކޮށްދެއެވެ.\nއަލުއްވެއް ފޮތިކޮށްފައި ހަންގަނޑުގައި ކަޅުވެފައިވާ ސަރަހައްދުގައި އުނގުޅާށެވެ. 10މިނެޓްވަންދެން އަލުވިފޮތިން ހަންގަނޑު މަސާޖްކުރުމަށްފަހު ދޮވެލާށެވެ. އަލުވީގައި ހިމެނޭ ކެޓެކޮލޭސް ކިޔާ މިމާއްދާއިން ހަންގަނޑު އަލިކޮށްދީ ރީތިކޮށްދޭނެއެވެ.\nހަށިގަނޑުގައި ފޮރުވިފައިވާ ސަރަހައްދު ތައް ކަޅުވުން ފަދަ ކަންކަން ދިމާވީމަ އަޅުގަނޑުމެން ނަށް ގިނަފަހަރު ޑޮކްޓަރަށް ދެއްކުމަށް ދާންފަސްޖެހި އެވާހަކަ ދައްކަން ލަދު ގަނެއެވެ. އެފަދަ ހާލަތެއްގައި މަތީގައި މިގެނެސްދެވުނު ރެމެޑީތައް ބޭނުން ކޮށްގެން އަޅުގަނޑުމެން އަމިއްލައަށް ގޭގައި ފަރުވާދެވިދާނެއެވެ.\nއައިޝްވަރިޔާ ރީތިވުމަށް ބޭނުންކުރާ މި ރެމެޑީތަކުގެ އަޖުމަ ބަލާލުން ކީއްތޯ؟


Vaahaka: Vanhanaa2(Episode-18) - Vaguthu\nމެއި 10 ވަނަ ދުވަހު ގެނެސްދިން ބައި\nކޮޓަރި ތެރެއިން ފެނުނު މަންޒަރުން އިންޝާއަށް ކަރުބުޑުން ހަންދާވަރަށް ހަޅޭލަވައިގަނެވުނެވެ. ނިހާ އޮތީ ހެއްދެވިގޮތަށް ލެއިން ތަތްތެޅިފައެވެ. ނިހާއާ ފޫޓެއްހާ ދުރުގައި އިބްރާހިމްބެ އޮތީ ނޭފަތްމަތީ އަތްއަޅައިގެން ކުކުރާލަކުކުރާލައެވެ. ނިހާ އެއްވެސް ޚަރާކާތެއް ނުކުރެއެވެ. ރީތިވާ މޭޒު ތަޅުންގަނޑު މައްޗައް ވެއްޓިފައި އޮތްއިރު އޭގެމަތީ ހުރި ހުރިހާ ސާމާނެއް ވަނީ މުޅި ކޮޓަރި ތެރެއަށް ވިއްސިވިހާލިވެފައެވެ. ނިހާގެ ބޮލުން ފައިބަމުން ދިޔަ ލޭގެ ކޯރު ތަށިމުށިގަނޑު މަތީގައި ދެމެމުން ދިޔައިރު ލޭގެ އަސަރު ފެންނަން ހުރި މާޖަހާ ދަގަނޑު ވަށިގަނޑެއް އަލަމާރި ބުޑުގައި އޮތެވެ. އެމަންޒަރުތައް ފެނި އިންޝާގެ ދެލޯ ހުރީ މުދުނުގައެވެ. އިބްރާހީމްބެގެ ފޫޅުން ތިރި ހާޔަށް އޮތުމުން އެތަނުގައި ހިނގާދިޔަ ކަންތައް އިންޝާއަށް ރޭކާލިއެވެ. އިންޝާ ރޮމުން ހޭރެމުން ނިހާއާ ދިމާއަށް ދިޔައެވެ. ނިހާގެ ނިތްކުރިމަތި ވަރަށް ބޮޑަށް ފަޅައިގެން ގޮސްފައި ހުރިއިރު އެތަން ހުރީ ދުޅަވެގެން ބޯވެ އަރާފައެވެ. މުޅި މޫނުމަތި ލޭގަނޑެއް ހެން ސިފަވަމުން ދިޔައިރު އިސްބޯދަށާ ދިމާ ވެސް އޮތީ ލެއިން ކަޅިވެފައެވެ. އެހާ ބައިވަރު ލޭ ފެނުމުން އިންޝާ ބިރުގަތްވަރުން ހެޔަށް ގޮތްވާން އުޅުނެވެ. ނަމަވެސް އޭނާ ހިތްވަރުކޮށްފައި އަވަސްފަރުވާ ދޭން އަވަސްވެގަތެވެ. އެންމެފުރަތަމަ ނިހާގެ ނޭވާ ހިނގާތޯ ބެލިއެވެ. ނޭވާލާކަން އެނގުމުން ލޭ މަނާކުރަން އޭނާ އަތުކުރިއޮޅައިލިއެވެ. ތަޅުންމަތީ ބޮޑިވެފައި އޮތް ނިހާގެ ޓީޝާޓު ދެފަރާތުގައި ހިފައި ދަމައިގަތް ގަތީނުން މެދުން ވީދާލިއެވެ. އަދި ނިހާގެ ނިތްކުރިމަތީގައި އޭގެން ބައެއް އައްސާ ބާރުކޮށްލިއެވެ. ކުޑަ ހިނދުކޮޅެއްގެ ތެރޭގައި އެ ފޮތިގަނޑު ލެއިން ފޯވެގެން ދިޔަތަން ފެނި އިންޝާ ނިހާޔަތަށް ކަންބޮޑުވިއެވެ.\nނިކާލްގެ ކޮޓަރި ދޮރު މަޑުމަޑުން ހުޅުވުނެވެ. އިލްހާމް ނިކަން ސިއްރުސިއްރުން ބޭރު ތެރެއަށް ނަޒަރު ހިންގާލިއެވެ. އިންޝާގެ ހިލަމެއް ނެތުމުން ދޮރުފަތް ތަންމިނަށް ހުޅުވައިލަމުން ކޮޓަރިން ނުކުމެ ދޮރު ލެއްޕިއެވެ. އޭނާ ހުރީ ދާހިއްލާ ފޯވެފައެވެ. މާނޭވާ ލެވިލެވިއެވެ. އޭނާގެ އަތުގަޔާއި ލައިގެން ހުރި ގަމީހުގައި ލޭގެ އަސަރު ފެންނަން ހުއްޓެވެ. ނިހާގެ ކޮޓަރިއާ ކައިރިއަށް ޖެހިލިއިރު ދޮރު ވައްޓައިލައިފައި އޮތްތަން ފެނި އިލްހާމް ހައިރާންވިއެވެ. އިންޝާއަށް އެވަރުގެ ބާރެއް ލިބުނީ ކޮންތާކުން ހެއްޔެވެ؟ އަނެއްކާ ނިކާލް ގެއަށް އައީ ބާއެވެ؟ ހިތުގައި އެ ސުވާލުތައް އުފެދުނު ނަމަވެސް އެކަން ވީގޮތް ބެލުމަށް ވުރެން އޭނާއަށް އެވަގުތު މުހިންމުވީ އޭނާގެ ކުށް ފޮރުވުމަށް، އަމަލުތައް ބަހައްޓާނެ ގޮތަކާ ދޭތެރޭ ވިސްނުމެވެ.\nއޭނާ ނިހާގެ ކޮޓަރި ތެރެ ބަލައިލީ ކޮޅުކޮޅު މަތި ބަލާލަމުންނެވެ. ފުރަގަސް ދީގެން ނިހާގެ ގާތުގައި އިން އިންޝާ ފެނުމުން ނިކާލް އެތަނުގައި ނެތްކަން ޔަޤީންވިއެވެ. އޭނާ ލަސްލަހުން އެތެރެއަށް ފިޔަވަޅު އަޅަންފެށީ އިންޝާއަށް އޭނާ ފެނިދާނެތީއެވެ. އޭނާގެ ގަމީހާއި އަތުގައި ހުރި ލޭގެ ނިޝާންތައް އިންޝާއަށް ފެނިއްޖެނަމަ އޭނާގެ މައްޗައް ޝައްކު ވެދާނެތީއެވެ. އިލްހާމް ހުއްޓުނީ އިންޝާގެ ފަހަތުގައެވެ. ކުއްލިއަކަށް ރޮއެ ހޭރިގަންނަމުން މަގޭ ދަރިއޭ ކިޔާ ހަޅޭއްލަވަމުން ނިހާގެ ގައިގާ އޮޅުލައިގަތުމާއެކު އިންޝާ ސިހުނެވެ.\nބާބު 19 - މަރުގެ ތުންފަތްމަތީގައި\nނިކާލަށް ޞަފިއްޔާމެން ގެއިން ނުކުމެވުނުއިރު ރަނގަޅަށް ވެސް ދުނިޔެ މައްޗަށް އަނދިރިކަން ފެތުރިއްޖެއެވެ. ނިހާގެ މަތިން ހަނދާންވުމުން ފޯނުނަގައި ބަލައިލީ ނިހާގެ ކޯލެއް އައިސްފައިވޭތޯ ބެލުމަށެވެ. މެސެޖުގަނޑެއްހާ ހިސާބު ވެސް ނެތުމުން ބަދިގޭގައި އަވަދިނެތި އުޅެނީ ކަމަށް އޭނާ ނިންމިއެވެ. އެ ޝަކުވާ ކުރަން ނިކާލް ދެތިން ފަހަރަކު ނިހާ ފޯނަން ގުޅާލިއިރު ފޯނު އޮތީ ނިއްވާލާފައެވެ. ސައިކަލަށް އެރިފަހުން ކުރިން ނިހާ ކުރި ކޯލުގެ މަތިން އޭނާ ހަނދާންވިއެވެ. ތުންފަތްމަތިން ހިނިތުންވުމެއް ފާޅުވިއެވެ. އޭނާގެ ފޯނަށް އަންނަ ކޯލުތައް ރެކޯޑުކުރެވޭ ގޮތަށް ހުރި "ރެކޯޑަރ" އިން ނިހާގެ އެންމެފަހު ކޯލު އަޑު އަހާލަން އަޅުވާލިއެވެ. ދިރާގު ކަސްޓަމާ ސަރވިސްއޭ ކިޔާފައި ފެށުމާއެކު ނިކާލަށް ހެވިއްޖެއެވެ. ނަމަވެސް ނިހާ އެހީއަށް އެދި ހަޅޭއްލަވާގަތް އަޑު އިވުމާއެކު މުޅި ގައިން ހީބިހި ނަގައިގެން ދިޔައެވެ. ވަގުތުން ފޯނު ނަގާ ޖީބަށް ކޮށްޕައިލަމުން ސައިކަލު ދުއްވައިލީ ރުވާފައި ދޫކޮށްލި ތީރެއްހެންނެވެ.\nނިކާލް ގެއާއި ހަމައަށް ފޯރިއިރު ދޮރުމަތީގައި އޮތް ޕޮލިހުންގެ ޖިޕު ފެނިފައި ނިކަން ހާސްވިއެވެ. މަގުގެ އެކި ހިސާބުގައި ބައިބަޔަށް މީހުން ތިއްބެވެ. ކޮންމެވެސް ބޮޑުކަމެއްވެއްޖެކަން ނިކާލަށް ޔަޤީންކުރެވުނެވެ. ނިކާލް ގޭތެރެއަށް ވަންނަން ދަނިކޮށް މަރުޖީނާ ގޮވައިލިއެވެ.\n"ނިކާލް. އެ ތެދެއް ނިހާ ފަކީރު މަރާލީތަ؟" މާޔޫސީ ރާގެއްގައި މަރުޖީނާ އެހިއެވެ. "މީހުން އެބަކިޔާ މުޅިމީހާ އޮތީ ލެއިން ތަތްތެޅިފައޭ. މަރާލާފައޭ. ދައްތަ މި ހުންނަނީ ވަރަށް ހާސްވެފައި. ވީ ގޮތެއް ނޭނގިގެން."\nމަރުޖީނާގެ ވާހަކަތަކުން ނިކާލަށް އިވުނީ މަދު މިންވަރެކެވެ. އޭރުވެސް އޭނާގެ ކަންފަތުގައި ހަރުލާފައިވަނީ ނިހާގެ ހަޅޭކުގެ އަޑެވެ. އެކަމާހުރެ މަރުޖީނާގެ ވާހަކަތަކަކަށް އޭނާއަކަށް ސަމާލުކަމެއް ނުދެވުނެވެ. ނިކާލް މަޑުނުކޮށް ނިހާއަށް ގޮވަމުން ގެއަށް ވަދެގެން ދިޔައީ ދުވެފައެވެ. ސިޑިއާ އަރާހަމަވުމާއެކު ފުލުހަކު އައިސް އޭނާ ހުއްޓުވިއެވެ. މައްޗަށް އެރުން މަނާކުރިއެވެ.\n"ނިހާއަށް ކިހިނެއްވީ؟" ނިކާލްގެ އަޑު ނުކުތީ އުނދަގުލުންނެވެ. ނިހާގެ ހަޅޭކުގެ އަޑާއި، ކޮޓަރިއާ ދިމާއިން ފެންނަ ޕޮލިހުންގެ ސަބަބުން ނިކާލްގެ ސިކުނޑިއަށް ބިރުވެރި މަންޒަރެއް ތަސައްވުރުކޮށްދިނެވެ.\n"ނިހާއާ ގަދަކަމުން ބަދު އަޙުލާޤީ އަމަލު ހިންގިކަމަށް ބެލެވެނީ. ބައިވަރު ޒަހަމްތަކަކާ އެކު މިވަގުތު އޮތީ ހޮސްޕިޓަލުގައި." ނިކާލްގެ ބޮލުގައި ބާރުގަދަ އެތިފަހަރެއް ވިހެލިކަހަލައެވެ. ބޮލަށް އެރި އެނބުރުން ގަނޑާއެކު ފަހަތަށް ފިޔަވަޅެއް އަޅައިލެވުނެވެ. ގަނޑުވެފައި ހުއްޓައި މަޑުމަޑުން އެސްފިޔަތަކުގެ ފުރަގަހަށް ކަރުނަ ޖަމާވަމުންދާކަން އިޙުސާސްކުރެވުނެވެ. ނިހާ އޭނާއަށް ގުޅީ އެހީއަށް އެދިގެންކަން އެނގުމުން ނިކާލް ވަރަށް ބޮޑަށް ހިތުގައި ޖެހުނެވެ. އަވަސްއަވަހަށް އެސްފިޔަ ޖަހައިލަމުން ދުރު ފިޔަވަޅުތަކެއް އަޅަމުން އޭނާ ހިނގައިގަތީ ބޭރަށް ނުކުންނާށެވެ.\nނިކާލް ހޮސްޕިޓަލަށް ދާން ނުކުތުމާއެކު އަނެއްކާ ވެސް މަރުޖީނާގެ ސުވާލުތައް އަމާޒުވާން ފެށިއެވެ.\n"ދެންމެ މިތަނަށް އެންބިއުލަންސު ވެސް އަޔޭ. ނިހާ ހަމަ މަރުވީތަ؟ ނިކާލް އެއްޗެއް ބުނެބަލަ." ނިކާލްއާ އެއްވަރަށް ފައިހަމަކުރަމުން މަރުޖީނާ ކިޔަމުން ދިޔައެވެ. "ތި ގެއަށް ކާކުގެ އެސްފީނާއެއްތަ ޖެހިގެން މިއުޅެނީ. ނަޒީލްގެ މަރު، ދީޕިކާ ހައްޔަރުކުރުން ހުސް އަޖައިބުކުރުވަނިވި ކަންކަން. މީހަކު ބުނި ދީޕިކާގެ އަންހެންދަރިއަކީ އިލްހާމް ދަރިއެކޭ ވެސް. އެކަމުގެ ބަދަލެކޯ އޭނަ ހިފީ ވެސް. އެކަމާ ރުޅި އައިސްގެން މަންމަ ވެސް ތި ގެއިން ނުކުމެގެން ހިނގައްޖޭ ވެސް ބުނި. އެއީ ތެދު ވާހަކަތަކެއްތަ؟ ދައްތަ މި ހުންނަނީ ވާނުވާގަ. ދައްތައަށް މި ވާގޮތް ކިޔާދީބަލަ."\nނިކާލް އެ އަޑުތައް އިވޭކަމަށް ނުހަދައި ބާރަށް ގޮސް ސައިކަލަށް އަރައި ދުއްވައިލިއެވެ. ނިކާލްގެ ފުށުން އެއްވެސް ކަމެއް ސާފުވާ ގޮތް ނުވުމުން މަރުޖީނާގެ މޫނުމަތިން ފޫހިކަން ފައުޅުވެއެވެ. ޑޮކްޓަރަށް ދެއްކުމުގެ ބޭނުމުގައި މަރުޖީނާ މާލެ ގޮސް އައިއިރު ސުނޯހައުސްއަށް ވަނީ ބޮޑެތި ލޮޅުންތަކެއް އައިސް ގޮސްފައެވެ. މާލެގައި ހުއްޓައި އެ އަޑުތައް އިވުނު ނަމަވެސް އޭނާ ހުރީ ރަށަށް އައިސް ރަނގަޅަށް އެކަންކަން ތަޙްޤީޤުކުރާށެވެ. އެ ނިޔަތުގައި ރަށަށް އައި ގޮތަށް ގެއިން ނުކުތްއިރު އިވުނީ އެއަށްވުރެން ޝަޢުޤުވެރި އެހެނަސް ބިރުވެރި ޚަބަރެކެވެ. މީހަކު ނިހާ މަރާލި ޚަބަރެވެ. އެކަމުގެ ތެދުދޮގު އޮޅުން ފިލުވުމަށް ދެން އޭނާ މިސްރާބުޖެހީ ސުނޯހައުސްއާ އިންވެގެން ހުރި ގޯތީ ކުރިމަތީގައި ތިބި މީހުންނާ ދިމާއަށެވެ.\nނިކާލް ހޮސްޕިޓަލާ ހަމައަށް ފޯރިއިރު އޭނާގެ ސިކުނޑި ހުރީ އައްސިވެފައެވެ. ރޯންވީކަމެއް ރުޅި އަންނަންވީ ކަމެއް އޭނާއަކަށް ނޭނގުނެވެ. އެމަޖެންސީ ރޫމު ދޮރުމަތިން ބައްޕަ ފެނުނެވެ. ބައްޕަގެ ހަށިގަނޑުގައިވާ ލޭ ފެނުމާއެކު ނިކާލްގެ ހިތުގައި އުފެދިގެން ދިޔަ ބިރުވެރިކަމާއެކު ފިޔަވަޅުތަކަށް ހުއްޓުމެއް އަޔެވެ. ތަންކޮޅެއް ދުރުގައި ހުރި ގޮނޑިބަރިއެއްގައި އިށީނދެލައިގެން އިންޝާ އިނީ އިސްޖެހިފައެވެ. އިންޝާއާއި ޖެހިގެން ޕޮލިސް ޔުނީފޯމުގައި ފައިރޫޒް ވެސް އިނެވެ. އެންމެންގެ މޫނުތައް ވަނީ މިލާ މޯޅިވެފައެވެ.\n"ބައްޕާ." ނިކާލް މަޑުމަޑުން ގޮވައިލިއެވެ. ފާރުގައި ލެނގިލައިގެން ހުރި އިލްހާމް ބަލާލިއެވެ. ނިކާލް ފުރަތަމަ ވެސް ބަލަން ބޭނުންވީ ނިހާ އޮތް ހާލެވެ. ނިހާއަށް ލިބުނު ޒަހަމްތަކެވެ.\n"އޭނަގެ ހޭވެރިކަމެއް ނެތް. ބޮލުގެ ފުއްކިބާގައި އެއްޗަކުން ޖެހި ޖެހީނުން ވަރަށް ބޮޑަށް ފަޅާލާފަ ހުރީ. ނިތްކުރި މަތިން ވެސް ފަޅާލާފަ ހުރި ކަމަށް ވޭ. ސިކުނޑިއަށް ލޭ ނޭޅޭ ކަމެއް ވެސް ނޭނގެ. ޑޮކްޓަރ އަދި ވަކި އެއްޗެއް ނުބުނޭ." އިލްހާމްގެ މޫނުމައްޗަށް ހިތާމަވެރިކަމުގެ ކުލަވަރު ފާއްދައިލިއެވެ.\nނިކާލްގެ އަނގައިން އާޚެއްގެ އަޑު ނުކުމެގެން ދިޔައެވެ.\n"ތީ ކާކު ކިހިނެއް ކުރި ކަމެއް؟" ނިކާލްގެ އަޑު އިލްހާމްގެ ކަންފަތާއި ހަމައަށް ފޯރީ ކިރިކިރިޔާއެވެ.\n"އެއުޅޭ އިބްރާހިމު." އިލްހާމް އިސްޖަހައިލިއެވެ.\n"އޭނ. އިބްރާހިމްބެ އޭ." ނިކާލްގެ އަޑު ބާރުވިއެވެ. "މީ ބައްޕަގެ ސަބަބުން ވީކަމެއް. މިހެން މި ދިމާވީ ބައްޕަ އޭނައަށް ގެޔަށް ވަދެ އެޅުމުގެ މިނިވަންކަން ދިނީމަ. މީ އޭނަގެ ގޮތް އެނގި ހުރެ އޭނަ އެހާ ގާތްކޮށްގެން އުޅުމުގެ ނަތީޖާ. މިކަމުގެ ޒިންމާ ބައްޕަ ނަގަންޖެހޭނެ. އޭނަ އެކަމެއްކުރިއިރު ބައްޕަ ކޮންތާކު ހުރީ؟"\nނިކާލްގެ އަޑުގައި ހިތްހަމަނުޖެހުމާއި ހިތާމަ އެކުލެވިފައިވެއެވެ.\nއިލްހާމް ވަރަށް ވިސްނުންތެރިކަމާއެކު ކަން ވީގޮތް އެގޮތްމިގޮތަށް ބަދަލުކޮށްގެން ކިޔައިދޭން ފެށިއެވެ. އޭނާ ހެދިކާ ގަނެގެން އައިސް ސައިބުއިމާއި ހަމައަށް ތެދުތެދަށް ހުރިހާ ވާހަކައެއް ކިޔައިދިން ނަމަވެސް އޭގެ ފަހުން ކަންވީ ގޮތް އޭނާ އޮޅުވާލިއެވެ. ހަގީގަތް ފުރޮޅާލިއެވެ. ފިހާރައިގެ ހިސާބުކިތާބުގައި މައްސަލައެއް އުޅޭކަމަށް ބުނެ އޮފީހުން ގުޅުމުން އޭނާ ދިޔައީ އޮފީހަށެވެ. އިބްރާހިމްބެ ގޭގައި ބައިންދާފައި ދިޔައީ އޮފީހާ ގެއާ އެހާ ދުރުނޫންކަމުން އޮފީހަށް ވަދެލާފައި ވަރަށް އަވަހަށް އާދެވޭނެ ކަމަށެވެ. އެކަމަކު ކަންދިމާކުރި ގޮތުން އޮފީހުގައި ތާށިވީ ކަމަށް ބުނެ ދޮގު ހެދިއެވެ. އެނބުރި ގެއަށް އާދެވުނުއިރު އިރުއޮއްސި މަޣުރިބަށް ވެސް ގޮވާފިއެވެ. ގޭތެރޭގައި އެއްވެސް މީހަކު ފެންނަން ނެތުމުން ލަސްވެގެން އިބްރާހިމްބެ ދިޔައީ ކަމަށް އޭނާ ހީކުރިއެވެ. މައްޗަށް އެރި ވަގުތު އިންޝާގެ ރުއިމުގެ އަޑު އިވުމުން ނިހާގެ ކޮޓަރިއާ ދިމާއަށް ދިޔައިރު ނިހާގެ ދުވަސް އޮތީ ދުއްވާލާފައި ކަމަށް ބުނެ އޭނާގެ ވާހަކަ ހުއްޓާލިއެވެ.\nއެ ވާހަކަތައް އަޑުއަހަން ހުރި ނިކާލްގެ ދެއަތް މުށްކެވި ބާރުވެގެން ދިޔަތަން އިލްހާމަށް ފެނުނެވެ. ދެލޮލުން ރުޅިވެރިކަން ފާޅުވިއެވެ.\n"ދެން އެންބިއުލަންސްއަށް ގުޅައިގެން އަވަހަށް މިކޮޅަށް ގެނައީ." އިލްހާމް ދެރަވާކަމަށް ހެދެމުން ބުންޏެވެ. "މީގެ ޒިންމާ ނަގަން ޖޭހޭނީ ބައްޕަ. އެކަހަލަ ޖަނަވާރެއް ގޭތެރެއަށް ވައްދައިގެން އޮޅުކޮށްގެން ގެންގުޅު މީހަކީ މަ. މީ މަގޭ އިހުމާލުން ލިބުނު ބޮނޑި އެއް. މީ ހަމަ މަގޭ ވެސް ކުށް."\nއިލްހާމް އަމިއްލަ ކުށް ޤަބޫލުކުރުމުން ނިކާލް ބުނަން ބޭނުންވި ބަސްތައް ދިރުވައިލިއެވެ. އޭނާ ހުރީ އިބްރާހީމްބެއެކޭ އެއްވަރަށް އިލްހާމްދެކެ ވެސް ރުޅި އައިސްފައެވެ. އިލްހާމް ދެއްކި ދޮގު ވާހަކަތައް އޭނާ ޤަބޫލު ނުކުރާތީކީ ނޫނެވެ. އިބްރާހީމްބެގެ ގޮތް އެނގިހުރެ އޭނާ ގެއަށް ވައްދައި، އެފަދަ ފުރުޞަތެއް އިބްރާހީމްބެއަށް މަގުފަހިކޮށްދީފައި ގެއިން ނުކުމެގެން ދިޔައީމައެވެ. ނަމަވެސް އެއީ އިލްހާމް ގަސްތުގައި ކުރި ކަމެއްނޫންކަން ނިކާލް ޤަބޫލުކުރިއެވެ. އިބްރާހިމްބެގެ ހިތް ނިޔަތާ މެދު ކުޑަކޮށް ވެސް ބައްޕައަށް ޝައްކުވީ ނަމަ ގެއިން ނިކުމެގެން ދާނީ އިބްރާހިމްބެއާ އެކުއެވެ. ދީޕިކާގެ އަންހެންދަރިފުޅަށް ބައްޕަ ދިން އަނިޔާ މަތިން ހަނދާންވެފައި އޭނާގެ ސިކުނޑީގައި ޝައްކުގެ ޓަކި ދިނެވެ. ނަމަވެސް އެހެން މީހެއްގެ ދަރިއަކަށް އަނިޔާވެރި ވިޔަސް ބައްޕަ ނިހާއަށް އެކަހަލަ ގެއްލުމެއްދޭނެ ކަމަކަށް ނިކާލްގެ ޟަމީރު އެއްބަހެއް ނުވިއެވެ. ނިހާ ދެކެ ބައްޕަ ނަފުރަތު ކުރި ކަމުގައި ވިޔަސް ވެހެވެ.\nނިކާލްގެ ހިތް ބައްޕަގެ މައްޗަށް މުޅިން ސާފެއްނުވެއެވެ. އޭނާ ބައްޕައާ ދިމާއަށް ބަލާލުމަށްފަހު ގޮސް އެމަޖެންސީ ރޫމުގެ ބެލް އަޅައިލިއެވެ. ނަރުސް ކުއްޖަކު އައިސް ދޮރު ހުޅުވާލުމާއެކު ނިހާގެ ހާލު އޮޅުންފިލުވިއެވެ. ނިހާގެ ހާލު ވަރަށް ނާޒުކު ކަމަށާއި ސިކުނޑިއަށް ލޭ އެޅެމުންދާ ވާހަކަ ބުނުމާއެކު ނިކާލްގެ ބަޑި ފަޅައިގެން ހިނގައްޖެއެވެ. އެއްވެސް ހިފެހެއްޓުމެއް ނެތި އޭނާގެ ލޮލުން ކަރުނަތައް އޮހިގަތެވެ. އޭނާ ރޮއެގަތް އަޑަށް ދުރުގައި ތިބި ފައިރޫޒާއި އިންޝާއަށް އެދިމާއަށް އާދެވުނީ އަވިއްސެން ހެންނެވެ.\n"ނިހާގެ ސީޓީ ސްކޭނަށްފަހު ނިހާގެ ސިކުނޑި ދުޅަވެ ސިކުނޑިއަށް ލޭ އެޅެމުން ދާކަން މިހާރު ވަނީ ޔަގީންކުރެވިފައި. ނިތްކުރި މަތިން ފަޅައިގެން ގޮސްފައި ހުރި ދިމާލުން ބޮލުގެ ނާށިގަނޑަށް ގެއްލުމެއް ލިބިފައި ނެތަސް ފަހަތުން ބޮލުގެ ނާށިގަނޑު ވެސް ވަނީ ފެޅިފައި. ސިކުނޑިއަށް ލޭ އެޅެމުން ދާތީ ނާށިގަނޑު ތެރޭ އުފެދިފައި ވާ ޕުރެޝާ ދައްކުރުމަށާއި، ގަނޑުލޭގެ އަސަރު ފެންނަން ހުރުމުން ނިހާ ކުއްލިގޮތަކަށް އޮޕަރޭޝަން ކުރަން މިވަނީ މަޖުބޫރުވެފަ. އަޅުގަނޑުމެން މިދަނީ އެކަމަށް ތައްޔާރު ވަމުން. މިއީ ވަރަށް ނުރައްކާ ހާލަތެއް. ފަހަރުގައި ފުރާނައަށް ނުރައްކާވުން ވެސް އެކަށީގެންވޭ." ނަރުސް ކުއްޖާ އޮޅުންފިލުވައި ދިނެވެ.\nއިންޝާއަށް އަޑުގެ ނެތްކޮޅަށް ރޮއެ ގަނެވުނެވެ. ނިކާލްގެ ގައިގާ އޮޅުލައި ގަނެވުނެވެ. ފައިރޫޒްގެ ހިތުގައި ރިއްސައިގަތްވަރުން ލޮލުން ކަރުނަ ހިލުވާލި ނަމަވެސް އޭނާ އެންމެ ކަރުނަ ތިއްކެއް ވެސް ވައްޓައެއް ނުލައެވެ. ހިތްވަރުގަދަކޮށްފައި ނިހާ މާލެ ގެންދިޔުމުގެ ހުއްދަ ދިނުމަށް ފައިރޫޒް އެދުނެވެ. އެހެނަސް ނިހާ އޮތީ ވަރަށް ނާޒުކު ހާލަތެއްގައިކަމަށާ އޮޕަރޭޝަން ލަސް ކުރެވެން ނެތް ކަމަށް ބުނެ އެ ހުއްދަ ލިބޭގޮތެއް ނުވިއެވެ.\n"އަޅުގަނޑުމެންގެ ޑޮކްޓަރުންގެ ޓީމުން ކުރެވުނު ހުރިހާ މަސައްކަތެއް މިހާރު ވެސް ކުރަމުން އެ ގެންދަވަނީ. ނިހާގެ ނަސީބު ރަނގަޅުކަމުން ޓީމުގައި މިވަގުތު ސިކުނޑީގެ އޮޕަރޭޝަނަށް ހާއްސަ ޑޮކްޓަރެއް ވެސް އެބަ ހުންނެވި. ހިތްވަރުކުރައްވާ. ނިހާއަށް މިވަގުތު އެންމެ ބޭނުންވާނީ ތިބޭފުޅުންގެ ހެޔޮ ދުޢާ." ނަރުސް ކުއްޖާ އިތުރަށް ބުނެލިއެވެ.\nނިހާގެ ހާލަށް ހަމްދަރުދީވެ ލޮލުން ކަރުނައަޅަމުން ބަޔަކު ދިޔައިރު އެކަމާ އުފާ ފާޅުކުރި މީހަކު ވެސް އެތަނުގައި ހުއްޓެވެ. އިލްހާމް މޫނުމަތިން ހިތާމަވެރި ކުލަވަރު ދައްކައިގެން ހުރި ނަމަވެސް އޭނާގެ ހިތް އުފަލުން ފުމެނީއެވެ. އެންމެ ފަހުން އޭނާގެ ލޮލަށް ވެއްޓިގެން ސާލަމަތް ނުވެގެން އުޅުނު ކުނޑިކޮޅު ނަގާ އެއްލައި ލެވޭނެކަމުގެ އުއްމީދު އާލާ ވެއްޖެއެވެ. އެވެސް އަބަދުގެ އަބަދަށެވެ. އޭނާގެ ބުއްދިވެރި ވިސްނުމާއި ރޭވުންތަކަށް ފަޚުރުވެރިވާ ހާލުގައި ނިހާގެ އޮޕަރޭޝަން ކާމިޔާބު ނުވުމަށް އެދި އޭނާ ބަދު ދުޢާކުރިއެވެ.\nއޮޕަރޭޝަން ތިއޭޓަރުގައި ނިހާ މަރާ ހަނގުރާމަ ކުރަމުން ދިޔައިރު ނިކާލް އިނީ ހިމޭންވެފައެވެ. ހިތާހިތުން ﷲ ހަޟްރަތުން އޭނާ އެދެމުން ދިޔައީ ނިހާގެ ސަލާމަތަށެވެ. އޭނާގެ ލޮލުން ކަރުނަ ނުހިކެއެވެ. ކެތްތެރިވުމަށް އަމިއްލަ ނަފުސަށް ވިސްނައިދިނުމަށް މަސައްކަތްކުރި ނަމަވެސް އެކަން ވީ ބޭކާރު ކަމަކަށެވެ. ނިހާ ވަކިވެގެން ގޮސްދާނެތީ އޭނާ ބިރު ގަންނަނީ މާ ވަރަކަށެވެ.\nބަރާބަރު 07 ގަޑިއިރު ފަހުން އޮޕަރޭޝަން ތިއޭޓަރގެ ދޮރު ހުޅުވުނެވެ. ނިކާލަށް ލިބުނު ސިހުމާއެކު ކޮޅަށް ތެދުވެ ދުވެފައި ޑޮކްޓަރާއި ދިމާއަށް ދިޔައެވެ.\n"ނިހާ މިހާރު ކިހިނެއްތޯ؟" ނިކާލް ހިތްއަވަސްވެފައިވާ ހާލުގައި އެހިއެވެ.\n"ސިކުނޑީގައި އުފެދިފައިވާ ޕްރެޝަރ މިހާރު ވަނީ ދަށްކުރެވިފައި. ގަނޑުލޭ ކޮޅުތައް ވެސް މިހާރު ވަނީ ނެގިފައި. ނާށިގަނޑަށް ލިބިފައި ހުރި ގެއްލުން ވެސް އަޅުގަނޑުމެންނަށް ކާމިޔާބުކަމާއެކު ހައްލު ކުރެވިއްޖެ." ޑޮކްޓަރ ޖަވާބު ދެއްވިއެވެ.\nނިކާލަށް ފުންނޭވާއެއް ބޭރުކޮށްލެވުނެވެ. އިންޝާގެ ނަފުސަށް ވެސް ހަމަޖެހުމެއް ލިބުނެވެ. ނަމަވެސް އެ ހަމަޖެހުން ޑޮކްޓަރ ދެން ދިން ހަބަރާއެކު ނެތިގެން ދިޔައެވެ.\n"އަދި ނިހާ ހޭ ނާރާ. އޮޕަރޭޝަންގެ ސަބަބުން ދިމާވެދާނެ ބައެއް ނުރައްކާތައް ވެސް އެބަހުރި. ސިކުނޑީގައި އަނެއްކާ ވެސް ލޭގަނޑުވުން އެކަށީގެން ވޭ. ސިކުނޑީގައި ފެން އުފެދުން، ސްޓުރޯކެއް ޖެހުން، ކޯމާއަކަށް ދިޔުން ނުވަތަ ވާގިނެތުން ވެސް އެކަށީގެންވޭ. މިވަގުތު އެއްޗެއް ދަންނަވަން ތަންކޮޅެއް އަވަސް. ނިހާގެ ހާލަތު ވަރަށް ކައިރިން އަޅުގަނޑުމެން ބަލަން ބޭނުންވާތީ ނިހާ ހޭ އެރިހާ އަވަހަކަށް އައިސީޔޫއަށް ބަދަލުކުރެވޭނެ."\nނިހާގެ އޮޕަރޭޝަން ކާމިޔާބުވުމުން އެކަމަށް ނިކާލް ޝުކުރުވެރިވިއެވެ. މާތްﷲ އިރާދަފުޅާއެކު ހޭވެސް އަރާނެކަމުގެ އުންމީދު އޭނާ ހިތުގައިވިއެވެ.\nއިބްރާހީމްބެއަށް ވާނުވާ އެނގެން ފެށިއިރު އޭނާ އޮތީ ގޮޅިއެއްގެ ތެރޭގައެވެ. ހައިރާންކަމާއެކު ފަރާތްފަރާތަށް ބަލަމުން އޭނާ ތެދުވިއެވެ. އޭނާ އެތަނަށް ލެވުނު ސަބަބެއް ނުވިސްނިގެން ސިކުނޑިއަށް ވާން ކޮށްލުމާއެކު އިލްހާމްގެ މަކަރުވެރި މޫނު ސިފަވެގެން ދިޔައެވެ. ނިހާގެ ހަށިގަނޑުން އުފާ ލިބިގަނެ ހިންދެމިލި ވަގުތު އިލްހާމް އޭނާގެ ކޮނޑުގައި ހިފައި އަނބުރައިލަމުން މޫނުމަތީގައި ގޮށް މުއްކަވާފައި ޖެހި މަންޒަރު ސިފަވެގެން ދިޔައެވެ. އެ ގޮށްމުށުގެ ހޫނު ހަމަލާއެރީ އޭނާގެ ނޭފަތް މައްޗަށެވެ. އެ ހަނދާންވުމާއެކު ދެލޯ ބޮޑުކޮށްލެވުނެވެ. ބޭއިހްތިޔާރުގައި ނޭފަތް މަތީގައި އިނގިލިތައް ޖައްސާލެވުނުއިރު ހިކިފައި ހުރި ލޭތަކުގައި އަތް ޖެހުނެވެ. އިބްރާހީމްބެ ފުން ވިސްނުމަކަށް ގެއްލިފައި އިންދައި ދޮރު ހުޅުވުނު އަޑުއިވުމާ އެކު ސިހިފައި ބަލާލެވުނެވެ.\nއިބްރާހިމްބެގެ ބަޔާންނެގުމަށް ފައިރޫޒުގެ ކެބިންއަށް ގެންދެވުނެވެ. އިބްރާހީމްބެ ފެނުނު ވަގުތު ފައިރޫޒަށް ދަތްޕިލައަށް ބާރުކޮށްލެވުނެވެ. އެމީހާގެ ފުރާނަ އުދުހިގެން ދާވަރަށް ތަޅައިގަންނަން ވެސް އޭނާގެ ހިތަށް އެރިއެވެ. އޭނާ އިނީ ރުޅި ކޮންޓްރޯލް ކުރުމަށް ގޮނޑީގެ އަތްގަނޑުގައި ދެފަރާތުން ބާރަށް ހިފަހައްޓައިލައިގެންނެވެ. ނިހާއަށް ލިބުނު އަނިޔާގެ ބަދަލު ނުލިބުނަސް އޭނާއަށް އިންސާފު ހޯދައިދިނުމަށް ފައިރޫޒް މިފަހަރު ވެސް އަޒުމު ކަނޑައެޅިއެވެ. އެކަން ކާމިޔާބު ކުރަން މިފަހަރު ނިހާގެ އެއްބާރުލުން ނުލިބުނުކަމުގައި ވިޔަސް އެއްވެސް ފަރުވާލެއް ނެތެވެ. ނިހާއާ ދެކޮޅަށް ހިންގުނު ޖަރީމާގައި އިލްހާމްގެ އަތެއް ނުވެ ނުދާނެކަން ފައިރޫޒުގެ ހިތް ބުނަމުން ދިޔައެވެ. އިބްރާހިމްބެގެ އަތްދަށަށް ނިހާ ދޫކޮށްލާފައި އިލްހާމް އެގެއިން ނުކުމެގެން ބޭރަށް ދާންވީ އިތުރު އެއްވެސް ސަބަބެއް އޮންނާނެކަމަކަށް ފައިރޫޒްއަކަށް ނުވިސްނެއެވެ.\n"އިބްރާހީމް އަބޫބަކުރު ހައްޔަރުކުރެވުނު ސަބަބު އެނގިލައްވާ ދެއްތޯ؟" ފައިރޫޒް ފުރަތަމަ ސުވާލުކޮށްލިއެވެ.\n"އެނގޭ. ނިހާއާ ބެހުނު މައްސަލައިގައި މަށަށް ދައުވާ ކުރަންވެގެން ކަލޭމެން މަ ހައްޔަރުކޮށްގެން ގެނެއްސަ މިހިރީ. އެކަމަކު މަގޭ ހިތަށް މި އަރަނީ ކަލޭމެންނަށް ހައްޔަރުކުރަން އެނގުނީ މަ އެކަނި ބާއޭ؟" އިބްރާހިމްބެގެ ރާގުގައި ހުރީ ރުޅިވެރިކަމެވެ. އޭނާގެ ވާހަކަ ހުރި ގޮތުން އޭނާއަށް ކުރެވުނު ކަންތަކާމެދު ލަދު ނުގަންނަ ތާނގައި، ކުޑަކޮށް ވެސް ހިތާމަ ނުކުރާކަން ފައިރޫޒަށް އެނގުނެވެ.\n"ތީގެ މާނައަކީ ކޮބާ؟ މިއީ އިބްރާހިމް އެކަނި ހިންގި ޖަރީމާއެއް ނޫންތޯ؟" ފައިރޫޒްގެ ހިތުގައި އޮތީ އިލްހާމްގެ ނަމެވެ.\n"އާނ." އިބްރާހީމްބެ ހަރުކަށި ރާގަކަށް ބުންޏެވެ. "މިކަން ކުރަން މަށާ ބައިވެރިވި މީހަކީ އެ އިލްހާމް. މީކީ މަ އެކަނި ކުރި ކަމެއް ނޫނޭ. ހަޤީޤަތަކީ ނިހާގެ ގަޔަށް ފުރަތަމަ އެރީ ވެސް އޭނަ ކަން. އޭނަ ބޮލަށް އަރާފައި ހުރި ވަހުޝީކަން ކެނޑުނު ފަހުން މަ ނިހާއާ ބެހުނީ ވެސް. އެކަމަކު އޭނަ ކަމުން ރެކެންވެގެން މަ މި މަޅިއަށް ފައްތާފަ ގޮސް ނޭނގޭކަމަށް ހަދައިގެން އެހެރަ ފެންނަނީ. ކަލޭމެންނަށް ތަނެއް ދޮރެއް ވެސް ހަމަ ނޭނގެނީތަ؟ ކަލޭމެން ހަމަ އެހާ ގަމާރީތަ؟ ނުނީ އަނެއްކާ ވެސް ފައިސާގެ ދަޅައަށް ކަލޭމެން ވިކި ހުސްވީތަ؟ ސަފީނާ މަރާލާފަ ސަލާމަތް ވިގޮތަށް މިފަހަރުވެސް އޭނަ ސަލާމަތް ވީ ދޯ؟ އެކަމަކު ބުނަން މިފަހަރު ހަމަހިލާ އެހެން ވިޔަކަ ނުދޭނަން. އޭނަ ހީކުރީ މަ ގަންބާލާފަ އޭނައަށް ފެންމަތީ އޮވެ ވޭނެ ކަމަށްތަ؟ ކަންތައް ވީ ގޮތް މަ ތެދު ހަގީގަތަށް ކިޔާދޭނަން. ގަބޫލު ކުރާ ބަޔަކު ކުރަންވީ. މަގޭ ބަޔާނާ ނިހާގެ.."\nއިބްރާހީމްބެ އެހިސާބުން ވާހަކަ ހުއްޓައިލިއެވެ. ނިހާ ދުނިޔޭގައި އޮތް ތޯ ސުވާލުކުރިއެވެ. ހައިރާންވެފައި އިން ފައިރޫޒް ބޯ ޖަހައިލުމާއެކު އިބްރާހީމްބެ ވާހަކަ ކުރިޔަށް ގެންދިޔައެވެ.\n"މަގޭ ބަޔާނާއި ނިހާގެ ބަޔާން ދިމާވީމަ އެނގޭނެ މަ މި ހަދަނީ ހުސް ތެދުކަން." އިބްރާހީމްބެ ސާބިތުކަމާއެކު ބުންޏެވެ.\nއިބްރާހީމްބެ އެއްވެސް ކަމެއް ފޮރުވުމަކާ ނުލާ ހުރިހާ ހަޤީޤަތެއް ފެށިގެން ނިމެންދެން ކިޔާދިނެވެ. ފައިރޫޒް ހައިރާންވީ އެކަމުގައި އިބްރާހީމްބެއެކޭ އެއް ފަދައިން އިލްހާމްވެސް އަމަލީ ގޮތުން ބައިވެރިވެފައިވާކަން އެނގުމުންނެވެ. އިބްރާހީމްބެއަށް އެ ފުރުޞަތު ތަނަވަސްކޮށްދީފައި ގެއިން ނުކުމެގެން ދިޔައީ ކަމަށް ހީކުރެވުނަސް އެއީ ހަޤީޤަތެއް ނޫންކަން އެނގުމުންނެވެ. ފައިރޫޒް އިބްރާހީމްބެގެ ވާހަކަތައް ޤަބޫލުކުރިއެވެ. ނަމަވެސް ފެންނަން ހުރި ހެކީގެ އަލީގައި މި ޖަރީމާގައި އިލްހާމްގެ ދައުރު ސާބިތު ކުރެވޭކަށް ނެތެވެ. ހާދިޘާގެ ވަގުތުގައި އިލްހާމް ހުރީ އޮފީހުގައިކަން، އެ އޮފީހުގައި އެވަގުތު އުޅުނު މުވައްޒަފެއްގެ ބަޔާނުން ޔަގީންވެފައިވެއެވެ. އޭނާ އޮފީހުގައި އުޅުނުކަމަށް ބުނި ވަގުތާއި އިލްހާމްގެ ބަޔާނާއި ދިމާވެއެވެ. އިންޝާ ގެއަށް ދިޔައިރު ނިހާގެ ކޮޓަރި ހުރީ ތަޅުލާފައެވެ. ދޮރު ވައްޓާލުމުގައި އިންޝާ ކާމިޔާބު ހޯދިގޮތް ޤަބޫލުކުރަން އުނދަގޫވި ނަމަވެސް އިންޝާ ބުނެފައިވާ ގޮތުން އިލްހާމް އައީ އޭނާ ކޮޓަރިއަށް ވަން ފަހުންނެވެ. ނިހާ ހޮސްޕިޓަލަށް ގެންދިޔުމަށް އެންބިއުލަންސްއަށް ގުޅީ ވެސް އިލްހާމެވެ. އެޔަށްފަހު ޕޮލިހަށް ގުޅީ ވެސް އޭނާއެވެ. ނިހާ ހޮސްޕިޓަލަށް ގެންދިޔަ ދަތުރުގައި ފައިރޫޒްއާ އިލްހާމްގެ އިތުރުން އިންޝާ ވެސް ބައިވެރިވިއެވެ. ނިހާ އެމަޖެންސީ ރޫމަށް ވެއްދުމުން ކަންތައް ވީ ގޮތް އިލްހާމް ފައިރޫޒަށް ކިޔައިދިނެވެ. އިބްރާހިމްބެ ހަޤީޤަތް ހާމަކުރި ނަމަވެސް އެހެން ހުރިހާ ކޮޅަކުން ލިބެމުން ދިޔަ މައުލޫމާތުން ބޮޑަށް ބުރަވެވެނީ އިލްހާމްގެ ބަހަށެވެ.\nޖެހިގެން އައި ދުވަހު އިރުއެރުމުގެ ކުރިން ނިހާ ހޭ އެރިއެވެ. އޭނާ ވަގުތުން އައިސީޔޫއަށް ބަދަލު ކުރެވުނެވެ. ނިހާއާ އެއްވެސް މީހަކު ބައްދަލުކުރުން ޑޮކްޓަރުން މަނާކުރިއެވެ. ފުލުހުންނަށް ވެސް ބަޔާން ނެގުމުގު ހުއްދައެއް ނުލިބުނެވެ. ނިހާ ހޭއެރިކަމުގައި ވިޔަސް އޭނާގެ އެއްވެސް ހަރަކާތެއް ނެތެވެ. ދެލޯމަތި ދުޅަވެ ބޯވެފައި ހުރުމުން ދެލޯ ހުޅުވެނީ ވެސް ކިރިކިރިޔާއެވެ. ނިހާގެ އޮޕަރޭޝަނަށް ފަހު އޭނަގެ ހަށިގަނޑު މަސައްކަތްކޮށް ގަންނަން ވަގުތު ނަގާނެކަމަށް ޑޮކްޓަރުން ބުންޏެވެ. އަދި ހާދިޡާއަށް ފަހު ނިހާ އަދިވެސް ޝޮކުގައި ވާކަމަށް ގަބޫލުކުރެވޭ ކަމަށް ބުންޏެވެ. އެކަހަލަ ނާޒުކު ފައްތަރެއްގައި ނިހާ އޮއްވައި އޭނާ ދަންނަ މީހަކު ނުވަތަ އެ ހާދިޡާ ހަނދާންވާނެ އެއްވެސް ކަމެއް މެދުވެރި ވެއްޖެނަމަ ނިހާއަށް އިތުރު ޝޮކެއް ލިބުން އެކަށީގެން ވެއެވެ. އެހެން ވެއްޖެނަމަ ނިހާގެ ފުރާނަ ވެސް ގެއްލިދާނެކަމުގެ އިންޒާރު ޑޮކްޓަރުން ދިނެވެ.\nނިހާގެ ހާލު ދުވަހެއް ދުވަހަކަށް އައީ ރަނގަޅު ވަމުންނެވެ. އެކަމާ އެންމެ ނުތަނަވަސްވެ ކަންބޮޑު ވީ އިލްހާމެވެ. އޮފީހުގައި އުޅުނުކަން ސާބިތުކޮށް ދެވުނަސް ނިހާ ބަޔާން ދޭ ގޮތަކުން އޭނާ އިނދަޖެހިދާނެތީ ލޮލުފިޔަ ނުޖަހާ އުޅެން ޖެހުނެވެ. އެ ފަކީރަށް އެހާވަރުވުމުން ހިމޭނުން ހުންނާނޭ އޭނާގެ ހިތެއް ނުބުނެވެ. ކޮންމެ ގޮތެއްވި ނަމަވެސް އޭނާއާ އެއްކޮޅަށް ބަޔާންދޭނެ މީހަކު ހުރުމުން ހިތްހަމަ ޖައްސައިލެވޭތޯ އޭނާ ބެލިއެވެ. ނިހާ ހޮސްޕިޓަލަށް ގެންދިއުމުގެ ކުރިން އޮފީހަށް ގުޅާފައި ބަޔާންދޭނެ ގޮތް ބުނެވުންކަން އެއީ ހަމަ އޭނާގެ ނަސީބެވެ. އެވަރުން ވެސް އޭނާގެ ހިތެއް ހަމައެއް ނުޖެހެއެވެ. ނިހާ ގަދަވެ ސަލާމަތުން އެނބުރި އަތުވެއްޖެނަމަ އޭނާ ރޮލާ ކާލާނެއެވެ. އިރެއްގައި ޞަފިއްޔާއާ ނިކާލް އޭނައާ އެއްކޮޅަށް ހުއްޓެއްކަމަކު މިހާރު ނިހާގެ ކޮންމެ ވާހަކައަކަށް އެ ދެމީހުން ވެސް ފުރިހަމައަށް އިތުބާރު ކުރާނެއެވެ. ގާނޫނުގެ ވަކިތަކުން އޭނާއަށް ސަލާމަތްވެވުނަސް މީހާ އެކަނިވެ ބިކަވާނެކަން ކަށަވަރެވެ.\nއައިސީޔޫ ގައި ތިބޭ ބަލިމީހުންގެ ކައިރިއަށް ޒިޔާރަތްކުރަން ވަކި ޙާއްސަ ވަގުތުތަކެއް ކަނޑައެޅިފައި އޮވެއެވެ. މެންދުރާއި ހަވީރުގެ ވަގުތެއްގައި ގަޑިއިރަކަށް އެ ފުރުޞަތު ހުޅުވާލެވެއެވެ. ނިހާއާ ބައްދަލުކުރުމުގެ ހުއްދަ ލިބިފައި ނުވާއިރު ވެސް އެ ވަގުތުތަކުގައި އިލްހާމް ގަވައިދުން ހޮސްޕިޓަލަށް ދިޔުން އާންމުވެއްޖެއެވެ. ނިކާލާއި އިންޝާއަށް ނޭނގުނަސް އޭނާ އިންތިޒާރުކުރަމުން ދިޔައީ ރަނގަޅު ދަނޑިވަޅަކަށެވެ. ނިހާއަށް އެ ހާދިޘާ ހަނދާންކޮށްލަދޭނެ ފުރުޞަތަކަށެވެ. ދުވާލު ދެދަޅައަށް ފާރަލަމުން ދަނިކޮށް އޭނާ ބޭނުންވި ގޮތަށް މަގު ފަހިވެގެން ދިޔައެވެ. އެއީ ނިހާގެ އެއްވެސް އެހީތެރިޔަކު ނެތް ދުވަހެކެވެ.\nއައިސީޔޫގައި އޮތް އެހެން ބަލިމީހެއްގެ ނަން މަތީ ކާޑެއް ހައްދައިގެން ގޮސް ސެކިއުރިޓީ ބަލަހައްޓަން ހުރި މީހާއަށް ދައްކާލުމާއެކު އޭނާއަށް އެތެރެއަށް ވަނުމުގެ ހުއްދަ ލިބުނެވެ. ފަހަރަކު އެނދެއް ކައިރިއަށް ލެފެމުން ނިހާ ހޯދަމުން އޭނާ ހިނގިއެވެ. އެތަނުން އެނދެއް ކައިރިން ހުރަސް ކޮށްލި ވަގުތު އޭނާ ހުއްޓުނެވެ. މަޑުމަޑުން ފަހަތަށް ޖެހި ބަލާލިއެވެ. އިލްހާމަށް ހައިރާންކަން ލިބުނީ އޭނައަށް ފެނުނީ ނިހާކަން ޔަގީންވި ހިސާބުންނެވެ. ނިހާގެ ބޮލުގައި އެންމެ އިސްތަށްޓެއް ވެސް ނެތެވެ. މުޅި ބޮލުގައި ބެންޑޭޖް އޮޅާފައި އޮތްއިރު މޫނުމަތި ބޯވެ ދުޅަވެފައި ހުރުމުން އޭނާގެ ސިފަ ވަކިކުރެވެނީ ހަމަކިރިޔާއެވެ. މޫނުމަތީ ނޫފައި ގަނެފައި ހުރި ތަންތަން ގަދަ ދަނބުކުލައިން ފާހަގަވާން ހުއްޓެވެ. އިލްހާމް ދެކޮޅު ބަލާލިއެވެ. އައިސީޔޫ ތެރޭގައި އެހެން ބަލިމީހުންނަށް ޒިޔާރަތްކުރަމުން ދިޔަ މީހުންނަށް އެހީތެރިވުމުގައި ނަރުހުންތައް އަވަދި ނެތި އުޅުނެވެ. ނިހާގެ އެނދު ކައިރީގައި ނަރުހެއް ވެސް ފެންނަން ނެތުމުން އިލްހާމް އެދިމާއަށް ދިޔައީ ނިކަން ބާރަށެވެ. އަދި ނިހާގެ އެނދުގެ ފައިލާކޮޅާ ދިމާގައި ހުއްޓި ނިހާއާ ދިމާއަށް ބަލާލިއެވެ. ނިހާގެ އެއްވެސް ހަރަކާތެއް ނެތެވެ. އޭނާގެ ދުޅަވެފައިވާ ލޯހުޅުވިފައި ވަނީ ކުޑަކޮށެވެ. އެއްދިމާއަކަށް ބަލަހައްޓައިގެން އޮވެ ނިހާ ލަސްލަހުން އެސްފިޔަ ޖަހަމުން ދިޔައެވެ. އިލްހާމް ކުޑަކޮށް އެތެރެއަށް ޖެހި އަތުން ނިހާގެ މޫނުމަތީގައި ހަނާ އަޅާލިއެވެ. ނިހާއަށް އެއްވެސް ބަދަލެއް ނައެވެ.\n"ކަލެޔަށް ދެން އެންމެ ރަނގަޅު ވާނީ މިދުނިޔެ ދޫކޮށް ދިޔައީއާ. އަނބުރާ އަންނަން މަސައްކަތް ނުކުރޭ." ނިހާގެ ކަންފަތް ބުޑަށް ގުދުވެލަމުން އިލްހާމް ވާހަކަ ދެއްކީ ސިއްރުންނެވެ. "ކަލެޔަށް ހަނދާންވޭތަ އެދުވަހު ވީ ގޮތް. އިބްރާހީމްބެ ކަލެޔަށް ހަދާލި ގޮތް ހަނދާންކޮށްބަލަ. ރޮއެރޮއެ އޮއްވައި ކަލެއަށް ހަދާލި ގޮތް ހަނދާންކޮށްބަލަ. ކަލޭގެ މަންމަ މަރާލި ދެމީހުން ހަނދާންވޭތަ؟ ކަލޭ ހަނދާންކޮށްބަލަ. ކަލޭތީ މިހާރު ބާވެފައި އޮތް އޮޑިއެއް. ދެ ފިރިހެނުން ފޮނި ބޮއެ ޗަސްޗަސްކޮށް އެއްލާލަފަ އޮތް މަލެއް. މިހާރު ދެން މަލަކަށް ވެސް ނުކިޔާނެ. ކޮބާ ކަލޭ ފަހުރުވެރިވީ ރީތިކަން. އަމިއްލަ ސޫރަ ފެނުނަސް ކަލޭ މިހާރު އަމިއްލައަށް މަރުވާނެ. ނިކާލް ވެސް ތިހާ އަގެއްނެތް ބަލާލަން ނުކެރޭ އެއްޗެއް މިހާރު ބޭނުމެއް ނުވާނެ."\nނިކާލްގެ ނަން އިވުމާއެކު ނިހާގެ ހަށިގަނޑުގައި މަޑު ތުރުތުރުލުމެއް އުފެދުނެވެ. ހުއްޓިފައިވާ ސިކުނޑި މަޑުމަޑުން މަސައްކަތްކުރަން ފެށިއެވެ. އިލްހާމް ކިޔާދެމުން ދިޔަ ވާހަކަތަކުން ކޮންމެވެސް މަންޒަރެއް ސިފަވާން އުޅުނެވެ. ސާފުނޫން މަންޒަރެކެވެ. އަންހެނަކު ހަޅޭއްލަވާ އަޑުވެސް އިވުނެވެ. އިލްހާމްގެ އަޑު ދަންނަ އަޑަކާއި ވައްތަރުވާ ހެން ވެސް އޭނާއަށް ހީވެއެވެ.\n"ނިހާ މި އިލްހާމް މަތިން ހަނދާންވޭތަ؟" އިލްހާމް ނިހާގެ މޫނާ ދިމާއަށް އަރިވެލިއެވެ. "މި މޫނަށް ބަލާބަލަ. ހަމަ ހަނދާނެއް ނުވޭތަ؟ އެ މަސްތީ ވަގުތުތަށް ހަނދާން ނެތުނީތަ؟ ކަލޭގެ އަބުރު ވެއްޔާ މޮޑެލި އިލްހާމް މިހިރީ އަދިވެސް ގަދަވެ ސަލާމަތުން. މި އިލްހާމް ލެވޭވަރުގެ ޖަލެއް މި ރާއްޖެއަކު ނުހުންނާނެ. ހެހެހެ."\nނިހާގެ ހަށިގަނޑަށް ވަރުގަދަ ލޮޅުމެއް އައިސް ތުރުތުރު އަޅަން ފެށިއެވެ. (ނުނިމޭ)\nނިހާގެ ކުރީގެ މެޑިކަލް ފައިލު ހިފައިގެން އައިސީޔޫ އާ ދިމާއަށް ދިޔަ އިންޝާއަށް އިލްހާމް ނިކުމެގެން ދިޔަ ތަން ފެނުނެވެ. ނިހާގެ ހާލު ރަނގަޅުވެ ބައްދަލުކުރުމުގެ ފުރުޞަތު ދިނީކަމަށް ހީކޮށް އޭނާ ނިކާލަށް ގުޅާފައި އެ ޚަބަރު ދިނެވެ. ނިކާލް ހޮސްޕިޓަށް އައިއިރު ނިހާގެ އެހީތެރިޔަކު ހާޟިރުވުމަށް އެދި ހޮސްޕިޓަލުން ގުޅަން ވެސް ގުޅައިފިއެވެ. ޑޮކްޓަރ ބައްދަލު ކޮށްލައްވަން ބޭނުންވާ ވާހަކަ ބުނުމުން ދެމީހުން ވެސް ތިބީ ހިތްހަމަޖެހިފައެވެ. ނަމަވެސް ޑޮކްޓަރުގެ މޫނު ފެނުމާއެކު އެމީހުންގެ ހިތްތެޅެން ފެށީ ނުރައްކާތެރި އިންޒާރުތަކެއް ސިކުނޑިން ދިނުމުންނެވެ.\n"ބަލިމީހައާ ބައްދަލުކުރުން މަނާކުރެވިފައިވަނިކޮށް ބައްދަލުކުރަން އައީ ކާކު؟" ޑޮކްޓަރު ހިތްހަމަނުޖެހިފައި އެހިއެވެ.\nމެއި 11, 2021 21:22\nމި އިލްހާމް ގެ ކަންތައް މާ ބޮޑު ވެއްޖެ... ދުވަސް ކޮޅަކުން އޭނަ ފަޟީހަތް ވާނެ😶\nމެއި 11, 2021 21:37\nދެން އަޅެ އެ އިލްހާމް ޖަލަށް ލާބަލަ. ޕްލީޒް. އޭނައަށް ހުރިހާ މޮޅެއް!\nމެއި 11, 2021 23:34\nދެން ވާހަކަ ދިގުނުކޮއް ނިންމާލަން ފެނޭ މިހާރު ފޫހިވާން ފަށައިފި.\nމެއި 11, 2021 23:54\nފޫހިވެއްޖެ ނިހާ ފަކީރަށް ތިހެދިގޮތުން އެ އިލްހާމުގަނޑައް ހުރިހާ މޮޅެއް 😭😡\nމެއި 12, 2021 00:06\nއޭދެން ނިހާޔަށް އެވަރުކޮށްލީމަ ވާހަކަމަތިން މުޅިން ފޫހިވެއްޖެ...ތިއިލްހާމު ކުރާކަމެއް ފަޅާވެސް ނާރަނީތަ؟\nމެއި 12, 2021 04:46\nވާހަކައިގެ ކުރީކޮޅު ވަރަށް ރީތި. ނަމަވެސް މިހާރު ހީވަނީ ވާހަކަ ނިންމަން ނޭނގިގެން އުޅޭހެން. ވާހަކަ ނިންމަން ނޭނގިގެން އިތުރު ބައިތަކެއް ގެންނަހެން\nމެއި 12, 2021 18:49\nވ ސަކަރާތް ވީ، ނިހާ އަށް އެހެން ހެދީމަ، ވާހަކަ ލިޔުންތެރިޔާ އަށް ޖިނާއި ދައުވާ ކުރަން ޖެހިދާނެ ކިޔުންތެރިންގެ އިހުސާސްތައް ވެއްޔާ މޮޑެލީ ތި 😂


Huthubaa: Sihuru verin gaatha gos emeehun ge bas ahaa meehun thibee eemaan therikamun beyru vefai – adduLIVE\nހުޠުބާ: ސިހުރުވެރިންގެ ގާތަށް ގޮސް އެމީހުންގެ ބަސް އަހާ މީހުން ތިބީ އީމާންތެރިކަމުން ބޭރުވެފައި\n1 Sep 14, 2018, 13:37 އަލީ ހުޒާމް\nސިހުރު ހަދަން ބޭނުންކުރި ސާމާންތަކެއް؛ ފޮޓޯ ޕޮލިސް\nސިހުރުވެރިންގެ ގާތަށް ގޮސް އެމީހުންގެ ބަސް އަހާ މީހުން ތިބީ އީމާންތެރިކަމުން ބޭރުވެފައިކަމަށް މިއަދުގެ ހުކުރު ހުޠުބާގައި ބުނެފިއެވެ.\nމިއަދުގެ ހުޠުބާ ހާއްސަ ކޮށްފައިވަނީ ސިހުރު ހާހުރައިގެ ނުބައިކަމުގެ މައްޗަށެވެ. އެގޮތުން ސިހުރަކީ ގަދީމީ ޒަމާނުއްސުރެ މީހުންގެ ތެރޭގައްޔާއި، ޓެކްނޮލޮޖީ އާއި ތަރައްޤީގެ މިޒަމާނުގައިވެސް މީސްތަކުންގެ ގައިގައި ވަކި ހިއްޕާލާފައިވާ ބިރުވެރި ބަލިމަޑުކަމެއްކަމަށް ހުޠުބާގައިވެއެވެ.\nސިހްރުވެރިޔާއަކީ އިންސީންގެ ޝައިޠާނުންގެ ތެރޭގައި ހިމެނޭ ޝައިޠާނެކެވެ. އަދި އޭނާގެ ގާތަށް ގޮސް އެމީހުންގެ ބަސް ގަބޫލްކުރާ މީހުންނަކީ އީމާންތެރިކަމުގެ ދާއިރާއިން ބޭރުވެފައިވާ ބައެކެވެ.\nސިހުރު ހެދުމަކީ މީހުން މެރުމަށް ވުރެ ނުބައި ކަމެއް ކަމަށާއި، ސިހްރުގެ ސަބަބުން މުޖްތަމައު ރޫޅި އެކުވެރިން ހަތުރުންނަށްވެ، ނާމާންކަން ފެތުރެއެވެ. އަދި ސިހުރުވެރިންގެ ސަބަބުން މީސްތަކުންގެ ހިތްތަކަށް ބިރުވެރިކަން ވަދެ އާއިލާތައް ރޫޅެއެވެ.\nއިސްލާމިކް މިނިސްޓްރީން މިއަދު ނެރުނު ހުޠުބާގައި ސިހުރުވެރިންނަކީ ކޮން ބައެއްކަން ވަނީ ސާފުކޮށްދީފައެވެ. އެގޮތުން އެމީހުންނަކީ ޝައިޠާނާއަށް މާތްކޮށް ހިތުމުގެ ސަބަބުން އެމީހުންގެ ފަރާތުން ލިބޭ މާނަވީ ފައިދާއެއް ކަމަށެވެ.\nއިންސާނާ އެސޮރަށް ބޭނުންވާ ކަމުގެ އިހްސާސް އެސޮރަށް ލިބުމަކީ އެސޮރު ފަހްރުވެރިވާ ކަމެކެވެ.\nސިިހުރުގެ ނުބައިކަމުގެ ވާހަކަ ގުރުއާނާއި ހަދީސުން މިއަދުގެ ހުޠުބާގައި ގެނެސްދީފައިވާ އިރު ފަހަކަށް އައިސް ސޯޝަލް މީޑިއާގައި ސިހުރު ހަދާ ގޮތް ކިޔައިދީފައިވާ ކަމަށް ހުޠުބާގައި ބުނެފައިވެެއެވެ، އަދި އެއީ ނުބައި ނުރައްކާތެރި ކަމެއްކަމަށްވެސް ވަނީ ފާހަގަކޮށްފައެވެ.


Anbi Gaboolu Kurumuge Badhalugai Baiveriyaage Sirru Gulhun Falhaa Aruvalaifi - Vaguthu\nއަނބި ގަބޫލު ކުރުމުގެ ބަދަލުގައި ބައިވެރިޔާގެ ސިއްރު ގުޅުން ފަޅާ އަރުވާލައިފި\nއާއްމު ގޮތެއްގައި ކޮންމެ މީހެއްވެސް ކައިވެނި ކުރާ ދުވަހަކީ އެމީހެއްގެ ހަޔާތުގައި އެންމެ އުފާވެރި އެއް ދުވަހެވެ. ނަމަވެސް އިނގިރޭސިވިލާތުގެ މި ލޯބިވެރިންނަށް ކަންތައް ވީ މިއާއި މުޅިން އިދިކޮޅަށެވެ\nކޭސީ އޭނާގެ ބައިވެރިޔާ އެލެކްސް އާއި ކައިވެނި ކުރުމުގެ އެއް ރޭ ކުރިން އޭނާގެ ފޯނަށް މެސެޖެއް އައުމުން ހީކުރީ މީހަކު މަރުހަބާ ކިޔަން މެސެޖު ކުރީ ކަމަށެވެ. ނަމަވެސް ހަގީގަތުގައި އެއީ އޭނާގެ ވާން އުޅޭ ފިރިމީހާ އެލެކްސްގެ ސިއްރު ލޯބިވެރިޔާއެވެ. ސިއްރު ބިޓު ވަނީ އޭނާ އާއި އެލެކްސް އާއި ދެމެދު އޭގެ އަހަރެއް ކުރިންނާއި ކައިވެނި ކުރަން އޮތް ދުވަހުގެ3ދުވަސް ކުރިއާއި ހަމައަށް ދެމީހުން ކޮށްފައިވާ މެސެޖުތަކުގެ ސްކްރީންޝޮޓުތައް ކޭސީ އަށް ފޮނުވާފައެވެ. އަދި ދެމީހުން އެކުގައި ނަގާފައިވާ ފޮޓޯތައްވެސް ފޮނުވިއެވެ.\nމިއާއި އެކު ކޭސީގެ ހިތް ފަޅައިގެން ދިޔަ ނަމަވެސް، ވަރަށް ވިސްނުމަށް ފަހު އޭނާ ނިންމީ ކައިވެނި ހަފްލާ ތެރެއިން އެލެކްސް ބޭޒާރުކޮށްލައި ބަދަލު ހިފާށެވެ. މިކަން ކޭސީ ކުރީ ވަރަށްވެސް ފުރިހަމައަށެވެ.\nކައިވެނި ކޮށްދޭ މީހާ ފިރި ގަބޫލު ކުރަންތޯ ސުވާލު ކުރުމުން ޖަވާބުގައި ކޭސީ ބުނެފައި ވަނީ ވާހަކަ އެއް ބުނަން އޮތްކަން އިއުލާން ކޮށް އެންމެންނާއި މުހާތަބުކޮށް އެލެކްސް އަކީ އޭނާ ހީކުރި ކަހަލަ މީހެއް ނޫން ކަމަށް ބުނެފައެެވެ.\nމިއާއިއެކު އެލެކްސް ވަނީ ވަރަށް ނުތަނަވަސްވެ ހުރެ ކޭސީ އަތުގައި ހިފައި އޭނާ ހުއްޓުވަން މަސައްކަތް ކޮށްފައެވެ. ނަމަވެސް ކޭސީ ފަސްޖެހުމެއް ނެތި އެވާހަތައް ފަށައި، ދެމީހުންހެ މެސެޖުތައް ކިޔައިދޭން ފެށުމުން އެލެކްސް ވަނީ ލަދުން އެތަން ދޫކޮށް ގޮސްފައެެވެ.\nގިނަ ބަޔަކު ގަބޫލު ކުރާ ގޮތުގައި ކޭސީ ކަންތައް އެ ކުރީ އެންމެ ރަނގަޅަށެވެ. މިފަދަ މީހުން ހުއްޓުވަން އޮތް ހަމައެކަނި ގޮތަކީ މިއީ ކަމަށް ބުނެ ވާހަކަ ދައްކާ މީހުންވެސް މަދެއް ނޫނެވެ.\nމަންމަގެ ފޯނުން ދެއަހަރުގެ ދަރިފުޅު ތިރީހަކަށް ހާސް ރުފިޔާގެ ތަކެތި ގަނެފި\nއަލަށް އުފަންވީ ކުއްޖަކު، މަރުވީ ކަމަށް ހީކޮށް ވަޅުނުލެވުނީ ކިރިޔާ\nމިއީ ދުނިޔެ ވަށައި ބުރު ޖެހި އެންމެ ހަގު ޕައިލެޓް\nއޮކްޓޯބަރ 6, 2021 10:15\nމަށަށް ވާނީ ކިހިނެތްބާ // ޖެހިލުންވެއްޖެ // އެހެންވެ ހައްތާވެސް //\nއޮކްޓޯބަރ 6, 2021 13:36\nހަމަރަނގަޅު ތާލިޔާ ތާލިޔާ އެކަމަކު އަދި އެބަޖެހޭ ތިޔަ ކޭސީގެ ފަތިފުށްވެސް ހާމަކުރަން އެއީވެސް ވަކި ރަނގަޅުމީހެއްނޫނޭ ތިޔަ ގޮވަނީ ހަމަ ގުދޯގުދޯ


ޓީޗަރ (ސޯޝަލް ސްޓަޑީޒް/ މެކޭނިކްސް)\n(ހ) ދައުލަތުގެ މުވައްސަސާއެއްގައި ، ދައުލަތުގެ މުއައްސަސާއެއްގައި، ސަރުކާރު ހިއްސާވާ ކުންފުންޏެއްގައި ނުވަތަ ޤައުމީ ނުވަތަ ބައިނަލް އަޤްވާމީ ޖަމްޢިއްޔާ/ ޖަމާޢަތެއްގައި ވަޒީފާ އަދާކޮށްފައިވާނަމަ، އަދާކޮށްފައިވާ ވަޒީފާ، އަދި ވަޒީފާގެ މުއްދަތާއި، ވަޒީފާގެ މަސްއޫލިއްޔަތު ބަޔާންކޮށް އެއޮފީހަކުން ދޫކޮށްފައިވާ ލިޔުން.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2019 ޑިސެމްބަރު 18 ވާ ބުދަދުވަހުގެ 13:00 ކުރިން، އިހަވަންދޫ ސްކޫލް އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަގާމަށް މީހަކު ހޮވުމަށް ބޭއްވޭ އިންޓަރވިއު އަދި އިންޓަވިޔު އޮންނާނީ، 2019 ޑިސެމްބަރު 19 އިން 2019 ޑިސެމްބަރު 31 އާ ދެމެދު އިހަވަންދޫ ސްކޫލްގައެވެ.\n9 ޑިސެމްބަރ 2019


Yemen Ge Aden Airport Sarahahdhuga Govumeh, 12 Meehun Maruvejje - Vaguthu\nޔަމަނުގެ ދެކުނުގެ ސިޓީއެއް ކަމަށްވާ އެޑަންގެ ބައިނަލްއަޤްވާމީ ވައިގެ ބަނދަރަށް ވަންނަ ދޮރާށި ކައިރީގައި އެއްޗެއް ގޮއްވާލުމުގެ ސަބަބުން 12 މީހުން މަރުވެއްޖެއެވެ.\nމިހާތަނަށް ހޯދުނު ހޯދުންތަކުންވެސް ބޮން ގޮވަން މެދުވެރިވި ސަބަބު ދެނެގަނެވިފައެއް ނުވެއެވެ.\nއެއާޕޯޓުގެ އޮފިޝަލަކު ވިދާޅުވީ ހޮނިހިރު ދުވަހު އެއާޕޯޓަށް ބޭރު ގޭޓެއްގައި ކުޑަ ޓްރަކެއް ގޮއްވާލާފައިވާ ކަމަށެވެ. އަދި ސަލާމަތީ މަސްދަރުތަކުން ބުނާ ގޮތުގައި އެ ވެހިކަލަކީ ތެލުގެ ބާވަތްތައް ހިފައިގެން ދިޔަ ވެހިކަލެކެވެ. މި ގޮވުމަކީ ބާރުގަދަ ގޮވުމެކެވެ. ރިޕޯޓުތައް ބުނާގޮތުން ގޮވުމުގެ އަޑު މުޅި ސިޓީއަށް އިވުނެވެ. ކައިރީގައި ތިބި މީހުންގެ ގެދޮރުގައި ހަރުކުރެވިފައިހުރި ކުޑަދޮރުތަކުގެ ބިއްލޫރިތައް ވަނީ ފުނޑުފުނޑުވެފައި ކަމަށް ރިޕޯޓު ކޮށްފައިވެއެވެ.\nސަލާމަތީ ބާރުތަކުގެ އިސް އޮފިޝަލަކު ވިދާޅުވީ، އެއާޕޯޓާ ކައިރި ހިސާބެއްގައި ބޮމެއް ގޮއްވާލުމުގެ ސަބަބުން 12 އާންމުން މަރުވެފައިވާ ކަމަށެވެ. އަދި މި ހާދިސާގެ ސަބަބުން ބައެއް މީހުންނަށް ސީރިއަސް އަނިޔާތަކެއް ލިބިފައިހުރި ކަމަށެވެ.\nޔަމަނުގައި ހިނގަމުންދާ ހަނގުރާމަ ނިމުމަކަށް ގެނައުމަށް އދއިން އިސްނަގައިގެން ކުރަމުންދާ ސުލްހައިގެ މަސައްކަތްތަކަށް ގިނަ ގޮންޖެހުންތަކެއް ވަނީ ކުރިމަތިވެފައެވެ. މި ހަނގުރާމަތަކުގެ ތެރެއިން އެތައް ހާސް ބަޔަކު މަރުވެ، އާބާދީގެ 80 އިންސައްތަ މީހުންނަށް ވަނީ އެހީތެރިކަން ބޭނުންވެފައެވެ.\nޔަމަނުގެ ހާލަތު އދ އިން ސިފަކޮށްފައިވަނީ މުޅި ދުނިޔެއަށް ކުރިމަތިވި އެންމެ ބޮޑު އިންސާނީ ކާރިސާގެ ގޮތުގައެވެ.


Champions League, Europa League, Premier League suspend\nދުނިޔޭގައި ހަލުވި ކަމާއެކު ފެތުރެމުންދާ ކޮވިޑް-19 ގެ ނުރައްކާ ބޮޑުވުމާ ގުޅިގެން ޔޫރަޕްގެ އެއްވަނަ ކުލަބު މުބާރާތް ޗެމްޕިއަންސް ލީގާއި، ޔޫރޮޕާ ލީގްގެ އިތުރުން އިނގިރޭސި ޕްރިމިއާ ލީގް މެދުކަނޑާލަން ނިންމައިފި އެވެ.\nޔޫއެފާއިން ވަނީ ފެށޭ ހަފުތާއަށް ތާވަލު ކޮށްފައިވާ، ޗެމްޕިއަންސް ލީގާއި ޔޫރޮޕާ ލީގްގެ ނޮކައުޓް ސްޓޭޖުގެ މެޗުތައް ސަސްޕެންޑް ކޮށްފަ އެވެ. ޗެމްޕިއަންސް ލީގްގެ ދެ ވަނަ ބުރުގައި މެންޗެސްޓާ ސިޓީ އާއި ރެއާލް މެޑްރިޑް ކުޅެން ހަމަޖެހިފައިވާ މެޗު އިއްޔެ ވަނީ ކެންސަލް ކޮށްފަ އެވެ. އެ މެޗު ސަސްޕެންޑް ކުރީ ރެއާލް މެޑްރިޑްގެ ބާސްކެޓްބޯޅަ ޓީމުގެ ޓްރޭ ތޮމްކިންސްއަށް ކޮވިޑް19 ޖެހުމުން އެ ކުލަބުގެ ފުޓްބޯޅަ ޓީމް ކަރަންޓީން ކުރުމުންނެވެ.\nރޭ، އާސެނަލްގެ ކޯޗް މިކަލް އާޓެޓާ އާއި ޗެލްސީގެ ވިންގާ ކެލަމް ހޮޑްސަން އޮޑޯއީ ކޮވިޑް19 އަށް ޕޮޒިޓިވް ވުމުން، އިނގިރޭސި ލީގްގެ ކުލަބުތަކުން މިއަދު މަޝްވަރާ ކުރުމަށް ފަހު ނިންމާފައި ވަނީ، އަންނަ މަހުގެ ތިން ވަނަ ދުވަހުގެ ނިޔަލަށް އިނގިރޭސި ޕްރިމިއާ ލީގްގެ މެޗުތައް ސަސްޕެންޑް ކުރުމަށެވެ.\nސްޕެއިންގެ ފުޓްބޯޅަ ފެޑްރޭޝަނުން ރޭ ވަނީ ލަލީގާ މެދު ކަނޑާލާފަ އެވެ. ޕޯޗްގަލްގެ ޕްރިމޭރާ ލީގާ އާއި ހޮލެންޑްގެ ލީގް ވެސް މިއަދު ވަނީ ސަސްޕެންޑް ކުރިކަން އިއުލާން ކޮށްފަ އެވެ. މިހަފުތާގެ ކުރީ ކޮޅު އިޓާލިއަން ސޭރިއާ ވެސް ވަނީ އަންނަ މަހުގެ ތިން ވަނަ ދުވަހުގެ ނިޔަލަށް ސަސްޕެންޑް ކޮށްފަ އެވެ.\nސޭރިއާގެ އެއް ވަނައިގައި އޮތް ޔުވެންޓަސްގެ ޑިފެންޑަރު ޑެނިއަލް ރުގާނީ ކޮވިޑް 19 އަށް ޕޮޒިޓިވް ވުމުން ޔުވެންޓަސްގެ ޓީމުވެސް ވަނީ ކަރަން ޓީން ކޮށްފަ އެވެ.\nޔޫރަޕްގެ ބޮޑެތި މުބާރާތްތައް ސަސްޕެންޑް ކުރަން ޖެހުމުން، މިއަހަރު ޖޫން 12 އިން ޖުލައި 12 އަށް ޔޫރަޕްގެ 12 ގައުމެއްގައި ބޭއްވުމަށް ހަމަޖެހިފައިވާ ޔޫރޯ ފުޓްބޯޅަ މުބާރާތްވެސް އަންނަ އަހަރު ޖޫން ޖުލައި އަށް ފަސް ވުމުގެ ފުރުސަތު ބޮޑު ކަމަށް ޔޫއެފާއިން ވަނީ ބުނެފަ އެވެ. ޔޫރޯ ފުޓްބޯޅަ މުބާރާތް ފަސް ކުރުމާ ބެހޭގޮތުން ޔޫރަޕްގެ 55 ގައުމުގެ ފުޓްބޯލް ފެޑްރޭޝަންގެ ވެރިން ހިމެނޭ ބައްދަލުވުމެއް މިއަންނަ އަންގާރަ ދުވަހު ބޭއްވުމަށް ޔޫއެފާއިން ވަނީ ތާވަލު ކޮށްފަ އެވެ.\nޗެމްޕިއަންސް ލީގް ކޮރޯނާ ވައިރަސް ކޮވިޑް-19


Malaysiage fenvaru rangalhu university ehge program thah MI college ah. Malaysiage fenvaru rangalhu university ehge program thah MI college ah.\nމެލޭޝިއާގެ ފެންވަރު ރަނގަޅު ޔުނިވަރސިޓީއެއްގެ ޕްރޮގްރާމްތައް މައި ކޮލެޖަށް\nމެލޭޝިއާގެ ޓުން ޙުސެއިން އޯން މެލޭޝިއާ ޔުނިވަރސިޓީގެ ކޯސްތައް ރާއްޖޭގައި ހިންގުމަށް އެއްބަސްވުމުގައި ސޮއިކުރުމަށް ބޭއްވި ރަސްމިއްޔާތުގެ ތެރެއިން / ފޮޓޯ: ޕީއެސްއެމް ނިއުސް\nމެލޭޝިއާގެ ޓުން ޙުސެއިން އޯން މެލޭޝިއާ ޔުނިވަރސިޓީގެ ކޯސްތައް ރާއްޖޭގައި ފުރިހަމަކުރެވޭ ގޮތަށް ރާއްޖޭގެ މިއާންޒް އިންޓަރނޭޝަނަލް ކޮލެޖާއެކު އެޔުނިވަރސިޓީން އެއްބަސްވުމެއްގައި ސޮއިކޮށްފިއެވެ.\nމިއާންޒް އިންޓަރނޭޝަނަލް ކޮލެޖު ނުވަތަ މައި ކޮލެޖުގައި ބޭއްވި ޚާއްސަ ރަސްމިއްޔާތެއްގައި މި އެއްބަސްވުމުގައި މައި ކޮލެޖުގެ ފަރާތުން ސޮއިކުރެއްވީ އެ ކޮލެޖުގެ ސީއީއޯ އަޙުމަދު މުއްތަކީއެވެ. އަދި ޔޫޓީއެމްއެޗްގެ ފަރާތުން ސޮއިކުރެއްވީ އެ ޔުނިވަރސިޓީގެ ވައިސް ޗާންސެލަރ ޕްރޮފެސަރ ވަޙީދު ރަޒާލީއެވެ.\nމައި ކޮލެޖުގެ ސީއީއޯ އަޙްމަދު މުއްތަކީ ވިދާޅުވީ މި އެއްބަސްވުމުގެ ސަބަބުން މިސަރަޙައްދުގެ އެންމެ ފެންވަރު ރަނގަޅު ޕްރޮގްރާމްތައް މައި ކޮލެޖުގައި ކުރިއަށް ގެންދަން ފުރުޞަތު ލިބިގެންދާނެކަމަށެވެ.\nޔޫޓީއެމްއެޗްގެ ވައިސް ރެކްޓަރ ޕްރޮފެސަރ ރަޒާލީ ވިދާޅުވީ އެ ޔުނިވަރިސިޓީން ފޯރުކޮށްދިނުމަށް ގަސްދުކޮށްފައިވާ ޕްރޮގްރާމްތައް ދިވެހިންގެ މެދުގައި މަޤްބޫލްވާނެކަމަށް އުއްމީދުކުރައްވާކަމަށެވެ. އަދި ކުރިއަށް އޮތް ތަނުގައި ކޮމާރޝަލް ޕައިލެޓް ލައިސެންސާއި އިންޖިނިއަރިންގ ފަދަ ދާއިރާތަކުގެ ޕްރޮގްރާމްތައްވެސް ރާއްޖެއަށް ތަޢާރަފް ކުރަން ބޭނުންވާ ކަމަށް ޕްރޮފެސަރ ރަޒާލީ ވިދާޅުވިއެވެ.\nމިއެއްބަސްވުމުގެ ދަށުން މައި ކޮލެޖުގެ ދިވެހި ދަރިވަރުންނަށް ރާއްޖޭގައި ތިބެގެން ޔޫޓީއެޗްއެމްގެ އެކި ޕްރޮގްރާމްތަކުގައި ބައިވެރިވެވޭނެއެވެ. އަދި ޓެކްނިކަލް ގިނަ ދާއިރާތަކުން މަތީ ތަޢްލީމް ޙާޞިލް ކުރުމުގެ ފުރުޞަތު ލިބިގެންދާނެއެވެ.\nމިއެއްބަސްވުމުގެ ދަށުން އެންމެ ފުރަތަމަ މައި ކޮލެޖުން ކުރިއަށް ގެންދިއުމަށް ހަމަޖެހިފައިވަނީ ބެޗެލަރ އޮފް ވޮކޭޝަނަލް އެޑިއުކޭޝަން އިން ކްރިއޭޓިވް މަލްޓީ މީޑިއާ ޕްރޮގްރާމެވެ. މިއީ މަލްޓީމީޑިއާ ހިމަނައިގެން ޓީޗަރުން ތަމްރީންކުރާ ޕްރޮގްރާމެއް ކަމަށާއި، މި ޕްރޮގްރާމް ކުރިއަށްދާނީ ޔޫޓީއެމްއެޗުން ޒިޔާރަތްކުރާ ލެކްޗަރަރއިންގެ އިތުރުން ރާއްޖޭގައި ތިބި މި ދާއިރާގެ މާހިރުންނާއެކުގައި ކަމަށް މައި ކޮލެޖުން ބުނެއެވެ. އަދި މޯލްޑިވްސް ކޮލިފިކޭޝަން އޮތޯރިޓީން ހުއްދަ ލިބުމުން މި ޕްރޮގްރާމްގައި ބައިވެރިވުމަށް ހުށަހެޅުމުގެ ފުރުޞަތު ހުޅުވާލާނެ ކަމަށް މައި ކޮލެޖުން ބުނެއެވެ.\nމެލޭޝިއާގެ ޓުން ޙުސެއިން އޯން މެލޭޝިއާ ޔުނިވަރސިޓީއަކީ 1993 ވަނަ އަހަރު މަލޭޝިއާގައި ޤާއިމްކޮށްފައިވާ ޕަބްލިކް ޔުނިވަރސިޓީއެކެވެ. މި ޔުނިވަރސިޓީން އަންނަނީ އެކި ދާއިރާތަކުން ފަންނީ ހުނަރު ދަސްކޮށްދޭ ގިނަ ޕްރޮގްރާމްތަކެއް ހިންގަމުންނެވެ.


އަންގާރަ ދުވަހު ބައްޔަށް ޕޮޒިޓިވް ވެފައިވަނީ 58 މީހުން\nރާއްޖެއިން ޕޮޒިޓިވްވި މީހުންގެ ޖުމްލަ އަދަދު ވަނީ 25،759ށް އަރާފައި\n13 އޭޕްރިލް 2021 | އަންގާރަ 22:59\nކޮވިޑް-19 ވެކްސިން ޖެހުން\nކޮވިޑް 19 ގައި އަލަށް ޕޮޒިޓިވްވީ މީހުންގެ އަދަދު އަންގާރަ ދުވަހު ވަރަށް ބޮޑަށް މަދުވެއްޖެއެވެ.\nހެލްތު ޕްރޮޓެކްޝަން އޭޖެންސީން ހާމަކުރި ތަފާސްހިސާބުތަwq ދައްކާގޮތުން، ހޯމަ ދުވަހު ހަވީރު ހަޔަކުން އަންގާރަ ދުވަހު ހަވީރު ހަޔަކަށް ޖުމަލް 2645 ސާމްޕަލް ޓެސްޓް ކޮށްފައިވެއެވެ. އޭގެތެރެއިން ބައްޔަށް ޕޮޒިޓިވް ވެފައިވަނީ 58 މީހުންނެވެ.\nއެއާއެކު ރާއްޖެއިން ޕޮޒިޓިވްވި މީހުންގެ ޖުމްލަ އަދަދު ވަނީ 25،759ށް އަރާފައެވެ.\nއަންގާރަ ދުވަހު ޕޮޒިޓިވްވި 58 މީހުންގެ ތެރޭގައި ހިމެނެނީ މާލެ ސަރަހައްދުން ޕޮޒިޓިވްވި 36 މީހުންނާއި، އަތޮޅު ތެރެއިން ޕޮޒިޓިވްވި 11 މީހުންގެ އިތުރުން، ރިސޯޓްތަކުން ޕޮޒިޓިވްވި 11 މީހުންނެވެ. އެހެންކަމުން، ޚާއްސަކޮށް އަތޮޅުތެރޭން ބައްޔަށް ޕޮޒިޓިވްވާ މީހުންގެ އަދަދު މިވަނީ ދަށްވެފައެވެ.\nމިވަގުތު ރާއްޖޭގައި ޖުމްލަ 2702 މީހުން ކޮވިޑަށް ފަރުވާ ހޯދަމުންދާއިރު، އޭގެތެރެއިން 62 މީހުންނަށް ފަރުވާދެމުން ގެންދަނީ ހޮސްޕިޓަލުގައި އެޑްމިޓް ކޮށްގެންނެވެ.\nމިހާތަނަށް ކޮވިޑަށް ޕޮޒިޓިވްވި މީހުންގެ ތެރެއިން 22981 މީހުން ވަނީ ބަލިން ރަނގަޅުވެފައެވެ. އަދި ބަލި ޖެހުނު މީހުންގެ ތެރެއިން 67 މީހުން ވަނީ ނިޔާވެފައެވެ.\nކޮވިޑް-19ގެ ތިން ވަނަ ރާޅަށްފަހު ރާއްޖޭގެ ކޮވިޑް ކޭސްތައް އާންމުކޮށް ހުރީ މަތީގައެވެ. އެހެންނަމަވެސް އަންގާރަ ދުވަހު ޕޮޒިޓިވްވީ މީހުންގެ އަދަދަށް ބަލާއިރު، މާލެ ސަރަހައްދުގެ ކޭސްތައް އެއްވަރެއްގައި ހިފެހެއްޓިފައި ހުރި ނަމަވެސް، އަތޮޅުތެރޭގެ ކޭސްތައްވަނީ މަދުވެފައެވެ.


Biruverikan boduvanee, Sandhothah que jehifai\nއެގައުމުގެ ސިފައިން ހަށިގަނޑުތައް ނައްތާލުމުގެ މަސައްކަތް ދަނީ ކުރަމުން\nހޮސްޕިޓަލްތަކުގެ މޯޗަރީތަކާއި ގަބުރުސްތާންތައް ވަނީ ފުރިފައި\nކ. މާލެ | 29 މާރޗް 2020 | އާދީއްތަ 00:35 | 373,926\nމީހުން ވަޅުލުމުގެ މަސައްކަތް ކުރަނީ - އާކައިވް\nލޮލަށް ނުފެންނަ ކުޑަކުޑަ ވައިރަހެކެވެ. މުޅި ދުނިޔޭގެ ހުރިހާ ބައްރަކަށް މިވަނީ ފެތުރިފައެވެ. އެތައްލައްކައަކުން މީހުން ދަނީ މަރުވަމުންނެވެ. ކޮންޓްރޯލްވުމެއްނެތިއެވެ. މުޅި ދުނިޔެ މާޔޫސްވެ، ބިރުވެރިކަމުގެ ތެރެއަށް ވެއްޓި ގޮތްހުސްވެއްޖެއެވެ. މިބަލީގައި މަރުވާ މީހުން މަރުވަނީ ދެ މަރުން ކަމަށް ބައެއް މީހުން ސިފަކުރެއެވެ.\nއެންމެފަހުގެ ތަފާސް ހިސާބުތަކުން ދައްކާ ގޮތުގައި ކޮވިޑް-19ގެ ފަރުވާ ދެމުންދަނިކޮށް އެންމެ ގިނަ ބަޔަކު މަރުވެފައިވަނީ އިޓަލީގައެވެ. އެގައުމުގައި 9000 އަށްވުރެ ގިނަ މީހުން މިބަލީގައި މަރުވެފައިވާއިރު، ގަބުރުސްތާނުތައް މިވަނީ ފުރިފައެވެ. ހިނަވާގެތައް ތަޅުލެވިއްޖެއެވެ.\nބޮޑެތި ބާރުތައް ލިބިފައިވާ އިޓަލީ މިހާރުގެ ހާލަތު ހިތަށްވެސް ނުގެނެވޭ ވަރަށް ގޯސްވެފައިވާއިރު، އެގައުމުގެ ސަރުކާރުން ވަނީ ކޮވިޑް 19 ގައި މަރުވާ މީހުންގެ ޖަނާޒާތައް ނުބޭއްވުމަށް ނިންމާފައެވެ. އަދި ގިނަ ފަހަރަށް އާއިލާއަށް މޫނުވެސް ދެއްކުމެއްނެތި ވަޅުލުމަށް ވަނީ މަޖުބޫރުވެފައެވެ.\nއާއިލީ ގުޅުން އެއްމެ ބޮޑު އެއް ގައުމު ކަމަށްވާ އިޓަލީގެ އެތައް އާއިލާއެއްގެ ހިތްތަކަށް ފުން އަސަރުތަކެއްކުރުވާނެ ގޮތައް ކަންތައްތައް ކުރުމަށް ސަރުކާރަށް މަޖުބޫރުވީ، އިޓަލީގައި މި ބަލި ޖެހިގެން މަރުވާ މީހުންގެ އަދަދު އިންތިހާ އަށް އިތުރުވެ، މަރުވެފައިވާ މީހާގެ ހަށިގަނޑުގައި ހުންނަ ވައިރަސް އޭނާ މަރުވުމަށްފަހުވެސް، އެހެން މީހެއްގެ ގަޔަށް އެރުމުގެ ފުރުސަތު ކުޑަ ކުރުމަށެވެ.\nއިޓަލީގައި މީހުން ވަޅުލުމުގެ މަސައްކަތުގައި ހަރަކާތްތެރިވާ އަންޑްރެއަރ ސެރާޓޯއާ ޙަވާލާދީ ބޭރުގެ މީޑިއާތަކުން ރިޕޯޓް ކޮށްފައިވާގޮތުން މިވައިރަސްގެ ސަބަބުން ދެފަހަރަށް މީހާ މަރުވާކަމަށް ސިފަ ކުރައްވާ ސަބަބަކީ ކޮވިޑް-19އަށް ޕޮޒިޓިވްވުމާއެކު، އަމިއްލަ ނަފްސު އާއިލާގެ އިތުރުން އެންމެނާއި އެކެހެރި ކުރުވުމެވެ.\nމީގެ އިތުރުން މިބަލީގައި މަރުވާ މީހާ މަރުވެގެން ދިޔަ ނަމަވެސް އެކަމުގެ ތަކުލީފާއި ވޭނުގައި މަރުވި މިހާގެ އެތައް އާއިލާ މެމްބަރުންނެއް އުފުލައެވެ. ނަފްސާނީ ގޮތުންވެސް ބިރުވެރިކަމެއްގެ ތެރެއަށް ވެއްޓިގެން ދަނީ ލޯބިވާ އާއިލާ މެމްބަރުން މިވައިރަހަށް ޕޮޓިވްވުމާއެކު، އެކަހެރިކުރެވި ފަރުވާ ދެވި، މަރުވެގެން ދާއިރުވެސް ކުޑަމިނުން ބައްދަލުނުވެވޭތާ، ފަހުވަގުތު މޫނު ބަލާލާން ވެސް ފުރުސަތު ނުލިބިދާތީއެވެ.\nއިޓަލީ ހޮސްޕިޓަލް ތަކުގައި އާއިލާގެ އެއްވެސް މީހަކަށް ބައްދަލުވުމުގެ ފުރުސަތު ނުލިބި އެތަކެއް ސަތޭކަ މީހުން ދަނީ ކޮންމެ ދުވަހަކު މަރުވަމުން. ނަމަވެސް މިނުން ގޮތެއް ވެސް ނެތް. ދެކިލަން ހޮސްޕިޓަލަށް ގޮސްފިނަމަ ގޭގައި ބާކީ ތިބި މީހުންނަށް ވެސް ބަލީގެ އަސަރު ކުރުމުގެ ފުރުސަތު ބޮޑު. އެހެންކަމުން މިވަގުތު އޮތް ގޮތަކީ، އެކަނި ހާލަށް ދޫކޮށްލުން. ޑޮކްޓަރުންނާއި ނަރުހުންނަށް އިތުބާރުކުރުން.\n~ މިމަސައްކަތުގައި 30 އަހަރަށްވުރެ ގިނަ ދުވަހު މަސައްކަތްކޮށްފައިވާ އަންޑްރެއަރ\nމީގެ އިތުރުން އަންޑްރެއަރ ބުނީ އާއިލާ އެކަކު ޕޮޒިޓިވް ވެފައިވާ މިހާއާ މަދުފަހަރެއްގައި ބައްދަލުވި ނަމަވެސް އެމީހާއާ ވެސް ވާހަކަ ދައްކަން ޖެހެނީ ބިއްލޫރިގަނޑެއްގެ ދެފަރާތުގައި ތިބެގެން ކަމަށާއި، ކުޑަމިނުން މާޔޫސްވެފައިވާ އާއިލާ މީހާއަށް ހިތްވަރު ދިނުމުގެ ގޮތުން ބައްދާވެސް ނުލެވޭ ކަމަށެވެ. އަދި މިފަދަ ބައްދަލުވުންތަކުގައި ވެސް ރުއިމާއި، ގިސްލުމުގެ އަޑު ކަނޑައިގެން ނުދާ ކަމަށެވެ.\nމަންމަ އާއި ބައްޕައެވެ. ދައްތަ އާއި ކޮއްކޮއެވެ. ފިރިމީހާއާއި އަނބިމިހާއެވެ. ކާފާ އާއި މާމާއެވެ. ލޯބިވާ ދަރިންނެވެ. ނަމަވެސް ކުރާނެ ކަމެއްނެތެވެ! ތިމާގެ އަމިއްލަ ފުރާނައިގެ ސަލާމަތައްޓަކައި އެގޮތަށް އަމަލުކުރުމަށް ދުނިޔެ މަޖުބޫރު ކުރެއެވެ. މިހާލަތުގައި މަރުވެގެންދާއިރު، އެ ވަނީ ދެ މަރުކަމުގައި ބުނެވެނީ އެހެންވެއެވެ.\nކަށުކަމާކެމީގެ ކަންތައްތައްތަކާ ބެހޭ ގޮތުން އެމަސައްކަތުގައި އިސްކޮށް ހަރަކާތްތެރިވާ މާސިމޯ މަނަކަސްޓްރޮޕާ ބުނީ މިމަންޒަރުތައް ސިފަކޮށްދޭން ދަތިކަމަށާއި، މިފަދަ ކަމެއް ލޮލަށް ފެނިދާނެކަމަށް އުންމީދުވެސް ނުކުރާ ކަމަށެވެ.\nމީގެ ކުރީގައި މަރުވާ މީހުން ވަޅުލަނީ، ވަރަށް ރީތިކޮށް ފެންވަރުވާ، ޒީނަތްތެރި ކުރުމަށްފަހު ނަމަވެސް މިހާރު މިވައިރަސްގައި މަރުވާ މީހުންވަޅުލަނީ ފެންވެރުވުމެއް، ޒީނަތްތެރި ކުރުވުމެއްނެތިއެވެ. ހަށިގަނޑުގައި އޮންނަ ފޮތިގަނޑާއެކު ސަންދޯކުގައި ވަޅުލަނީ އެނޫން އެހެން ގޮތެއް ނެތިގެންނެވެ. ހައްތަހާވެސް ދުނިޔެ ދައްކަމުންދާ ފިލާވަޅުތަކެވެ.\nކޮވިޑް-19އަށް ފަރުވާ ދެމުންދަނިކޮށް މަރުވެފައިވާ މީހުންގެ ހަށިގަނޑު\nމާސިމޯ ކިޔާދިން ގޮތުގައި އާއިލާގެ މީހުންގެ އެދުމުގެ މަތިން، އާއިލާ މީހުން ފޮނުވާ ހެނދުން ނުލެއްވުނު ނަމަވެސް، ހަށިގަނޑުގެ މަތީގައި ރީއްޗަށް ހެދުން ބާއްވައެވެ.\nމީއީ އަހަރުމެންނަށް ކުރެވޭ ކަމަކީ. މިހިތްދަތި ދަނޑިވަޅުގައި، މަރުވެފައިވާ މީހުންގެ އާއިލާ މީހުންނާއި އަދި ރަށްޓެހިންގެ ޒިންމާ މި އަދާކުރަނީ ކަށުކަމާ ކެމީގައި މި އުޅޭ މީހުން. އެހެން އެއްވެސް ބަޔަކަށް މަރުވެފައިވާ މީހުންނާއި ކައިރި ވުމުގެ ހުއްދަ ނޯވޭ. ނޫނީ އާއިލާ މީހުންވެސް ތިބެނީ ގޭގައި ކަރަންޓީންކޮށްފައި.\n~ ހިތްދަތިކަމާއެކު މަސީމޯ ބުނި\nބައެއް އާއިލާތަކުން މަރުވާ މީހާގެ ސަންދޯކަށް ލުމަށް ފޮޓޯ އަދި ބައެއް ސިޓީ ފަދަ ތަކެތި ހާވަލުކުރެއެވެ. ނަމަވެސް މިއިން އެއްވެސް އެއްޗެއް ސަންދޯކު ތެރެއަށްލުމަށް އެގައުމުގެ ސަރުކާރުން މިވަނީ މަނާކޮށްފައެވެ.\nމޯޗަރީތައް ވަނީ ފުރިބާރުވެފައި\nކޮންމެ ދުވަހަކު ވެސް އިޓަލީގައި އެތައް ބަޔަކު ވަޅުލަންޖެހޭއިރު، އެ ކަންތައްތަކުގައި ހާރަކާތްތެރިވާ މީހުން ފިޔަވައި އިތުރު ބަޔަކަށް ގަބުރުސްތާންގެ ހުންނަ މަގަށްވެސް ނޭރެއެވެ. މަރުގެ ބިރުވެރިކަން މުޅި މާހައުލުންވެސް ފެންނައިރު، އެ މަންޒަރު ތަސައްވަރުކޮށްލަންވެސް ދަތިކަމަށް އެ ފަރާތްތަކުން ބުނެއެވެ.\nހާލަތު އެއްދުވަހުން އަނެއް ދުވަހަށް ގޯސްވަމުންދާއިރު، މަރުވާ މީހުންގެ ހަށިގަނޑުތައް ލާން ހުރި މޯޗަރީތައް ވަނީ ފުރިފައެވެ. ސަހަރާތަށް ފުރި މީހުން ވަޅު ނުލެވި ތޮއްޖެހިއްޖެއެވެ. މަރުވާ ރޭޓަށް ސަންދޯއްތައް ނުޖެހި ކިއު އެތައް ގުނައެއް ބޮޑުވެއްޖެއެވެ. އިތުރު ބިރުވެރިކަމަކަށް އާންމުން ހުށަހެޅިގެންދިއުމާއެކު އެންމެ ފަހުން ސިފައިންވެސް ވަނީ މީހުން ވަޅުލުމުގެ ކަންތަކުގައި ހަރަކާތްތެރިވާން ފަށާފައެވެ.\nހަށިގަނޑުތައް އަންދާލުމުގައި ސިފައިން ހަރަކާތްތެރިވަނީ\nއެގޮތުން މަރުވާ މީހުންގެ އަދަދު ގިނަވުމާއެކު، ސިފައިން ނުކުމެ މަރުވެފައިވާ މީހުންގެ ހަށިގަނޑުތައް އުފުލީ ބޮޑެތި ލޮރީތަކުގައެވެ. އެހަށިގަނޑުތައް ވަޅުލާނެ ތަނެއް ނުލިބި، ހަށިގަނޑުތައް އަންދާލަން މަޖުބޫރިވިއެވެ. މިއީ ޖާގައިގެ ގޮތުން ނަމަ 301،338 ސްކެއަރ ކިލޯމީޓަރސްގެ އިޓަލީގެ ހާލަތެވެ.\nސަންދޯއްތައް ޖެހުމުގެ ކިޔުވަރަށް ދިގު\nޔޫރަޕްގެ ގައުމުތަކުގެ ތެރެއިން އެންމެ ގިނަ އުފެއްދުންތައް އުފައްދާ އެއް ގައުމު މިއަދު މިއޮތީ ގޮސް ހުސްވެފައެވެ. ދިރިތިބީންގެ ތެރެއިން ސިއްހީ މާހިރުން ހުއްޓުމެއްނެތި މަސައްކަތް ކުރަމުންދާއިރު، ކަށުކަމާކެމީގައި އުޅޭ މީހުންގެ ހިތްވަރުވަކި ކުޑައެއް ނޫނެވެ. އާއިލާ މީހުން އެކުރާ ހިތްވަރާ ދައްކަމުންދާ ސާބިތުކަމަކީ އެހެން ގައުމުތަކަށް މިސާލެކެވެ. ގިނަ އާއިލާތަކުން މިއަދު ވެސް ތިބީ ބަލީގައި މަރުވި އާއިލާ މެމްބަރު މޯޗަރީގަ ބާއްވައިގެން ސަންދޯކެއް ލިބޭނެ ދުވަހެއްގެ އިންތިޒާރުގައި އެ ހިތްދަތިކަން މަތީގައެވެ. ވަޅުލައިދިނުމަށް އެދިއެދިއެވެ!


India Ge Manavarun Dhiya2Meehakah Covid Jehijje\nއިންޑިއާގެ މަނަވަރުން ދިޔަ ދެ މީހަކަށް ކޮވިޑް ޖެހިއްޖެ\nރާއްޖޭގައި ތިބި އިންޑިއާގެ ރައްޔިތުން ގެންދިއުމަށް އެގައުމުން ފޮނުވި މަނަވަރުގައި އެނބުރި ގައުމަށް ދިޔަ ދެ މީހަކު ކޮވިޑް19 އަށް ޕޮޒިޓިވްވެފައިވާ ކަމަށް އެގައުމުގެ މީޑިއާތަކުން ރިޕޯޓުކޮށްފިއެވެ.\nއެގައުމުގެ މީޑިއާތަކުން ރިޕޯޓުކޮށްފައިވާ ގޮތުގައި އެ ދެ މީހުންނަކީ ޓެމިލްނާޑުގެ ސްޓޭޓެއް ކަމަށްވާ ޓްރިޗީގެ ދެ މީހުންނެވެ. އެމީހުންގެ އިތުރުން އެ ސްޓޭޓުގެ އިތުރު 14 މީހަކު މަނަވަރުގައި ހުއްޓެވެ. ޕޮޒިޓިވްވި ދެ މީހުން ބައްޔަށް ޕޮޒިޓިވްވިކަން އެނގުނީ އެމީހުން އެނބުރި ދިއުމާ އެކު، އިއްޔެ ޓެސްޓު ކުރުމުންނެވެ.\nރާއްޖެއިން މިހާތަނަށް ދެ ފަހަރެއްގެ މަތިން މީހުން ވަނީ ފުރުވާލައިފައެވެ. އެ ހުރިހާ އެންމެންނަށް ވެސް ދެވޭނީ 14 ދުވަހުގެ ކަރަންޓީނެއް ފުރިހަމަ ކުރުމަށްފަހުއެވެ. އެގޮތުން ފުރަތަމަ ބުރުގައި 698 މީހަކު ފުރާފައިވާއިރު ދެވަނަ ބުރުގައި 202 މީހަކު ވަނީޫ ފުރުވާލައިފައެވެ.\nރާއްޖޭގައި ހަލުވި ކަމާއި އެކުގައި ކޮވިޑް19 ފެތުރެމުން އަންނައިރު މިހާތަނަށް އިންޑިއާއަކީ ރާއްޖެއިން ކޮވިޑް19 އަށް ޕޮޒިޓިވްވި މީހުންގެ ތެރެއިން ތިންވަނަ އަށް އެންމެ ގިނައިން ޕޮޒިޓިވްވި މީހުން ފެނުނު ގައުމެވެ. އެއީ 72 މީހުންނެވެ.\nރާއްޖެއިން އެންމެ ގިނައިން ޕޮޒިޓިވްވެފައިވާ ބިދޭސީންނެވެ. މީގެތެރެއިންވެސް އެންމެ ގިނައިން ޕޮޒިޓިވްވެފައި ވަނި ބަންގްލަދޭޝް މީހުންނެވެ. ރާއްޖެއިން ކޮވިޑަށް ޕޮޒިޓިވްވި ބަންގްލަދޭޝް މީހުންގެ އަދަދު އުޅެނީ 495 ގައެވެ. ދެވަނަ އަށް އެންމެ ގިނައީ ދިވެހިންނެވެ. ދިވެހިންގެ ތެރެއިން 304 މީހަކަށް ކޮވިޑް19 ވަނީ ޖެހިފައެވެ.


2019 ވަނަ އަހަރުގެ ފަތުރުވެރިކަމުގެ ދުވަހުގެ ރަސްމީ ޙަފްލާގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދެއްކެވި ވާހަކަފުޅު - The President's Office\n2019 ވަނަ އަހަރުގެ ފަތުރުވެރިކަމުގެ ދުވަހުގެ ރަސްމީ ޙަފްލާގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދެއްކެވި ވާހަކަފުޅު\n3 އޮކްޓޫބަރު 2019، ރިފަރެންސް: SA/RIMS/2018/78\nޓޫރިޒަމް މިނިސްޓަރ ޢަލީ ވަޙީދު، ކްރޮސްރޯޑްސް މޯލްޑިވްސްގެ ސީ.އީ.އޯ ކުންތިޓީ، ދައުލަތުގެ ވަޒީރުން، ފަތުރުވެރިކަމުގެ ސިނާއަތުގައި ހަރަކާތްތެރިވާ ބޭފުޅުން، ރައްޔިތުންގެ މަޖިލީހުގެ ޢިއްޒަތްތެރި މެންބަރުން، ހާޒިރުވެވަޑައިގެން ތިއްބެވި އެންމެހާ ބޭފުޅުން؛\nމިއީ މި އަހަރުގެ ފަތުރުވެރިކަމުގެ ދުވަހަށްފަހު، މި ދާއިރާގެ ބޭފުޅުންނާ އަޅުގަނޑަށް ބައްދަލުކޮށްލެވޭ ފުރަތަމަ ފަހަރު. އެހެންކަމުން، ރާއްޖޭގެ ފަތުރުވެރިކަމުގެ ޞިނާޢަތުގައި މަސައްކަތް ކުރައްވާ ހުރިހާ ފަންތިއަކާއި ހުރިހާ ގިންތިއެއްގެ ބޭފުޅުންނަށް މަރުޙަބާއާއި ތަހުނިޔާ ދަންނަވަން. އަދި ރާއްޖެއަށް ފަތުރުވެރިކަން ތަޢާރަފް ކުރެއްވި ބޭފުޅުންނަށް ވަރަށް ޚާއްޞަ ޝުކުރެއްވެސް އަދި މަރުޙަބާއެއްވެސް އަޅުގަނޑު ކިޔަން.\nމި އަހަރުގެ ފަތުރުވެރިކަމުގެ ދުވަސް ފާހަގަކުރަމުން މި އަންނަނީ ވަރަށް ކުލަގަދަކޮށް. އެކި ކަންކޮޅުތަކުގައި ވަރަށް ގިނަ، ވަރަށް ތަފާތު ޙަރަކާތްތަކެއް، ޓޫރިޒަމް މިނިސްޓްރީން ކުރިއަށް އެބަ ގެންދޭ. އެކަމަށްޓަކައި މިނިސްޓަރ ޢަލީ ވަޙީދަށާއި، އެ މިނިސްޓްރީގެ ހުރިހާ ބޭފުޅުންނަށް އަޅުގަނޑު ޝުކުރު ދަންނަވަން.\nމި އަހަރަކީ ފަތުރުވެރިކަން އިޝްތިހާރު ކުރުމަށް، މިހާތަނަށް އެންމެ ބޮޑު ބަޖެޓެއް ކަނޑައަޅައިގެން މަސައްކަތްކުރާ އަހަރު. ދުނިޔޭގެ ބާޒާރަށް ދިވެހި ފަތުރުވެރިކަން އިޝްތިހާރު ކުރުމަށް، އެމް.އެމް.ޕީ.އާރް.ސީ އިން ކުރަމުންދާ މަސައްކަތް ފާހަގަކޮށް، އެ ކުންފުނީގެ އެމް.ޑީ، ޠައްޔިބު މުޙައްމަދަށާއި، އެ ކުންފުނީގެ ހުރިހާ މުވައްޒަފުންނަށް އަޅުގަނޑު މިއަދު ޝުކުރު ދަންނަވަން.\nރާއްޖޭގެ ޤައުމީ އާމްދަނީގެ އެންމެ މަތީ އިންސައްތައެއް، މިހާރު ޙިއްޞާކުރާ ޞިނާޢަތަކީ ޓޫރިޒަމް. އަދި ރާއްޖެއަށް އެންމެ ގިނައިން ބޭރު ފައިސާ ވަންނަ ވަސީލަތަކީވެސް މި ޞިނާޢަތް. ހަމައެފަދައިން އެންމެ ގިނަ ވަޒީފާގެ ފުރުޞަތު އޮތީވެސް މި ޞިނާޢަތުގައި.\nއެނގިވަޑައިގަންނަވާނެ، ކޮންމެ އަހަރެއްގެ ފަތުރުވެރިކަމުގެ ދުވަސް، ފާހަގަކުރަމުން މި އަންނަނީ، އެ ދުވަހަށް ޚާއްޞަ ޝިޢާރެއް ކަނޑައެޅިގެން. ދުނިޔޭގެ ފަތުރުވެރިކަމުގެ ޖަމުޢިއްޔާއިން މި އަހަރަށް ކަނޑައެޅި ޝިޢާރަކީ،\nމި ޝިޢާރުންވެސް އެނގެނީ، އަޅުގަނޑުމެން ދައްކަމުން މި އަންނަ ވާހަކައިގެ ތެދުކަން. ފަތުރުވެރިކަމުގެ މަންފާ ވީހާ ގިނަ ބަޔަކަށް ލިބޭނެގޮތަށް ކަންކަން ރޭވުމުގެ މުހިންމުކަން. ރާއްޖޭގެ ފަތުރުވެރިކަން، އަޅުގަނޑުމެންގެ ޢާންމު ދިރިއުޅުމާއި، ފަރުދީ ފުދުންތެރިކަމާ ގުޅިފައިވާ މިންވަރު މި ޝިޢާރުން ހާމަކޮށްދޭ.\nރިޒޯޓްތަކުގެ މަތީ މަޤާމުތަކުން ދިވެހިންނަށް ފުރުޞަތު ލިބުމަކީ، މި ޞިނާޢަތު ކުރިއެރުވުމަށް ލިބޭނެ ވަރަށް ބޮޑު ބާރެއް. ރިޒޯޓް ވަޒީފާތަކުގެ ވަރަށް ޒިންމާދާރު މަޤާމުތަކުގައި މިހާރުވެސް ކޮންމެވެސްވަރަކަށް ދިވެހިން އެބަތިބި. އަޅުގަނޑުމެން ބޭނުންވަނީ، އެ ނިސްބަތް އެތައް ގުނައަކަށް އިތުރުކުރަން.\nދިވެހި ފަތުރުވެރިކަން އުފެދި ކުރިއަރައިގެން އައީވެސް ދިވެހިންގެ ބުރަ މަސައްކަތުން. ދުނިޔޭގެ ފަތުރުވެރިކަމުގެ ބާޒާރުގައި މުޅިން އާ ބްރޭންޑެއްގެ ގޮތުގައި، ދިވެހި ފަތުރުވެރިކަން މަޝްހޫރުވެގެން އައީވެސް، ރާއްޖެއަށް މިކަން ތަޢާރަފް ކުރެއްވި ބޭފުޅުން ވެވަޑައިގެންނެވި މަތިވެރި ޤުރުބާނީގެ ސަބަބުން. އެކަމަށްޓަކައި އަދިވެސް އެއްފަހަރު އެބޭފުޅުންނަށް އަޅުގަނޑު ޝުކުރު ދަންނަވަން.\nމީގެ ކުޑަދުވަސްކޮޅެއް ކުރިން، އަޅުގަނޑު އޮފީހުގައި އިންދައި، ނަސީމް އަޅުގަނޑާ ބައްދަލުކުރައްވާފައި އަޅުގަނޑަށް ފޮތެއް ހަދިޔާކުރެއްވި. އެއީ ރާއްޖެއަށް ފަތުރުވެރިކަން ތަޢާރަފްކުރި އަދި އެންމެ ފުރަތަމަ އައި ކަމަށް ބެލެވޭ ޖޯޖް ކޯބިން ލިޔުއްވާފައި އޮތް ފޮތެއް. އެ ފޮތުގެ ފުރަތަމަ ޗާޕް، ކުރައްވާފައި އޮތީ 1973 ގައި. މި ވާހަކައަކީ، ރާއްޖެއަށް ޓޫރިޒަމް ފެށިގެން އައި ގޮތުގެ ވާހަކައަކީ، އާ ވާހަކައެއް ނޫން ނަމަވެސް، މިފަދަ ރެއެއްގައި ހަމަ އެ ވާހަކަ ތަކުރާރުކޮށްލުމަކީ، ބޭކާރު ކަމަކަށް ވެގެނެއްނުދާނެ.\nއާދެ، އިޓަލީގެ ޓުއަރ އޮޕަރޭޓަރެއް، އެތަނުގައި އޭރު މަސައްކަތް ކުރަމުން ގެންދިޔަ ބޭކަލެއް، ޖޯޖް ކޯބިންއަކީ. އޭނާ ފުރަތަމަ ރާއްޖެއަށް އަންނަން ގަސްދުކުރި ކަމަށްވަނީ 1968 ވަނަ އަހަރު. އެއީ ހަމަ ރާއްޖޭގައި ޓޫރިޒަމް ތަރައްޤީ ކުރެވިދާނެތޯ ބެލުމަށް ކުރަން ނިންމި ދަތުރެއް. އެހެންނަމަވެސް، އެ އަހަރު އޭނާއަށް ރާއްޖެ އާދެވޭގޮތެއްނުވި.\nއެހެންނަމަވެސް، 1971 ވަނަ އަހަރު އޭނާ ރާއްޖެ އައުމަށްޓަކައި ސިލޯނަށް ދިޔަކަމަށްވަނީ. ގޮސް ރާއްޖެ އާދެވޭނެގޮތެއް ހޯދުމަށްޓަކައި ރާއްޖޭގެ އެމްބަސީއަށް ޒިޔާރަތްކުރި. އޭރު އެމްބެސެޑަރަކަށް ހުންނެވި ޙުސައިން ޢަލީދީދީއާ ބައްދަލުކޮށް، އެކަމުގައި އެހީތެރިވުމަށް އެދިވަޑައިގެންނެވި. އެމްބެސެޑަރު ދެއްކެވީ އަޙްމަދު ނަސީމް. ނަސީމް އޭރު އުޅުއްވަނީ ފޮރިން މިނިސްޓްރީގައި. ދަތުރެއްގައި ކޮޅުނބަށް ވަޑައިގެން ހުންނެވީ. ނަސީމް ތަޢާރަފް ކުރެއްވުމަށްފަހުގައި ނަސީމް، ޖޯޖް ކޯބިން އަށް ދެންނެވީ ރާއްޖެ ވަޑައިގަތުމަށް. މިއީ އެ ފޮތުގައި ލިޔެފައި ހުރި ވާހަކަތައް. ނަސީމާއި ޖޯޖް ކޯބިން ރާއްޖެ އައީ އެމް.ވީ މޯލްޑިވްސް އެކްސްޕޯޓަރ ކިޔާ ކަނޑުބޯޓެއްގައި. އައިސް ރާއްޖޭގެ ފަތުރުވެރިކަން ކުރިއެރުވޭތޯ ބެލުމަށްފަހުގައި، އެނބުރި އޭނާ ރާއްޖެއިން ގޮސް، 1972 ވަނަ އަހަރުގެ ފެބުރުވަރީ މަހު ފުރަތަމަ ޓޫރިސްޓް ގްރޫޕަކާ އެކީގައި ރާއްޖެއަށް ޒިޔާރަތްކުރި. 12 މީހުން ހިމެނޭ އިޓަލީގެ ޓޫރިސްޓް ގްރޫޕެއް ރާއްޖެ އައިސް މާލޭގައި، ނަސީމްގެ ޢާއިލާއަށް ނިސްބަތްވާ ލަކްސްވުޑާއި، މާގިރީގައި އަދި މުޙައްމަދު ޢުމަރު މަނިކުގެ ގެއެއް ކަމުގައިވާ، ޢާއިލާގެ ގެއެއް ކަމުގައިވާ ކަނީރުވިލާގައި އެމީހުން ތިބި ކަމަށް މިވަނީ. އެކަމުގައި އެންމެ ބޮޑަށް އެހީތެރިވި އެއް ބޭފުޅަކީ ޗަމްޕާ ޙުސައިން ޢަފީފް. އަދި އަނެއް ބޭފުޅަކީ ނަސީމުގެ ދައްތަ ސަލީމާ މުޙައްމަދު ކަލޭފާނު.\nއެއަށްފަހުގައި، ރާއްޖޭގައި ފުރަތަމަ ޓުއަރ އޮޕަރޭޓަރ، ޓުއަރިސްޓް އޭޖެންސީ އުފެދިގެންދިޔައީ. އެއީ މުޙައްމަދު ޢުމަރު މަނިކާއި ނަސީމާ ދެ ބޭފުޅުން ޝެއަރވާ ކުންފުންޏެއް. އެއީ މިއުމަން އޭޖެންސީގެ ނަމުގައި. ޖޯޖް ކޯބިންގެ ލަފަޔާ އެއްގޮތަށް އުފެދި، ޖޮއިންޓް ވެންޗަރއެއް ޖޯޖް ކޯބިންއާ އެކީގައި ހެދިގެން ދިޔައީ.\nހަމައެއާއެކީގައި، ފުރަތަމަ ރިޒޯޓް ޤާއިމުކުރުމުގެ މަސައްކަތް، އެ އޭޖެންސީ އިން ފެށި. އަޅުގަނޑަށް އެނގިފައި އޮތް ގޮތުގައި ވެއްޖިއްޔާ، އެ މަސައްކަތަށް، އެ ރިޒޯޓް ތަރައްޤީ ކުރުމަށް ފައިސާއިން އެހީއެއްވީ ނަސީމުގެ ބައްޕަ މުޙައްމަދު ކަލޭފާނު. އެބޭފުޅުންނަށް ޙިއްޞާވާގޮތަށް، އަނބުރާ ފަހުން ފައިސާ ދައްކާގޮތަށް ނަސީމުގެ ބައްޕަ ދެއްވި ފައިސާއިން އެ ދެބޭފުޅުން އެ ރިޒޯޓު ޤާއިމުކުރީ. ރިޒޯޓް ހުޅުވިގެންދިޔައީ މީގެ 47 އަހަރު ކުރިން ހަމަ މިއަދު.3އޮކްޓޫބަރު 1972 ގައި. 30 ކޮޓަރީގެ 60 އެނދުގެ ރިޒޯޓެއްގެ ގޮތުގައި. ފުރަތަމަ މެނޭޖަރެއްގެ ގޮތުގައި އެ ރިޒޯޓުގައި މަސައްކަތް ކުރެއްވި ބޭފުޅަކީ ޗަމްޕާ ޙުސައިން ޢަފީފް.\nހަމަ އެއާއެކުގައި، ހަމަ އެ އަހަރުގެ ޑިސެންބަރު މަހުގެ 10 ވަނަ ދުވަހު ދެވަނަ ރިޒޯޓެއް ރާއްޖޭގައި ހުޅުވިގެންދިޔައީ. އިތުރު ރިޒޯޓެއް ހުޅުވިގެންދިޔައީ. އެއީ އޭރުގެ ވެރިކަމުގައި ހުންނެވި އިބްރާހީމް ނާޞިރު އިސްވެ ހުންނަވައިގެން އުފެއްދެވި ކްރެސެންޓް ޓުއަރިސްޓް އޭޖެންސީގެ ދަށުން އުފެދިގެންދިޔަ ރިޒޯޓެއް. އެއީ 20 ކޮޓަރީގެ 40 އެނދުގެ ރިޒޯޓެއް. އެ ރިޒޯޓުގެ ފުރަތަމަ މެނޭޖަރަކީ ހިކަރި އަޙްމަދު އާދަމް. އެއީ ފުރަތަމަ މެނޭޖަރު.\nމިއީ އަޅުގަނޑުމެން މިއަދު މި ދެކޭ ޓޫރިޒަމް ރާއްޖެއަށް ތަޢާރަފްކޮށްދެއްވި މިކަމުގެ ފަޚްރުވެރި ޝަރަފު ލިބިގެންދާ އަޅުގަނޑުމެންގެ ދިވެހި ދަރީންތަކެއް.\nނަސީމުމެން އެ މަސައްކަތް، އެމް.ޔޫ މަނިކުމެން އެ މަސައްކަތް ފަށައިގަތީ، ރާއްޖޭގައި ޓޫރިޒަމް ތަރައްޤީ ނުކުރެވޭނެ ކަމަށް އޭރުގެ ދިރާސާއަކުން ދައްކާފައި އޮއްވާ. ރާއްޖޭގައި 1965 ވަނަ އަހަރު އެއަރޕޯޓު ހުޅުވުމާ ގުޅިގެން، ޔޫ.އެން.ޑީ.ޕީ.ގެ އޮފިޝަލެއް ރާއްޖެއަށް ވަޑައިގެން ދިރާސާއެއް ހެއްދެވި. އެ ދިރާސާގައި ބުނެފައި މި އޮންނަނީ، މާލެ މި އޮތް ތަނުން ކަނޑުމަގުންނާއި، ވައިގެ މަގުން ދަތުރުކޮށް އުޅުމަކީ ޚަރަދު ބޮޑު އުނދަގޫ ކަމެކޭ. ރާއްޖޭގެ މޫސުމަށް ބަލާއިރުގައި، ރާއްޖޭގައި ޓޫރިޒަމް ތަރައްޤީކުރާކަށް ފުރްޞަތެއް ނެތޭ. ފީޒިބަލެއް ނޫނޭ. އެހެންނަމަވެސް، މި ކަންތައްތަކަށް ގޮންޖެހުމަށްފަހުގައި، މި ދެބޭފުޅުން ފެށްޓެވި މަސައްކަތުން މިއަދު މިވަނީ މި ރާއްޖެއަކީ ދުނިޔޭގައި އެންމެ މަޤްބޫލު އެއް ޑެސްޓިނޭޝަނަށްވެފައި.\nއަދި ރާއްޖޭގައި މިވަގުތު މިވަނީ ދުނިޔޭގައި ނަން މަޝްހޫރު ހުރިހާ ހޮޓެލް ޗޭނެއްގެ ރިޒޯޓުތައް ހުޅުވިފައި. އޯވަރ ވޯޓަރ ބަނގަލޯރ އާއި، އަންޑަރ ވޯޓަރ ރެސްޓޯރެންޓާއި، މިހެންގޮސް ރާއްޖެއިން ނުފެންނަ ޓޫރިޒަމްގެ ވަސީލަތެއް، ދުނިޔޭގެ އެހެން ތަނަކުންނެއް ފެންނާނެ ކަމަކަށް އަޅުގަނޑު މިއަދަކު ނުދެކެން.\nއާދެ، މި ޞިނާޢަތު މިހިސާބުން ކުރިއަށް ގެންދެވޭނީ، ހަމަ އަޅުގަނޑުމެން ދިވެހީންނަށް. އެހެންވީމާ، މި ދާއިރާގައި ދިވެހިންގެ ޙިއްޞާ އިތުރުކުރުން ވަރަށް މުހިންމު. ދިވެހިން މި ދާއިރާގައި މަސައްކަތް ކުރަނީ، ހަމައެކަނި ވަޒީފާއެއް އަދާކުރުމުގެ ގޮތުގައެއް ނޫން. އަދި ކުރަންޖެހޭނީވެސް އެގޮތުގައެއް ނޫން. އެއަށްވުރެ މާ މުހިއްމު އަމިއްލަ ކަމެއްގެ ގޮތުގައި ދެކިގެން ކުރަންޖެހޭ ކަމެއް ޓޫރިޒަމް ދާއިރާ ތަރައްޤީ ކުރުމަކީ.\nމި އަހަރުގެ މިހާތަނަށް ބަލާއިރު، ފަތުރުވެރިކަން ކުރިއަރަމުން އަންނަނީ، އަޅުގަނޑުމެން ކުރިން އަންދާޒާކޮށްފައި އޮތް ވަރަށްވުރެ މާ ހަލުވި ދުވެއްޔެއްގައި. އޭގެ އެންމެ ބޮޑު ސަބަބަކީ، ސިޔާސީގޮތުން ރާއްޖެއަށް ލިބުނު ހަމަޖެހުން. ރާއްޖެއަށް ލިބުނު ހަމަޖެހުމާ ގުޅިގެން، ދިވެހި ފަތުރުވެރިކަމާމެދު އިންވެސްޓަރުންނަށް ލިބުނު އިތުބާރާއި ޔަޤީންކަން.\nމި ދެންނެވި ބަދަލުތަކާއެކު، ރާއްޖޭގައި އިތުރު އެތައް ރިޒޯޓެއް ހުޅުވިއްޖެ. ކިތަންމެ ރަށެއްގައި ގެސްޓްހައުސްތައް އިތުރުވެއްޖެ. މި އަހަރުގެ މިހާތަނަށް 19 ރިޒޯޓާއި، އެއް ޔޮޓް މެރީނާ މިހާރު ވަނީ ހުޅުވިފައި. އެނދުގެ ޢަދަދަށް ބަލާނަމަ މިއީ 4127 އެނދު. ވަޒީފާގެ ގޮތުން ބަލާނަމަ މިއީ 10000 އަށްވުރެ ގިނަ ވަޒީފާ މި އަހަރު ޓޫރިޒަމް އިންޑަސްޓްރީން އުފެދިގެން މިއައީ.\nވަޒީފާގެ ފުރުޞަތުތައް އިތުރުވަމުން އަންނަ ވަރަކަށް، އެ ދާއިރާތަކަށް ދިވެހި ޒުވާނުން އުފެއްދުމަކީވެސް ކުރަންޖެހޭ ވަރަށް މުހިންމު ކަމެއް. އާދައިގެ ވަޒީފާތަކަށް ޢާންމުކޮށް މީހުން ނެގުމުގައި މިހާރު ގެންގުޅޭ ޢާންމު އުޞޫލަކީ، ކައިރި ރަށަކުން ޒުވާނަކަށް ވަޒީފާދީފައި ރިޒޯޓަށް ގެނައުން. ދެން އެ ވަޒީފާގައި މަސައްކަތް ކުރަމުން، އެމީހަކު އަމިއްލައަށް ތަމްރީނު ލިބިގަތުން.\nއަޅުގަނޑު ހިތުން މިއީ މިކަން އޮންނަންވާނެ އެންމެ ރަނގަޅު ގޮތެއް ނޫން. ވަޒީފާގައި މީހުން ހަރުނުލުމަކީވެސް، މިކަމާ ވަރަށް ބޮޑަށް ގުޅިފައި އޮތް ކަމެއް. ކިތަންމެ އާދައިގެ ވަޒީފާތަކެއް ވިޔަސް، އެކަމާ ގުޅޭ ތަމްރީނާއި ތަޢުލީމާ އެކުގައި މީހުން ބިނާކުރުމުން، ވަޒީފާގައި ދެމިތިބޭ ނިސްބަތް އިތުރުކުރެވޭނެ.\nރާއްޖޭގެ ރިޒޯޓްތަކުގައި މިހާރުވެސް ވަރަށް ގިނަ ޢަދަދެއްގެ ބިދޭސީން ވަޒީފާތަކުގައި އެބަތިބި. ހަމައެއާއެކު، ވަޒީފާނެތި ދިވެހި އެތައް ޒުވާނުންނެއް އެބައުޅޭ. ރިޒޯޓްތަކުގައި ބިދޭސީން މިހާރު ކުރަމުންދާ މަސައްކަތްތައް މާފުރިހަމައަށް ކުރާނެ ބައިވަރު ދިވެހިންވެސް އެބައުޅޭ.\nފަތުރުވެރި ވަޒީފާތަކަށް ދިވެހި ޒުވާނުން ޝައުޤުވެރިކޮށް، ދިވެހިންނަށް ފުރުޞަތު ހޯދައިދިނުމަކީ، ސަރުކާރުގެ ވަރަށް މުހިންމު ސިޔާސަތެއް. އަޅުގަނޑުމެން ރޭގައި އިފްތިތާޙުކުރި ސްޓްރެޓީޖިކް އެކްޝަން ޕްލޭންގައިވެސް، އެންމެ މުހިންމު އިސްކަމެއް ދީފައިވާނީ، ފަޚުރުވެރި ފުދުންތެރި ޢާއިލާއެއް ބިނާކުރުމަށް.\nއެ ސިޔާސަތުތައް ތަންފީޒު ކުރުމުގައި، ސަރުކާރާއި އަމިއްލަ ކޮންމެ މުއައްސަސާއަކުން އަދާކުރަންޖެހޭ ޒިންމާތަކެއް އެބަހުރި. ޤައުމެއް ތަރައްޤީ ކުރެވެނީ، ސަރުކާރާއި ރައްޔިތުން ގުޅިގެން. އެކަމަށްޓަކައި ވަކި ރޭވުންތަކެއް ރާވައިގެން މަސައްކަތްކުރާއިރު، ހުރިހާ ފަރާތްތަކުގެ އެހީތެރިކަމާއި އެއްބާރުލުން ސަރުކާރަށް މިއަދު އެބަ ބޭނުންވޭ.\nހުރިހާ މައިދާނެއްގައިވެސް ރާއްޖޭގެ މިސްރާބު މިހާރު ހުރީ ތަރައްޤީއާއި ކުރިއެރުމަށް. ފަތުރުވެރިކަމަށް ބަލައިލިޔަސް، މި އަހަރުގެ ޖަނަވަރީން ފެށިގެން މިހާތަނަށް ފަތުރުވެރިން ރާއްޖެ އައި ޢަދަދުވެސް، މިދިޔަ އަހަރުގެ އެ މުއްދަތާ އަޅައިބަލާއިރު މާބޮޑަށް އިތުރުވެއްޖެ. މިއީ ރައްޔިތުންނާއި ސިޔާސީ ބޭފުޅުން ގުޅިގެން ގެނައި ހެޔޮ ބަދަލުގެ ނަތީޖާ.\nމިދިޔަ އަހަރުގެ އެއް މިލިއަން ވަނަ ފަތުރުވެރިޔާ ރާއްޖެ އައީ، އެ އަހަރުގެ ސެޕްޓެމްބަރު މަސް ނިމެނިކޮށް. ނަމަވެސް މި އަހަރުގެ އޮގަސްޓު މަހުގެ2ވަނަ ދުވަހު އަޅުގަނޑުމެންނަށް، އެ ލަނޑުދަނޑި ވަނީ ހާސިލުކުރެވިފައި. އެހެންވީމާ، ދުނިޔޭގެ ފަތުރުވެރިކަމުގެ ބާޒާރުގެ ވާދަވެރިކަމާއެކުވެސް، ދިވެހި ފަތުރުވެރިކަން، މާތް ﷲގެ ވާގިފުޅާއެކު މިދަނީ ކުރިއަރަމުން.\nމިކަންކަމަށް ބަލާއިރު، މި ޞިނާޢަތުގެ ކުރިމަގު، އަޅުގަނޑަށް ފެންނަނީ ވަރަށް އުޖާލާކޮށް. ނަމަވެސް، މި ޞިނާޢަތު އިތުރަށް ތަރައްޤީ ކުރުމަށް، އަޅުގަނޑުމެން ކުރަންޖެހޭ މަސައްކަތްތައް އަދިވެސް ވަރަށް ގިނަ. ހަމައެއާއެކު، މި ޞިނާޢަތަށް ކުރިމަތިވާ ގޮންޖެހުންތަކެއްވެސް އެބަހުރިކަން ހަނދާނުގައި ބަހައްޓަންޖެހޭ.\nތިމާވެށީގެ މައްސަލަތައް އެއީ މި ދެންނެވި ގޮންޖެހުންތަކުގެ އެއްބައި. ޓެރަރިޒަމްގެ ނުރައްކަލަކީވެސް އަޅުގަނޑުމެން ސަމާލުކަން ދޭންޖެހިފައިވާ ވަރަށް މުހިންމު ކަމެއް. އޭގެ އިތުރުން، ދުނިޔޭގެ އިޤްތިޞާދީ ޙަރަކާތްތަކަށް އަރާ ކޮންމެ ލޮޅުމެއްގެ އަސަރު، ސީދާގޮތުންނާއި ނުސީދާގޮތުން ރާއްޖޭގެ ފަތުރުވެރިކަމަށް ފޯރާ.\nއިހަށްދުވަހު ބަނގުރޫޓުވެގެން އެ ދިޔައީ ރާއްޖެއަށް އެންމެ ގިނައިން ފަތުރުވެރިން ގެންނަ ޓްރެވަލް އެއް އޭޖެންސީ ކަމަށްވާ ތޯމަސް ކުކް. އެތައް ބުކިންގތަކެއް އެއާއެކީގައި ކެންސަލް ވެގެންދިޔައީ. ނަމަވެސް އެ އޭޖެންސީ މެދުވެރިވެގެން ރާއްޖެ އައިސް ތިބި ފަތުރުވެރިންނަށް، އެއްވެސް ދައްޗެއްނެތި، އެމީހުންގެ ޗުއްޓީ ފުރިހަމަކުރެވޭނެ ގޮތް ވަނީ ހަމަޖައްސައިދެވިފައި.\nއެކަމަށްޓަކައި ޓޫރިޒަމް މިނިސްޓަރ ޢަލީ ވަޙީދަށާއި، އެމިނިސްޓްރީގެ އިސް ވެރިންނަށާއި، އެމް.އެމް.ޕީ.އާރު.ސީ.ގެ ވެރިންނަށާއި، މަޓީގެ ހިންގުންތެރި ޓީމަށްވެސް އަދި ރިޒޯޓްތަކުގެ މެނޭޖްމަންޓްތަކަށްވެސް، އެބޭފުޅުން އެ ކޮށްދެއްވި މަސައްކަތަށް އަޅުގަނޑު ޝުކުރު އަދާކުރަން.\nއަޅުގަނޑުމެން ބޭނުންވާ ތަރައްޤީގެ ޙަޤީޤީ ތަޞައްވުރަކީ، މި ރާއްޖޭގެ ޖަޒީރާވަންތަ ސިފަތަކާއެކު، ކުރިމަގުގެ ޖީލަށް މި ރާއްޖެ ގެންގޮސްދިނުން. އެކަމާ އެންމެ ބޮޑަށް ގުޅިފައިވަނީ، މިރާއްޖޭގެ ޤުދުރަތީ ވެށި. ފަތުރުވެރިކަން ކުރިއެރުވުމުގައިވެސް، ތިމާވެށި ޙިމާޔަތްކޮށް ރައްކާތެރިކުރުމަށް އެންމެ ބޮޑަށް ސަމާލުކަން ދޭންޖެހެނީ މި ސަބަބުތަކަށްޓަކައި.\nމި ރާއްޖޭގައި މާގިނަ އާސާރީ ތަންތަނާއި، މާގިނަ ސަގާފީ ތަރިކަތަކެއް ނެތް. ނަމަވެސް މަދު ޤައުމަކަށް ނޫނީ ލިބިފައިނުވާ ޠަބީޢީ ހިތްގައިމުކަމެއް މި ރާއްޖެއަށް ވަނީ ލިބިފައި. ކަނޑުފަޅުތަކާއި، ގިރިފަރުތަކާއި، ނޫ ވިލުތަކަކީ، މި ރާއްޖެއަށް ލިބިފައިވާ އެންމެ ބޮޑު ޤުދުރަތީ މުއްސަނދިކަން.\nދޮންވެލި ގޮނޑުދޮށްތަކާއި، ތުނޑިތަކާއި، ހޭޅިފަށާއި، ވައުތަކާއި، ކުޅިތަކާއި، ފާތަކުގައި އެވާ ދިރުންތަކަކީވެސް، މި ރާއްޖޭގެ ޖަޒީރާވަންތަކަމުގެ ވަރަށް މުހިންމު ބައެއް. އެހެންކަމުން، ފަތުރުވެރިކަން ކުރިއެރުވުމަށް އަޅާ ކޮންމެ ފިޔަވަޅަކާއެކު، ތިމާވެށީގެ ޙިމާޔަތަށް ދެފިޔަވަޅު އަޅަން އަޅުގަނޑުމެންނަށް އެބަ މަޖުބޫރުވޭ.\nތިމާވެށީގެ ޙިމާޔަތަށް ކުރަން ޖެހިފައިވާ އެންމެ މުހިންމު އެއް މަސައްކަތަކީ، ޕްލާސްޓިކް ބޭނުންކުރާ މިންވަރު މަދުކުރުން. ސަރުކާރުން މިހާރު ކަނޑައަޅާފައިވަނީ، 2023 ވަނަ އަހަރުގެ ނިޔަލަށް، ރާއްޖެއަކީ، އެއްފަހަރު ބޭނުންކޮށްފައި އުކާލާ ޒާތުގެ ޕްލާސްޓިކް ބޭނުންނުކުރާ ޤައުމަކަށް ހަދަން. މިއީ ވަރަށް މުހިންމު، ވަރަށް ބޭނުންތެރި ކަމެއް.\nމިކަމުގައި އެންމެ މުހިންމު ދައުރެއް އަދާކުރެވޭނެ އެއް ފަރާތަކީ، ފަތުރުވެރިކަމުގެ ދާއިރާ ހިމެނޭ ފަރާތްތައް. ފަތުރުވެރިކަމާ ގުޅިފައިވާ މި މުހިންމު ލަނޑުދަނޑި ހާސިލުކުރުމަށް، ސަރުކާރާ ގުޅިގެން، ހުރިހާ ރިޒޯޓްތަކުން މަސައްކަތްކޮށްދެއްވުމަކީ، އަޅުގަނޑުގެ ވަރަށް މުހިންމު އެދުމެއް. ތިޔަބޭފުޅުންގެ ފުރިހަމަ އެއްބާރުލުން ލިބޭނެކަމުގެ ޔަޤީންކަން އަޅުގަނޑަށް މިއަދުވެސް އެބައޮތް.\nއާދެ، ރާއްޖޭގެ ޓޫރިޒަމް އިތުރަށް، ރާއްޖޭގެ ހުރިހާ އަތޮޅުތަކަކަށް ފުޅާކުރުމަކީ، އަޅުގަނޑުމެންގެ އެއް ސިޔާސަތު. އެގޮތުން، ރާއްޖޭގެ އާ ޓޫރިޒަމް މާސްޓަރ ޕްލޭން ނިންމުމުގެ މަސައްކަތް މިހާރު އެދަނީ ކުރެވެމުން. އަދި އެއާއެކީގައި، އެ ތަރައްޤީ ކުރާނެ ރަށްތައް ފައިނަލް ކުރުމުގެ މަސައްކަތްވެސް ޓޫރިޒަމް މިނިސްޓްރީން އެ ގެންދަނީ ކުރަމުން.\nއެހެންވީމާ، މާސްޓަރ ޕްލޭން ނިމިގެންދާއިރުގައި، ރާއްޖޭގެ ޓޫރިޒަމް އިތުރަށް ތަރައްޤީ ކުރެވިގެންދާނެގޮތާއި، އަދި އޭގެއިތުރުން ރިޒޯޓްތަކުގައި ވަޒީފާ އަދާކުރާ ފަރާތްތަކަށް އަދި މުޅި ރާއްޖޭގައިވެސް ވަޒީފާ އަދާކުރާ ފަރާތްތަކުގެ މިނިމަމް ވޭޖް އިރާދަކުރެއްވިއްޔާ މި އަންނަ އަހަރު ނިމި، އެކަން ތަންފީޛު ކުރެވިގެންވެސްދާނެ.\nއަޅުގަނޑުގެ ވާހަކަކޮޅު ނިންމާލުމުގެ ކުރިންވެސް، ތިޔަބޭފުޅުންނަށް ޔަޤީންކޮށް އަރުވަން ބޭނުންވަނީ، ފަތުރުވެރިކަން އިޝްތިހާރުކޮށް ތަރައްޤީ ކުރުމަށް ސަރުކާރުގެ ތެރެއިން ފުރިހަމަ އެއްބާރުލުމާއި އެހީތެރިކަން ލިބެމުންދާނެ ކަމުގައި. ޤާނޫނުތަކަށް ގެންނަންޖެހޭ ބަދަލުތައް ގެނައުމާއި، ފަތުރުވެރިކަން އިޝްތިހާރު ކުރުމަށް ކުރާ ހޭދަވެސް ސަރުކާރުން ކުރިއަށް އޮތް ތަނުގައި އަދިވެސް އިތުރުކުރާނަން.\nއަޅުގަނޑުގެ އުންމީދަކީ، ރާއްޖޭގެ ފަތުރުވެރިކަމަށް މިހާރަށްވުރެވެސް ކާމިޔާބު ދުވަސްތަކެއް މާތް ﷲ މިންވަރުކުރެއްވުން. ހަމަޖެހުމާއި ޞުލްޙަވެރިކަމުގައި ދިރިއުޅޭ ފަޚުރުވެރި ފުދުންތެރި ޢާއިލާއެއް ބިނާކުރުމަށް، އަޅުގަނޑުމެން އެންމެން ގުޅިގެން މިކުރާ މަސައްކަތުގައި، މާތް ﷲ ބަރަކާތް ލައްވައި ހެޔޮ ތައުފީޤު މިންވަރުކުރައްވާށި! އާމީން.


Anasge maruge mahssalaige aduehumeh maadhama baahvan nimmaifi.\nއަނަސްގެ މަރުގެ މައްސަލައިގެ އަޑުއެހުމެއް މާދަމާ ބާއްވަން ނިންމައިފި.\nމިދިޔަ އަހަރުގެ ޖުލައި މަހުގެ 31 ވަނަ ދުވަހުގެ ރޭ ލިޓަސް ސާވިސް ސެންޓަރުގެ ތެރޭގައި ތޫނު އެއްޗަކުން ހަމަލާދީ މަރާލި ރ. މީދޫ ފެންފިޔާޒުގެ، މުހައްމަދު އަނަސްގެ މަރުގެ މައްސަލައިގައި އަޑުއެހުމުގެ ބައްދަލުވުމެއް މާދަމާ ހެނދުނު ބާއްވަން ނިންމައިފިއެވެ.\nޖުވެނައިލް ކޯޓުގައި ބާއްވަން ތާވަލް ކޮށްފައިވާ މި އަޑުއެހުމުގެ ބައްދަލުވުން ބާއްވަން ހަމަޖެހިފައިވަނީ މާދަމާ ހެނދުނު 10:00 ގައެވެ. މަޢުލޫމާތު ލިބުނު ގޮތުގައި މި އަޑުއެހުން ކުރިޔަށްދާނީ އަނަސް މަރާލި މައްސަލައިގައި ތުހުމަތުކުރެވޭ 18 އަހަރުން ދަށުގެ ކުޑަކުއްޖާގެ ޝަރީޢަތެވެ.\nއަނަސްގެ މަރުގެ މައްސަލައިގައި އެންމެ ފަހުން ކްރިމިނަލް ކޯޓުގައި ބެއްވުމަށް ތާވަލްކުރި ޝަރީއަތުގެ މަޖިލިސްވެސް ވަނީ ކެނަސްލަ ކޮސްލާފައެވެ. އަނަސްގެ މަރުގެ މައްސަލައިގެ ޝަރީއަތްތައް ކުރިއަށްދަނީ ވަރަށް ދުވެލި މަޑުކޮށްކަން ފާހަގަކޮށްލެވެއެވެ.\nޖޯލި މޯލްޑިވްސް އަދި ރ. ބޮޑުފުށްޓަށް ޒިޔޔާރަތްކުރި ފަތުރުވެރިޔަކު އެނބުރި ގައުމަށްދިޔަ ފަހުން ކޮވިޑް 19 އަށް ޕޮސިޓިވްވެއްޖެ\nޝައިޚް އަޙްމަދު ސަމީރު ފޭސްބުކް މެދުވެރިކޮށް ކޮންމެ ދުވަހަކުވެސް ދަރުސް ދެއްވަނީ\nމި ހަފްތާގައި ކުނި ފީއާއި އެހެނިހެން ފީތައް ބަލައިގަންނަ އިންތިޒާމް ކައުންސިލުން ހަމަޖައްސައިފި\nކިނޮޅަހު ކައުންސިލްގެ ރޯދަ ހަދިޔާ: ކޮންމެ ގެއަކަށް ގިނަ އަދަދެއްގެ ކާބޯތަކެތި!\nތަޖުވީދު އުނގަންނައިދޭ ހާއްސަ ޕްރޮގުރާމެއް ޖަމުޢިއްޔަތުއް ސަލަފުން ފަށަނީ


England ummeeedhu fenah, Croatia final ah\nއިންގްލެންޑް ލީޑް ނަގާފައި ވަނިކޮށް، ފަހަތުން އަރައި ކާމިޔާބު ކުރި ލަނޑުތަކުން، 2-1 ގެ އިންގްލެންޑް ބަލިކޮށްލުމަށްފަހު ވޯލްޑްކަޕުގެ ފައިނަލަށް ކޮރޭޝިއާ ދަތުރު ކޮށްފި އެވެ.\nކޮރޭޝިއާގެ ކޯޗް ޒަލްޓަކޯ ޑަލިޗް މެޗުގެ ކުރިން، ބުނީ އިންގްލެންޑްގެ ކޯނަރު ތަކަށާއި ހިލޭ ޖެހުންތަކާ މެދު ކޮރޭޝިއާއިން ސަމާލުވާން ޖެހޭނެ ކަމަށެވެ.\nމެޗު ފެށިގެން ފަސް ވަނަ މިނެޓްގައި، އިންގްލެންޑުން ލީޑް ނެގީ ވެސް ކޮރޭޝިއާގެ އޭރިއާގެ ބޭރުން ލިބުނު ހިލޭ ޖެހުމެއްގަ އެވެ. ކެއިރަން ޓްރިޕިއާ ފޮނުވާލި ހިލޭޖެހުން ބޯޅައަށް ހުރަސް އަޅަން ތިބި ކޮރޭޝިއާގެ ކުޅުންތެރިންގެ ބޯމަތިން ގޯލްގެ ތެރެއަށެވެ. ކޮރޭޝިއާގެ ކީޕަރު ޑެނިއލަް ޝުބަޝިޗް އެ ބޯޅައަށް މަސައްކަތް ކުރި ނަމަވެސް އޭނާއަށް އެ ބޯޅަ ސަލާމަތް ކުރެވޭ ގޮތެއް ނުވި އެވެ.\nލީޑް ނެގުމަށް ފަހު، އިންގްލެންޑުން ގޭމް ލަސްކޮށްލި އެވެ. އިންގްލެންޑުން މަސައްކަތް ކުރީ، އެ ޓީމު އަތުގައި ގިނަ ބޯޅަ ބާއްވައިގެން ކުޅުމަށެވެ. ފުރަތަމަ ހާފުގައި ކޮރޭޝިއާއަށް އެ ޓީމުގެ ގޭމް އެއްގޮތަކަށް ވެސް ނުކުޅެވުނެވެ.\nދެ ވަނަ ހާފުގައި، ކޮރޭޝިއާއިން މެޗުގެ ތެރެއަށް ވަދެ، ގޭމް ޑޮމިނޭޓް ކުރި އެވެ. މެދުތެރެއިން އުފެއްދި ޕާސްތަކުން ދެ ފަރާތުން އަރިމަތިން އިންގްލެންޑް ޕެނަލްޓީ އޭރިއާ ތެރެއަށް ބޯޅަތަކެއް ނަގައިދިނެވެ.\nކޮރޭޝިއާއިން ނަތީޖާ ހަމަހަމަ ކުރި، މެޗުގެ 68 ވަނަ މިނެޓްގައި، ސިމޭ ވަސަލްކޯ ނަގައިދިން ބޯޅައިން އީވާން ޕެރެސިޗް އެވެ. ޕެރެސިޗް އެ ބޯޅަ ފޮނުވާލީ އޭނާ މާކުކޮށްގެން ހުރި ކައިލް ވޯލްޑކާ ބޯމަތިން ފައިނަގައި ގޯލްތެރެއަށް ބޯޅަ ފޮނުވާލަިއގެންނެވެ.\nއެ ލަނޑަށް ފަހުވެސް، ޕެރިސިޗްއަށް ވަނީ ލަނޑު ޖަހާނެ ރަނގަޅު ފުރުސަތެއް ލިބިފަ އެވެ. ނަމަވެސް އޭނާ ފޮނުވާލި ބޯޅަ އަމާޒުވީ ގޯލް ދަނޑިއަށެވެ.\nއެކްސްޓްރާ ޓައިމްގެ ފުރަތަމަ ހާފުގައި ލަނޑު ޖަހާނެ އެންމެ ރަނގަޅު ފުރުސަތެއް ލިބުނީ، ކޮރޭޝިއާގެ މާރިއޯ މަންޒޫކިޗަށެވެ. ކޮރޭޝިއާއިން އޭރިއާގެ ތެރެއަށް ނަގައިދިން ބޯޅަ ޖަހަން މަންޒޫކިޗް އަރާހުރިއިރު އޭނާ ހުރީ މުޅިން ހުސްކޮށެވެ. އޭނާ ފޮނުވާލި ބޯޅަ، އިންގްލެންޑްގެ ކީޕަރު ޖޯޑަން ޕިކްފޯޑް ވަނީ ހުށިޔާރު ކަމާއެކު ދިފާއު ކޮށްފަ އެވެ.\nމުޅި މެޗުގައި ކޮރޭޝިއާގެ ތަރިއަކަށްވީ، މަންޒޫކިޗް އެވެ. އެކްސްޓްރާ ޓައިމްގެ ދެ ވަނަ ހާފުގައި ކޮރޭޝިއާ މޮޅުކޮށްދިން ލަނޑު ކާމިޔާބު ކުރީ އޭނާ އެވެ. މެޗުގެ 109 ވަނަ މިނެޓްގައި، ޕެރިސިޗް ބޮލުން ދިން ބޯޅައަށް މަންޒޫކިޗް އެރީ، އިންގްލެންޑްގެ ޑިފެންސްގެ ތެރެއިން ދެމިގަތުމަށްފަހު ގޯލްގެ ދުރު ކަނަށް ބޯޅަ ފޮނުވާލައިގެންންެވެ.\nއިނގިރޭސިވިލާތް ވޯލްޑް ކަޕް 2018 ކްރޮއޭސިއާ


ލެފްޓެނަންޓް ކާނަލް ޑޮކްޓަރ ޢަލީ ޝާހިދު މުޙަންމަދު - ޤައުމީ އިނާމު - ހިތްވަރުދިނުމުގެ ޤައުމީ އިނާމު - 2016 - The President's Office\nޞިއްޙީ ދާއިރާއިން؛ ޢާންމު ޞިއްޙަތު ކުރިއެރުވުމާއި، ޞިއްޙީ ހޭލުންތެރިކަން އިތުރުކުރުމުގެ ރޮނގުން\nލެފްޓެނަންޓް ކާނަލް ޑޮކްޓަރ ޢަލީ ޝާހިދު މުޙަންމަދު\nޞިއްޙީ ދާއިރާއިން ޢާންމު ޞިއްޙަތު ކުރިއެރުވުމާއި، ޞިއްޙީ ހޭލުންތެރިކަން އިތުރުކުރުމުގެ ރޮނގުން ހިތްވަރު ދިނުމުގެ ޤައުމީ އިނާމު ލިބިވަޑައިގަންނަވާ ލެފްޓެނަންޓް ކާނަލް ޑޮކްޓަރ ޢަލީ ޝާހިދު މުޙަންމަދަކީ، ރާއްޖޭގެ ޞިއްޙީ ދާއިރާއަށް، ޚާއްޞަކޮށް، މޯލްޑިވްސް ނޭޝަނަލް ޑިފެންސް ފޯސްގެ މެޑިކަލް ސަރވިސްގައި ޚިދުމަތް ކުރައްވަމުން ގެންދަވާތާ 16 އަހަރަށްވުރެ ގިނަދުވަސްވީ ބޭފުޅެކެވެ.\nރާއްޖޭގައި އިންސާނީ ވަސީލަތްތައް ތަރައްޤީ ކުރައްވައި، ޞިއްޙީ ރޮނގުން މީހުން ހޭލުންތެރިކުރުވުމުގެ ރޮނގުން ލެފްޓެނަންޓް ކާނަލް ޑޮކްޓަރ ޢަލީ ޝާހިދު ގިނަގުނަ ޚިދުމަތްތަކެއް ކުރައްވަމުން ގެންދަވައެވެ. ވަކިން ޚާއްޞަކޮށް، ޞިއްޙަތާ ގުޅުންހުރި ދާއިރާތަކުން ކުރައްވާފައިވާ އަދި ކުރައްވަމުން ގެންދަވާ މަސައްކަތްތައް ފާހަގަކޮށްލަންޖެހެއެވެ. އެގޮތުން، އެމް.އެން.ޑީ.އެފް. އިން ހިންގާފައިވާ ފަސްޓްއެއިޑް ކޯސްތަކުގައި ކިޔަވައިދެއްވައި، އެ ދާއިރާއިން އިންސްޓްރަކްޓަރުން ތަމްރީނުކޮށްދެއްވާފައިވެއެވެ. އަދި ބޭސިކް ފީލްޑް ފަސްޓްއެއިޑް ކޯހާއި، ކްލިނިކަލް އެސިސްޓެންޓް އޮރިއެންޓޭޝަން ކޯހާއި، އީ.ސީ.ޖީ ޓެކްނީޝަން ކޯހާއި، މިނޫންވެސް އެހެން ބައެއް ކޯސްތައް ހިންގުމަށް ބޭނުންވާ ކަރިކިއުލަމް ތައްޔާރުކޮށްދެއްވާފައިވެއެވެ. މީގެއިތުރުން، ސްކޫލްތަކުގެ ޓީޗަރުންނަށް އަމާޒުކޮށްގެން ހިންގާ ފަސްޓްއެއިޑް ޕްރޮގްރާމް ފަރުމާކުރައްވައި، ކަރިކިއުލަމް އެކުލަވައިލައްވައި، ޑޮކްޓަރ ޢަލީ ޝާހިދުގެ ބެއްލެވުމުގެ ދަށުން4ކޯހެއްގައި 80 ޓީޗަރަކަށް ތަމްރީނު ދެއްވާފައިވެއެވެ. އަދި ދިވެހި ރެޑް ކްރެސެންޓުން އިންތިޒާމުކޮށްގެން ކުރިއަށް ގެންދިޔަ އިމަރޖެންސީ ފަސްޓް ރެސްޕޮންސް ޓްރޭނިންގ ޕްރޮގްރާމު ވިލަރެސްކޮށްދެއްވައި، އެ ޕްރޮގްރާމްގައި ކިޔަވައިދެއްވާފައިވެއެވެ.\nލެފްޓެނަންޓް ކާނަލް ޑޮކްޓަރ ޢަލީ ޝާހިދު މި ރޮނގުން ކުރައްވާފައިވާ އެހެން މަސައްކަތްތަކުގެ ތެރޭގައި، ރާއްޖޭގެ ސްކޫލްތަކުގެ ގްރޭޑް 1ގެ ދަރިވަރުންނަށް ވޭތުވެދިޔަ3އަހަރު ހިންގުނު ހެލްތް ސްކްރީނިންގ ޕްރޮގްރާމު ރާއްވަވައި ހިންގަވައިދެއްވުމާއި، މިކަމާ ގުޅިގެން ތައްޔާރުކުރެވުނު ރިޕޯޓުތައް، އިސްނަންގަވައިގެން އެކުލަވައިލެއްވުން ހިމެނެއެވެ. އަދި ގްރޭޑް 1ގެ ދަރިވަރުންގެ ސްކޫލް ހެލްތް ސްކްރީނިންގ ޕްރޮގްރާމު ހިންގާނެ ނޭޝަނަލް ގައިޑްލައިނެއް އޭނާ ތައްޔާރުކޮށްދެއްވާފައި ވެއެވެ.\nޞިއްޙީ ދާއިރާއަށް މީހުން ހޭލުންތެރިކުރެއްވުމުގެ ރޮނގުންވެސް ލެފްޓެނަންޓް ކާނަލް ޑޮކްޓަރ ޢަލީ ޝާހިދު ގެންދަވަނީ މަސައްކަތްތަކެއް ކުރައްވަމުންނެވެ. އެގޮތުން، އެމް.އެން.ޑީ.އެފް. އިން ޝާއިޢު ކުރަމުންގެންދާ [އައްޑަނަ] މަޖައްލާގައި ޞިއްޙަތާ ގުޅުންހުރި ތަފާތު މައުޟޫޢުތަކަށް ލިޔުންތައް ލިޔުއްވާފައިވެއެވެ. މީގެއިތުރުން ތަފާތު ސެމިނާރތަކަށާއި ވާރކްޝޮޕްތަކަށް ޞިއްޙީ ދާއިރާއާ ގުޅުންހުރި ކަންކަމާ ގުޅޭގޮތުން ކަރުދާސްތައް ތައްޔާރުކުރައްވާފައިވެއެވެ.\nލެފްޓެނަންޓް ކާނަލް ޑޮކްޓަރ ޢަލީ ޝާހިދު މިހާރު ހުންނެވީ އެމް.އެން.ޑީ.އެފް މެޑިކަލް ސަރވިސްގެ ކޮމާންޑިންގ އޮފިސަރުގެ މަޤާމުގައެވެ. މި މަޤާމުގައި ހުންނަވައިގެން، ޞިއްޙީ ފަރުވާގެ ޚިދުމަތްތައް ރަނގަޅު ފެންވަރަކަށް ތަރައްޤީ ކުރައްވާފައިވެއެވެ. އަދި [ސެނަހިޔާ ހޮސްޕިޓަލް] ވުޖޫދަށް އައުމުގައާއި، އެތަނުން ދެވޭ ޞިއްޙީ ޚިދުމަތްތައް ތަރައްޤީ ކުރައްވައި، އިތުރު އެތައް ޚިދުމަތްތަކަކާއެކު އެ ހޮސްޕިޓަލް ހުޅުވިގެން ދިޔުމުގައި ޑޮކްޓަރ ޢަލީ ޝާހިދު ވަނީ ވަރަށް މުހިންމު ދައުރެއް އަދާކުރައްވާފައެވެ.\nލެފްޓެނަންޓް ކާނަލް ޑޮކްޓަރ ޢަލީ ޝާހިދަކީ، ރާއްޖޭގެ މެޑިކަލް ކައުންސިލްގެ ރަޖިސްޓްރާރގެ މަޤާމާއި، ނޭޝަނަލް ޕެރޯލް ބޯޑުގެ ޗެއަރޕަރސަންކަންވެސް ކުރައްވާފައިވާ ބޭފުޅެކެވެ. މިހާރު އޭނާ ފުރުއްވަމުން ގެންދަވާ މަޤާމުތަކުގެ ތެރޭގައި، ނޭޝަނަލް ޑްރަގް އޭޖެންސީގެ ގަވަރނިންގ ބޯޑުގެ ޗެއަރޕަރސަންކަމާއި، ނޭޝަނަލް ޑްރަގް ފަންޑުގެ ގަވަރނިންގ ބޯޑުގެ ޗެއަރޕަރސަންކަމާއި، ސިވިލްއޭވިއޭޝަން އޮތޯރިޓީގެ މެޑިކަލް އެސެސަރ ކަމާއި މެޑިކަލް އެގްޒޭމިނަރކަމާއި، ނޭޝަނަލް އެއިޑްސް ކައުންސިލްގެ ވައިސް ޗެއަރޕަރސަންކަމާއި، އިންޓަރނޭޝަނަލް ހެލްތް ރެގިއުލޭޝަން ކޮމިޓީގެ މެންބަރުކަންވެސް ގެންދަވަނީ ކުރައްވަމުންނެވެ. އަދި މޯލްޑިވްސް މެޑިކަލް އެސޯސިއޭޝަންގެ ނައިބު ރައީސްގެ މަޤާމުވެސް ފުރުއްވަމުން ގެންދަވައެވެ.\nލެފްޓެނަންޓް ކާނަލް ޑޮކްޓަރ ޢަލީ ޝާހިދު މިހާތަނަށް ކުރައްވާފައިވާ ޚިދުމަތްތަކުގެ އަގު ވަޒަންކުރައްވައި، އޭނާއަށް ވަނީ އެމް.އެން.ޑީ.އެފް. އިން ތަފާތު7މެޑެއްޔެއް ލިބިވަޑައިގެންފައެވެ. މީގެތެރޭގައި، ރައީސުލްޖުމްހޫރިއްޔާގެ މެޑެލް އަދި ފުރާނަ ސަލާމަތް ކުރުމުގެ ރިހި މެޑެލް ލިބިވަޑައިގެންފައިވާކަން ފާހަގަކޮށްލަންޖެހެއެވެ.


“ޑޯސް”ގެ ރޯދަ ވީއްލުން ގެއަށް ޑެލިވަރީ ކޮށްދޭ! ކޮންކަމަކާ ހާސްވަނީ! – Haftha\nWed,3June, 2020, 6:14 pm\n“ޑޯސް”ގެ ރޯދަ ވީއްލުން ގެއަށް ޑެލިވަރީ ކޮށްދޭ! ކޮންކަމަކާ ހާސްވަނީ!\nމާދަމާ ކައްކާނެ އެއްޗެއް ނޭންގެނީތަ؟ ކައްކާހިތް ނުވަނީތަ؟ ބުރަ ކަމުން މާދަމާ ރޯދަ ވީއްލަން އެއްޗެއް ހަދާނެ ވަގުތެއް ނެތީތަ؟ ބޭރަށް ރޯދަ ވީއްލަން ދާހިތްވެސް ހަމަ ނުވަނީތަ؟\nތި ހުރިހާ ސުވާލަކާއެކު ވެސް މިހާރު ހާސްވާކަށް ނުޖެހެއެވެ. އޮތް ހައްލަކީ “ޑޯސް”އެވެ.\nއާއެކެވެ. އަލިކިލޭގެފާނު މަގު ސިޓީ ޕާކުގެ އަނެއް ކަންމަތީގައި ހުޅުވާފައި ހުންނަ ޑޯސް އިން މިއަހަރު ރޯދަ މަހު ރޯދަ ވީއްލުން ގެއަށް ޑެލަވަރީ ވެސް ކޮށްދެއެވެ. ކޮށްލަންޖެހޭ ހަމައެކަނި ކަމަކީ 24 ގަޑިއިރު ކުރިން ޕްރީ އޯޑަރެއް ކޮށްލުމެވެ.\nމިއަހަރުގެ ރޯދަ މަހަށް އެންމެ ފުރިހަމަ އެއް ރޯދަ މެނޫއެއް ތައްޔާރުކުރި އެއް ތަނަކީ ވެސް “ޑޯސް”އެވެ. އެގޮތުން ކޮންމެ ދުވަހަކު ވެސް ދެ މެނޫއެއް އިހްތިޔާރު ކުރުމުގެ ފުރުސަތު ކަސްޓަމަރުންނަށް ލިބިގެންދެއެވެ.\nއެގޮތުން މަދު އައިޓަމްތަކެއް ކާން ބޭނުންވާ ފަރާތްތަކަށް އޮތް އޮޕްޝަން އޭގެ މެނޫގެ އަގަކީ އެންމެ 179 ރ. އެވެ. އަދި ގިނަ ވައްތަރުތަކުން މުއްސަނދި މެނޫ ހިމެނޭ އޮޕްޝަން ބީ އަގަކީ 239 ރ. އެވެ. މިއީ ހުރިހާ ޗާޖެއް ލައިގެންނެވެ.\nމީގެ އިތުރުން ޑޯސް އިން މިއަހަރު ވަނީ ކުޑަކުދިންނަށް ހާއްސަ މެނޫ އެއްވެސް ތައްޔާރު ކޮށްފައެވެ. ކުދިން އެންމެ ގަޔާވާ އެއްޗެހި ހިމަނައިގެން ތައްޔާރު ކޮށްފައިވާ އެ މެނޫގެ އަގަކީ 97 ރ. އެވެ.\nއެހެންކަމުން، ތި ހުރިހާ ހާސްކަމަކަށް މިހާރު މިއޮތީ ހައްލެކެވެ. އަވަހަށް ޑެލިވަރީއަކަށް 3327595 އަށް ގުޅާލާށެވެ.